text: 1ပီႈၼွင်ႉ ၶဝ်႟။ ပိူဝ်ႈ ဢၼ် သူ ႁု ပိင်းၺၢပ်ႈတြႃး လႄႈ ၵႂၢမ်း ဢၼ် ၵဝ် တေ လၢတ်ႈ ၼႆႉ သူ တေ ႁု တီႈ ပွင်ႇ ယူႇ ဢေႃႈ။ ၵူၼ်း ႁဝ်း လႆႈ ယူႇ တႂ်ႈ ပိင်းၺၢပ်ႈတြႃး တေႃႇၸူဝ်ႈ ဢၼ် ႁဝ်း ဢသၢၵ်ႈ ယင်း လိပ်း ယူႇ ၼႆႉ ၵူၺ်း ဢေႃႈ။- 2ဢုပမႃႇ မၼ်း မႄႈယိင်း ဢၼ် မီး ၽူဝ် ၼၼ်ႉ တေႃႇၸူဝ်ႈ ဢၼ် ၽူဝ် မၼ်း ဢသၢၵ်ႈ ယင်း လိပ်း ယူႇ ၼၼ်ႉ ၸိုင်၊ၸွမ်းၼင်ႇ ပိင်းၺၢပ်ႈတြႃး လႄႈ မၼ်း လႆႈ ႁူမ်ႈ ပွင်း ၽူဝ် မၼ်း ဢေႃႈ။ ပေႃး ၽူဝ် မၼ်း တၢႆ ၵႂႃႇ ၸိုင်၊မၼ်း လွတ်ႈ သေ တြႃး ဢၼ် မတ်ႉၽုၵ်ႇ မၼ်း တင်း ၽူဝ် မၼ်း ယဝ်ႉ။- 3ပိူဝ်ႈ ၼႆ လႄႈ ၸူဝ်ႈ ဢၼ် ၽူဝ် မၼ်း ဢသၢၵ်ႈ ယင်း လိပ်း ယူႇ ၼၼ်ႉ ပေႃး မၼ်း ၵႂႃႇ ႁူမ်ႈ ပွင်းၵၼ် တင်း ၵူၼ်းၸၢႆး တၢင်ႇၵေႃႉ ၸိုင်၊မၼ်း လႆႈ ၶၢမ်ႇ တၢင်း ဢၼ် ႁွင်ႉဝႃႈ မႄႈယိင်း ဢၼ် လဵၼ်ႈ ၽူဝ်ၼွႆႉ ဢေႃႈ။ ၵူၺ်းၵႃႈ၊ပေႃး ၽူဝ် မၼ်း တၢႆ ၵႂႃႇ ၸိုင်၊မၼ်း ပဵၼ် မႄႈယိင်း ဢၼ် လွတ်ႈ လႅဝ်း ၸွမ်းၼင်ႇ တြႃး လႄႈ ပိၵ်ႉသမ်ႉ မၼ်း ႁဵတ်း မေး ၵူၼ်းၸၢႆး တၢင်ႇၵေႃႉ သေၵေႃႈ ၽႂ် ဢမ်ႇ ဝႃႈ မၼ်း လဵၼ်ႈ ၽူဝ်ၼွႆႉ ယဝ်ႉ။- 4မိူၼ်ၼင်ႇ ၼၼ် ပီႈၼွင်ႉ ၶဝ်႟။ ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊လႆႈ တၢႆ ၼၼ်ႉ သူ ၵေႃႈ တၢႆ သေ ၵႃႈတီႈ ပိင်းၺၢပ်ႈတြႃး ၸဝ်ႈ လႄႈ ၶဝ်ႈ ပဵၼ် မေး တၢင်ႇၵေႃႉ ဢၼ် ဝႃႈ ၸဝ်ႈ ၶရိၸ်ႈ၊ၸဝ်ႈ ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း ၼၼ်ႉ ႁႂ်ႈ ႁဝ်း လႆႈ ပွင်ႁဵတ်း ပွင် သၢင်ႈ ၵၢၼ်ငၢၼ်း ၽြႃးပဵၼ်ၸဝ်ႈ ဢေႃႈ။- 5မိူဝ်ႈ ဢၼ် ႁဝ်း ယူႇ ၸွမ်း ဢလူဝ်ႇ ၼိူဝ်ႉလိူတ်ႈ ၵူၼ်း ႁဝ်း ၼၼ်ႉ ၸႂ် ၵိလေႇသႃႇ မႆႈႁွၼ်ႉ ၵိုၼ်း မႃး ၵွပ်ႈပိူဝ်ႈ ပိင်းၺၢပ်ႈတြႃး လႄႈ ပွင်ၵၢၼ် ယူႇ ၼႂ်း တူဝ် ႁဝ်း ႁႂ်ႈ ႁဝ်း ပွင်ႁဵတ်း ပွင် သၢင်ႈ မဵဝ်း ဢၼ် ဢွၼ် ႁဝ်း ႁွတ်ႈထိုင် တၢင်းတၢႆ ဢေႃႈ။- 6ၵူၺ်းၵႃႈ၊တေႃႈလဵဝ် ၼႆႉ ၸမ်ႉ၊ႁဝ်း လႆႈ လွတ်ႈ သေ ပိင်းၺၢပ်ႈတြႃး၊ၵွပ်ႈပိူဝ်ႈ ႁဝ်း တၢႆ သေ ၵႃႈတီႈ တြႃး ဢၼ် ႁဝ်း လႆႈ ၶၢမ်ႇ တူၵ်းၵႅၼ်း ယူႇ ၼၼ်ႉ ဢေႃႈ။ ႁဝ်း ဢမ်ႇ လူဝ်ႇ ႁဵတ်းဝၢတ်ႈ ၽြႃးပဵၼ်ၸဝ်ႈ ၸွမ်း ပိင်းၺၢပ်ႈတြႃး ၵဝ်ႇ ဢၼ် တႅမ်ႈ ဝႆႉ ၼႂ်း ၽိုၼ်လိၵ်ႈတြႃး ၼၼ်ႉ ယဝ်ႉ လႄႈ၊ႁဝ်း လူဝ်ႇ ႁဵတ်း ၸွမ်း သဵၼ်ႈတၢင်း တြႃး မႂ်ႇ ၼႂ်း ဝိၺိၺ်ႇ ၸဝ်ႈ ယဝ်ႉ ဢေႃႈ။ 7ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ႁိုဝ်။ ပိင်းၺၢပ်ႈတြႃး တိုၼ်း ပဵၼ် ဢပျတ်ႈ ဢေႃႈ ဝႃႈၼႆ ၸွင်ႇ ႁဝ်း တေ ဝႃႈ လႆႈ ႁိုဝ်း။ မၼ်း ဢမ်ႇ ဝႃႈ လႆႈ ၸိူဝ်ႉ ၼင်ႇ ၼၼ်။ ပိူဝ်ႈ ဢၼ် မီး ပိင်းၺၢပ်ႈတြႃး ၵူၺ်း ၸင်ႇ ၵဝ် လႆႈ ႁု သၽေႃး ဢပျတ်ႈ ဢေႃႈ။ ပေႃး ပိင်းၺၢပ်ႈတြႃး ဢမ်ႇ ဝႃႈ "ယႃႇပေ မီး ၸႂ် လေႃး ၽႃႉ" ဝႃႈၼႆ ၸိုင်၊ၵဝ် ဢမ်ႇ လႆႈ ႁု ၸႂ်သၽေႃး လေႃးၽႃႉ ပဵၼ် ၸိူဝ်ႉ ၼင်ႇ ႁိုဝ် ၼၼ်ႉ။- 8ၵွပ်ႈပိူဝ်ႈ ၶေႃႈၵႂၢမ်း ပိင်းၺၢပ်ႈ ၸဝ်ႈ လႄႈ ဢပျတ်ႈ တြႃး လႆႈ ဢၶႂၢင်ႉ ဢယေး ဢၼ် ပွင်ၵၢၼ် ၼႂ်း ၵဝ်၊ႁႂ်ႈ ၵဝ် ၸႂ်ၸပ်း ၶႂ်ႈလႆႈ လၢႆ ၸိူဝ်ႉ လၢႆ မဵဝ်း ဢေႃႈ။ လွင်ႈ မၼ်း ၸမ်ႉ၊ပေႃး ဢမ်ႇ မီး ပိင်းၺၢပ်ႈတြႃး ၸိုင်၊ဢပျတ်ႈ တြႃး ဢမ်ႇ မီး ဢႃႇၼႃႇ ၶႂ်ႈ မိူၼ် ၵူၼ်းတၢႆ ဝႆႉ ဢေႃႈ။- 9မိူဝ်ႈၵွၼ်ႇ ၼၼ်ႉ ၵဝ် ဢမ်ႇ ႁု ပိင်းၺၢပ်ႈတြႃး လႄႈ လႆႈ ဢသၢၵ်ႈလိပ်း ယူႇ ဢေႃႈ။ ၵူၺ်းၵႃႈ၊မိူဝ်ႈ ဢၼ် ၶေႃႈၵႂၢမ်း ပိင်းၺၢပ်ႈ ႁွတ်ႈမႃး ၵႃႈၼိူဝ် ၵဝ် ၸိုင်၊ဢပျတ်ႈ တြႃး တိုၼ်ႇ မႃး လႄႈ ၵဝ် လႆႈ တၢႆ ဢေႃႈ။- 10ၶေႃႈၵႂၢမ်း ပိင်းၺၢပ်ႈ ဢၼ် ၽြႃးပဵၼ်ၸဝ်ႈ ပၼ် ဝႆႉ ၼင်ႇ ႁိုဝ် ႁဝ်း တၵ်း ဢသၢၵ်ႈလိပ်း ၼၼ်ႉ ပုၼ်ႈ ၵဝ် ၸမ်ႉ၊ပဵၼ် တြႃး တၢင်းတၢႆ ဢေႃႈ။- 11ဢပျတ်ႈ တြႃး လႆႈ ဢၶႂၢင်ႉ ၵွပ်ႈပိူဝ်ႈ ၶေႃႈၵႂၢမ်း ပိင်းၺၢပ်ႈ ၸဝ်ႈ တႃႇ တေ ပႅတ်ႉလႅၼ် ၵဝ် သမ်ႉ ဢဝ် တြႃး ၸဝ်ႈ ၼၼ်ႉ ဢဝ် ၵဝ် တၢႆ ဢေႃႈ။ 12ပိူဝ်ႈ ၼႆ လႄႈ ပိင်းၺၢပ်ႈတြႃး တိုၼ်း ပဵၼ် ဢၼ် မူတ်းၸၢင်ႇ ဢေႃႈ။ ၶေႃႈၵႂၢမ်း ပိင်းၺၢပ်ႈ ၸဝ်ႈ ၵူႈ ၶေႃႈ ၵေႃႈ ပဵၼ် ဢၼ် မူတ်းၸၢင်ႇ သိုဝ်ႈတေႃႇ လႄႈ မျၢတ်ႈ လီ ဢေႃႈ။- 13ပေႃး ပဵၼ် ၼႆ ၸွင်ႇ ၶႂ်ႈဝႃႈ၊တၢင်း ဢၼ် မျၢတ်ႈ လီ ဢဝ် ၵဝ် တၢႆ ႁိုဝ်း။ မၼ်း ဢမ်ႇ ဝႃႈ လႆႈ ၸိူဝ်ႉ ၼင်ႇ ၼၼ်။ ဢပျတ်ႈ တြႃး ၸင်ႇ ဢဝ် တင်း ဢၼ် မျၢတ်ႈ လီ သေ ပွင်ၵၢၼ် ၼႂ်း ၵဝ် ႁႂ်ႈ ၵဝ် တၢႆ ၼင်ႇ ႁိုဝ် သၽေႃး ဢပျတ်ႈ တြႃး တၵ်း ထၢင်ႇသႃး မႃး ဢေႃႈ။ ၵွပ်ႈပိူဝ်ႈ ၶေႃႈၵႂၢမ်း ပိင်းၺၢပ်ႈ ၸဝ်ႈ ၼၼ်ႉ လႄႈ လႆႈ ၶၢမ်ႇ တၢင်း ဢၼ် ၼႄပျႃး လွင်ႈ မၼ်း ယဵင်ႈၶႅၼ်း ႁၢႆႉမိူၵ်ႈ ၼႃႇ ၼၼ်ႉ ဢေႃႈ။ 14ႁဝ်း ႁု လွင်ႈ ဢၼ် ပိင်းၺၢပ်ႈတြႃး ပဵၼ် ၽၢႆႇ ၸႂ်ဝိၺိၺ်ႇ ဢေႃႈ။ ၵဝ် ၼႆႉ ၸမ်ႉ၊ပဵၼ် ၽၢႆႇ ၼိူဝ်ႉလိူတ်ႈ ၵူၼ်း ဢၼ် လႆႈ ၶၢမ်ႇ ၶၢႆ ပႅတ်ႈ ႁႂ်ႈလႆႈ ပဵၼ် ၶႃႈ ဢပျတ်ႈ တြႃး ဢေႃႈ။- 15လွင်ႈ မၼ်း ၸမ်ႉ၊ၵဝ် ဢမ်ႇ ႁု တီႈ ပွင်ႇလွင်ႈ ဢၼ် ၵဝ် ၵမ်ၵျၢင်ႉ ၼၼ်ႉ လႄႈ ဢၼ် ၵဝ် ၶႂ်ႈ ၵမ်ၵျၢင်ႉ ၼၼ်ႉ ၵဝ် ဢမ်ႇ ၵမ်ၵျၢင်ႉ၊ၵူၺ်း ၵမ်ၵျၢင်ႉ မဵဝ်း ၵဝ် ၸင်း ၼၼ်ႉ ဢေႃႈ။- 16ပိူဝ်ႈ ဢၼ် ၵဝ် ၵမ်ၵျၢင်ႉ မဵဝ်း ဢၼ် ၵဝ် ဢမ်ႇ ၶႂ်ႈ ၵမ်ၵျၢင်ႉ ၼၼ်ႉ ၸိုင်၊ပဵၼ် တၢင်း ဢၼ် ၼႄပျႃး သၽေႃး ဢၼ် ၽွမ်ႉၸႂ် ဝႃႈ ပိင်းၺၢပ်ႈတြႃး မၢၼ်ႇမႅၼ်ႈ ဢေႃႈ။- 17ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ မၼ်း ပဵၼ် ဢၼ် ၵဝ် ၵမ်ၵျၢင်ႉ ဢမ်ႇၸႂ်ႈ ယဝ်ႉ။ မၼ်း ပဵၼ် ဢပျတ်ႈ တြႃး ဢၼ် တႄႇ ယူႇ ၼႂ်း ၵဝ် ၼၼ်ႉ ၵမ်ၵျၢင်ႉ ဢေႃႈ။- 18ၵဝ် ႁု လွင်ႈ ဢၼ် မျၢတ်ႈ လီ သေ ၸိူဝ်ႉ သေ ပိူင် ဢမ်ႇ မီး ၼႂ်း တူဝ် ၵဝ် ဢၼ် ပဵၼ် တူဝ် ၸႃႇတိ ၼိူဝ်ႉလိူတ်ႈ ၼႆႉ ၼၼ်ႉ ဢေႃႈ။ ပိၵ်ႉသမ်ႉ ၵဝ် မီး ဢလူဝ်ႇ ၵၢင်ၸႂ် ၶႂ်ႈ ၵမ်ၵျၢင်ႉ မဵဝ်း ဢၼ် လီ သေၵေႃႈ ၵဝ် ဢမ်ႇ ၸၢင်ႈ ၵမ်ၵျၢင်ႉ လႆႈ။- 19ၵဝ် ယင်း ဢမ်ႇ ၵမ်ၵျၢင်ႉ မဵဝ်း ဢၼ် လီ ဢၼ် ၵဝ် မီး ဢလူဝ်ႇ ၵၢင်ၸႂ် ၶႂ်ႈ ၵမ်ၵျၢင်ႉ ၼၼ်ႉ လႄႈ သမ်ႉ ၵမ်ၵျၢင်ႉ မဵဝ်း ဢၼ် ႁၢႆႉ ဢၼ် မိူၵ်ႈ ဢၼ် ၵဝ် ဢမ်ႇ ၶႂ်ႈ ၵမ်ၵျၢင်ႉ ၼၼ်ႉ ဢေႃႈ။- 20ပေႃး ၵဝ် ၵမ်ၵျၢင်ႉ မဵဝ်း ဢၼ် ၵဝ် ဢမ်ႇ ၶႂ်ႈ ၵမ်ၵျၢင်ႉ ၼၼ်ႉ ၸိုင် မၼ်း ပဵၼ် ဢၼ် ၵဝ် ၵမ်ၵျၢင်ႉ ဢမ်ႇၸႂ်ႈ ယဝ်ႉ။ မၼ်း ပဵၼ် ဢပျတ်ႈ တြႃး ဢၼ် တႄႇ ယူႇ ၼႂ်း ၵဝ် ၼၼ်ႉ ၵမ်ၵျၢင်ႉ ဢေႃႈ။ 21ၵွပ်ႈၼႆ လႄႈ ၵဝ် ႁၼ် ဝႃႈ မီး တြႃး ထႅင်ႈ ပိူင် ၼိုင်ႈ မိူဝ်ႈ ဢၼ် ၵဝ် ဢၢင်ႈ ၵမ်ၵျၢင်ႉ ဢၼ် လီ ၼၼ်ႉ ၸိုင်၊ဢၼ် ႁၢႆႉမိူၵ်ႈ ၼၼ်ႉ မႃး ၸမ် ၵဝ် လႄႈ ၶႂ်ႈႁႂ်ႈ ၵဝ် ယိပ်း ဢဝ် မၼ်း ဢေႃႈ။- 22ၸွမ်းၼင်ႇ ၸႂ် ၵဝ် ၸိုင်၊ၵဝ် မူၼ်ႈပျေႃႇ ၵႃႈၼႂ်း ပိင်းၺၢပ်ႈတြႃး ၽြႃးပဵၼ်ၸဝ်ႈ ဢေႃႈ။- 23ၵူၺ်းၵႃႈ၊ၵဝ် ႁၼ် လွင်ႈ ဢၼ် ၼႂ်း တူဝ် ဢၢင်ႇၵႃႇ ၵဝ် ၼၼ်ႉ မီး ဢႃႇၼႃႇ မဵဝ်း ၼိုင်ႈ မႃး တိုၵ်းတေႃး ပိင်းၺၢပ်ႈတြႃး ဢၼ် ၸႂ်ဝိၺိၺ်ႇ ၵဝ် ႁပ်ႉတုင်း ဢဝ် ဝႆႉ ၼၼ်ႉ လႄႈ ဢႃႇၼႃႇ ၼၼ်ႉ တိဢဝ် ၵဝ် ႁႂ်ႈလႆႈ တူၵ်းၵႅၼ်း ၼႂ်း ဢပျတ်ႈ တြႃး ဢၼ် ပွင်ၵၢၼ် ယူႇ ၼႂ်း တူဝ် ဢၢင်ႇၵႃႇ ၵဝ် ၼၼ်ႉ ဢေႃႈ။- 24ၵဝ် ၼႆႉ ၵိၼ်းၸႂ် တုၵ်ႉၶႃႉ ၼႃႇ လူင်လၢင် ဢေႃႈ။ ၽူႈလႂ် တၵ်း ၵႄႇသႄႇ ၵဝ် ဢွၵ်ႇ သေ ၵႃႈၼႂ်း တူဝ်တၢႆ ၼႆႉ တီႈၶႃႈ။- 25ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ၵွပ်ႈပိူဝ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ၵႄႇသႄႇ ဢဝ် ၵဝ် ၼၼ်ႉ ဢေႃႈ။ ၵွပ်ႈပိူဝ်ႈ လွင်ႈတၢင်း ၼႆႉ လႄႈ ဢၼ် ၵဝ်ပဵၼ်ယူႇ ၼႆႉ ၸမ်ႉ၊တူဝ် ၵဝ် ဢဝ် တင်း ၸႂ်ဝိၺိၺ်ႇ ၵမ်ၵျၢင်ႉ ၸွမ်း တြႃး ၽြႃးပဵၼ်ၸဝ်ႈ သေလႄႈ ဢဝ် တင်း ဢလူဝ်ႇ ၼိူဝ်ႉလိူတ်ႈ၊ၵမ်ၵျၢင်ႉ ၸွမ်း ဢပျတ်ႈ တြႃး ဢေႃႈ။


c: text/html

text: 1သြႃႇ ပေႃးလု၊သြႃႇ သီႇလႃႉ၊ တင်း သြႃႇ တိမေႃးသေႇ၊ၶဝ် တင်းမူတ်း။ တႅမ်ႈလိၵ်ႈ ပၼ် ထိုင် ၵႂႃႇ တီႈ ၸိူဝ်းၸဝ်ႈ ဝဵင်း ထိတ်ႉသႃႇလေႃးၼိၵ်ႈ၊ဢၼ် တႄႇ ယူႇ ၼႂ်း ၽြႃး ပေႃႈၸဝ်ႈ ႁဝ်း တင်း ၸဝ်ႈ ၽြႃး ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ၽြႃး ပေႃႈၸဝ်ႈ ႁဝ်း တင်း ၸဝ်ႈ ၽြႃး ယေႇသု ၶရိၸ်ႈ၊ပၼ် ၵျေးၸူး ဢိၵ်ႇတင်း တၢင်းၼိမ် ၵႃႈၼိူဝ် သူ သေၵမ်း လူၺ်ႈ။ 3ပီႈၼွင်ႉ ၶဝ်႟။ ႁဝ်း လႆႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ၊ၸွမ်းၼင်ႇ ဢၼ် ႁဝ်း ထုၵ်ႇလီ ႁဵတ်း၊ၵွပ်ႈပိူဝ်ႈ တၢင်းယုမ်ႇမၢတ်ႈ သူ ယႂ်ႇမႃး ၼမ်ၼႃႇ လႄႈ ၸႂ် ႁၵ်ႉ မႅတ်ႈတႃႇ ဢၼ် သူ ၵေႃႉ ၼိုင်ႈ လႄႈ ၵေႃႉ ၼိုင်ႈ မီး တေႃႇ ၵၼ် ၼၼ်ႉ ၵေႃႈ တူဝ်းတွၼ်း ၼမ် ၵိုၼ်း မႃး ယူႇ တိၵ်းတိၵ်း ၼၼ်ႉ ဢေႃႈ။- 4ပိူဝ်ႈ ၼႆ လႄႈ ႁဝ်း မီး တၢင်း ဢၼ် ဢုပ်ႇ ဝၢဝ်း လွင်ႈ သူ၊ၼႂ်း ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ၊လူၺ်ႈ လွင်ႈ ဢၼ် သူ မီး တၢင်း ဢၼ် ယိူၼ်ႉၸႂ်၊ဢိၵ်ႇတင်း ၸႂ် ဢၼ် ယုမ်ႇမၢတ်ႈ ၼႂ်း လွင်ႈတၢင်း ဢၼ် သူ လႆႈ ၶၢမ်ႇ တၢင်း ဢၼ် ငႅၼ်းသႄး၊တုၵ်ႉၶႃႉ တၢင်း ၽၢၼ် ၵႃႈမီး တင်းသဵင်ႈတင်းလူင် ၼၼ်ႉ ဢေႃႈ။ 5လွင်ႈတၢင်း ၸိူဝ်း ၼႆႉ ပဵၼ် သၢၵ်ႈသေႇ ပုၼ်ႈ တၢင်း ဢၼ် ၽြႃးပဵၼ်ၸဝ်ႈ ၸၢမ်းတူၺ်း ၸွမ်းၼင်ႇ တြႃး လႄႈ တၵ်း လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ထိူၵ်ႈ ပဵၼ် ၵူၼ်းမိူင်း မၼ်းၸဝ်ႈ၊ပုၼ်ႈ ဢၼ် သူ ၶၢမ်ႇ တုၵ်ႉၶႃႉ ယူႇ ၼၼ်ႉ ဢေႃႈ။- 6ၽြႃးပဵၼ်ၸဝ်ႈ တၵ်း ၸီႇယၢင်ႇ ၸွမ်းၼင်ႇ တြႃး လႄႈ မၼ်းၸဝ်ႈ တၵ်း တႅၼ်း ပၼ် တုၵ်ႉၶႃႉ တၢင်း ၽၢၼ် တီႈ ၶဝ် ၸိူဝ်း ဢၼ် ပၼ် တုၵ်ႉၶႃႉ တၢင်း ၽၢၼ် တီႈ သူ ၼၼ်ႉ သေလႄႈ၊- 7သမ်ႉ တႅၼ်း ပၼ် ၵတ်းယဵၼ် ၶျၢမ်းသႃႇ၊တီႈ သူ ၸိူဝ်း ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် လူၺ်ႈ ၵၼ် တင်း ႁဝ်း၊ၼႂ်း မိူဝ်ႈ ဢၼ် ၸဝ်ႈ ၽြႃး ၸဝ်ႈ ယေႇသု၊လုၵ်ႉ သေ ၵႃႈတီႈ ၵၢင်ႁၢဝ် ပေႃႇမႃး လူၺ်ႈ ၵၼ် တင်း တမၢၼ်ႇၵၢင်ႁၢဝ် ဢၼ် မီး တၼ်းၶူဝ်း ၸိူဝ်း ၼၼ်ႉ၊- 8ပႃး ဢဝ် တင်း မုၵ်ႉၽႆး လူင်း မႃး ႁႂ်ႈလႆႈ ၸီႇယၢင်ႇ ပၼ်တၢမ်ႇ ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ႁု ၽြႃးပဵၼ်ၸဝ်ႈ၊ဢိၵ်ႇတင်း ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ထွမ်ႇဢဝ် ၶၢဝ်ႇတြႃးသိူဝ်းပျေႃႇ ၸဝ်ႈၽြႃး ႁဝ်း ၸဝ်ႈ ယေႇသု၊ၼၼ်ႉ ဢေႃႈ။- 9ၶဝ် ၼၼ်ႉ၊တၵ်း လႆႈ ၶၢမ်ႇတၢမ်ႇ ဢပျတ်ႈ ဢၼ် လုလႅဝ် ထႃႇဝရႃႉ လႄႈ တၵ်း လႆႈ ၽၢတ်ႇ ယၢၼ် သေ ၵႃႈတီႈ ၽၢႆႇၼႃႈ ၸဝ်ႈ ၽြႃး၊ဢိၵ်ႇတင်း ၵႃႈတီႈ မုၼ်ၽုင်း တၼ်းၶူဝ်း ၸဝ်ႈ၊- 10မိူဝ်ႈ ဢၼ် မၼ်းၸဝ်ႈ မႃး ၼႂ်း ဝၼ်း ၼၼ်ႉ၊ႁႂ်ႈလႆႈ ၶၢမ်ႇ ဢဝ် မုၼ်သရေႇ ၵႃႈတီႈ ၵူၼ်း မူတ်းၸၢင်ႇ မၼ်းၸဝ်ႈ တင်းလၢႆ၊ဢိၵ်ႇတင်း ႁႂ်ႈလႆႈ ၶၢမ်ႇ ဢဝ် တၢင်း ဢၼ် ယွင်ႈယေႃး ၵႃႈတီႈ ၵူၼ်း ဢၼ် ယုမ်ႇမၢတ်ႈ တင်းသဵင်ႈတင်းလူင် ၵွပ်ႈပိူဝ်ႈ သူ ယုမ်ႇမၢတ်ႈ ၵႂၢမ်း သၢၵ်ႈသေႇ ဢၼ် ႁဝ်း ႁေႃးလၢတ်ႈ ၼၼ်ႉ ဢေႃႈ။ 11ပိူဝ်ႈ ၼႆ ၸင်ႇ၊ႁဝ်း သူးတွင်း ပုၼ်ႈ သူ ယူႇ သေႇ သေႇ၊ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ တၵ်း မၢတ်ႈ သူ ပဵၼ် ၶဝ် ၸိူဝ်း ဢၼ် ထိူၵ်ႈၶၢမ်ႇ ဢဝ် ၵျေးၸူး တၢင်း ဢၼ် မၼ်းၸဝ်ႈ ႁွင်ႉ ဢဝ် ၼၼ်ႉ၊ဢိၵ်ႇတင်း ႁႂ်ႈ မၼ်းၸဝ်ႈ ဢဝ် တင်း မုၼ်ၽုင်း မၼ်းၸဝ်ႈ လႄႈ ႁဵတ်း ႁႂ်ႈ ၸေႇတၼႃႇ တၢင်း ဢၼ် မျၢတ်ႈ လီ တင်းသဵင်ႈတင်းလူင်၊ဢိၵ်ႇတင်း ၼႃႈၵၢၼ် တၢင်းယုမ်ႇမၢတ်ႈ သူ ၼၼ်ႉ ပျေႉၸုမ်ႇ တဵမ်ထူၼ်ႈ မႃး၊- 12ဢိၵ်ႇတင်း ပုၼ်ႈ လွင်ႈ ၼင်ႇ ႁိုဝ် တၵ်း ႁႂ်ႈ ၸိုဝ်ႈသဵင် ၸဝ်ႈၽြႃး ႁဝ်း ၸဝ်ႈ ယေႇသု၊မီး မုၼ်သရေႇ၊ၵွပ်ႈပိူဝ်ႈ သူ တင်းလၢႆ၊သူ တင်းလၢႆ ၵေႃႈ တၵ်း မုၼ်သရေႇ ၵွပ်ႈပိူဝ်ႈ မၼ်းၸဝ်ႈ ၸွမ်းၼင်ႇ သု ၵျေးၸူး ၽြႃးပဵၼ်ၸဝ်ႈ ႁဝ်း၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။

robotstxt: allowed

filter: keep


text: 1ၵႂၢမ်း ဢၼ် သုတ်း ဢၼ် ၵွႆ ၸမ်ႉ၊ပီႈၼွင်ႉ ၶဝ်႟။ မီး ၸႂ် ဢၼ် သိူဝ်းပျေႃႇ ၼႂ်း ၸဝ်ႈၽြႃး တႃႉ။ တၢင်း ဢၼ် သမ်ႉ ၵႂၢမ်း ၵဝ်ႇ လႄႈ တႅမ်ႈ ပၼ် သူ ယူႇ ၶိူဝ်းၶိူဝ်း ယႂ်းယႂ်း ၼႆႉ ဢမ်ႇ ယၢပ်ႇၸႂ် ပုၼ်ႈ ၵဝ် သေၵေႃႈ ပုၼ်ႈ သူ ၸမ်ႉ၊မီး ဢၵျူဝ်း ဢေႃႈ။- 2ဝႆႉ သတိ တီႈ ၶဝ် ၸိူဝ်း ဢၼ် မီး ၸႂ် မႃ ၸိူဝ်း ၼၼ်ႉ တႃႉ။ ဝႆႉ သတိ တီႈ ၶဝ် ၸိူဝ်း ဢၼ် ၵမ်ၵျၢင်ႉ ဢမ်ႇလီ ဢမ်ႇ ငၢမ်း ၸိူဝ်း ၼၼ်ႉ တႃႉ။ ဝႆႉ သတိ တီႈ ၶဝ် ၸိူဝ်း ဢၼ် ပၢတ်ႇ ၼိူဝ်ႉ ပၢတ်ႇ ၼင် ၼၼ်ႉ တႃႉ။- 3ႁဝ်း ၼႆႉ ၸမ်ႉ၊ပဵၼ် ၵေႃႉ ဢၼ် ၶၢမ်ႇ မၢင်ႇၵလႃႇ ပၢတ်ႇပၢႆၼင် ဢၼ် ၸႅတ်ႈ၊ၵွပ်ႈပိူဝ်ႈ ႁဝ်း ပႃး တင်း ၸႂ်ဝိၺိၺ်ႇ ၵူဝ်းၵႂၢႆႇ ၽြႃးပဵၼ်ၸဝ်ႈ သေယဝ်ႉ၊ၸူဝ်ႈ ဢသၢၵ်ႈ ႁဝ်း ၼႆႉ ႁဝ်း သိူဝ်းပျေႃႇ ၼႂ်း ၸဝ်ႈ ယေႇသု ၶရိၸ်ႈ၊ၵူၺ်း လႄႈ၊ယင်း ဢမ်ႇ ဢိင်ပိုင်ႈ ၸႃႇတိ ၼိူဝ်ႉလိူတ်ႈ လႃးလႃး ဢေႃႈ။- 4သင် ပဵၼ် ၵဝ် ၼႆႉ ၸိုင်၊ၵဝ် မီး တီႈ တၵ်း ဢိင်ပိုင်ႈ ၸႃႇတိ ၼိူဝ်ႉလိူတ်ႈ ယဝ်ႉ ဢေႃႈ။ ပေႃး တၢင်ႇၵေႃႉ ထၢင်ႇ ဝႃႈ မၼ်း မီး တီႈ တၵ်း ဢိင်ပိုင်ႈ ၸႃႇတိ ၼိူဝ်ႉလိူတ်ႈ ၸိုင်၊ၵဝ် ယဵင်ႈၶႅၼ်း မီး ဢေႃႈ။- 5ၵဝ် ၼႆႉ၊လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် မိူဝ်ႈ ဢၼ် ဢသၢၵ်ႈ ၵဝ် ယင်း မီး ပႅတ်ႇ ဝၼ်း ၼၼ်ႉ ဢေႃႈ။ ပဵၼ် ၵူၼ်း မဵဝ်း ဢိသရေး၊ၸိူဝ်ႉၶိူဝ်း ပိၼ်ႇယႃႇမိၼ်ႇ၊ဢေႃႈ။ ပဵၼ် ၵူၼ်း မဵဝ်း ႁေႇပြႄး၊ဢၼ် ၵိူတ်ႇ မႃး တီႈ ၵူၼ်း မဵဝ်း ႁေႇပြႄး၊ဢေႃႈ။ ဢဝ် တင်း ၽႃႇသႃႇ တြႃး ဝႃႈ ၸိုင်၊ပဵၼ် ၵိူင်း ၽႃႇရိသႄး၊ဢေႃႈ။- 6ဢဝ် တင်း ႁူဝ်ၸႂ် ႁႅင်း ယႂ်ႇ ၼႂ်း ၼႃႈၵၢၼ် ၸဝ်ႈၽြႃး ဝႃႈ ၸိုင်၊ပဵၼ် ၵေႃႉ ဢၼ် ၼိၵ်ႈၸၢၵ်ႈ ငႅၼ်းသႄး ၸိူဝ်းၸဝ်ႈ ဢေႃႈ။ ဢဝ် တင်း တၢင်း ဢၼ် သိုဝ်ႈတေႃႇ လႄႈ ဝႃႈ၊ၸွမ်းၼင်ႇ ပိင်းၺၢပ်ႈတြႃး ၸိုင်၊ပဵၼ် ၵေႃႉ ဢၼ် ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ဢေႃႈ။- 7ၼႂ်းဝႃႈၼၼ် သေၵေႃႈ ဢၵျူဝ်း ဢၼ် ၵဝ် လႆႈ ႁဵတ်း မႃး ၸိူဝ်း ၼၼ်ႉ၊မိူဝ်ႈလဵဝ် ၼႆႉ ၵဝ် မၢတ်ႈ ပဵၼ် ဢၼ် သုမ်း ပႅတ်ႈ ပုၼ်ႈ ဢၵျူဝ်း ၸဝ်ႈ ၶရိၸ်ႈ၊ဢေႃႈ။- 8ဝႃႈ တႄႉ မၼ်း၊ၵဝ် မၢတ်ႈ လွင်ႈတၢင်း ၵူႈၸိူဝ်ႉၵူႈပိူင် သုမ်း ဢၵျူဝ်း ယဝ်ႉ၊ၵွပ်ႈပိူဝ်ႈ ၵဝ် လႆႈ ဢၼ် မျၢတ်ႈ ၼႃႇ ဢၼ် ဝႃႈ၊ပိင်ႇၺႃႇ ဢၼ် ႁုၸၵ်း ၸဝ်ႈၽြႃး ၵဝ် ၸဝ်ႈ ယေႇသု ၶရိၸ်ႈ၊ဢေႃႈ။ ပုၼ်ႈတႃႇ ဢၵျူဝ်း မၼ်းၸဝ်ႈ ၸိုင်၊ၵဝ် ၸုၼ်ႉပႅတ်ႈ တင်းသဵင်ႈတင်းလူင် ယဝ်ႉ ဢေႃႈ။ ၵဝ် မၢတ်ႈ လွင်ႈတၢင်း ၸိူဝ်း ၼၼ်ႉ ပဵၼ် ဢၼ် လီႁင်ႈ ဢဵတ်ႇသဵတ်ႇ ပုၼ်ႈ လွင်ႈ ၼင်ႇ ႁိုဝ် တေ လႆႈ ဢၵျူဝ်း ၼႂ်း ၸဝ်ႈ ၶရိၸ်ႈ၊လႄႈ၊- 9ႁႂ်ႈလႆႈ ၶဝ်ႈ ႁူမ်ႈ ပွင်း ၼႂ်း မၼ်းၸဝ်ႈ ၼၼ်ႉ ဢေႃႈ။ ၵဝ် ယင်း တေ ဢမ်ႇ ဢိင်ပိုင်ႈ တၢင်း ဢၼ် သိုဝ်ႈတေႃႇ တူဝ်ၸဝ်ႈၵဝ်ႇ ဢၼ် လႆႈ မႃး ၵွပ်ႈပိူဝ်ႈ ပိင်းၺၢပ်ႈတြႃး လႄႈ၊ၵူၺ်း ဢိင်ပိုင်ႈ တၢင်း သိုဝ်ႈတေႃႇ ဢၼ် လႆႈ မႃး ၵွပ်ႈ လူၺ်ႈ တၢင်းယုမ်ႇမၢတ်ႈ ၼႂ်း ၸဝ်ႈ ၶရိၸ်ႈ၊ဢၼ် ဝႃႈ၊တၢင်း သိုဝ်ႈတေႃႇ လုၵ်ႉ ၵႃႈတီႈ ၽြႃးပဵၼ်ၸဝ်ႈ မႃး ဢၼ် တင်ႈ မၼ်ႈ ယူႇ ၼႂ်း တၢင်းယုမ်ႇမၢတ်ႈ ၼၼ်ႉ ဢေႃႈ။- 10ၵဝ် ၶႂ်ႈ ႁုၸၵ်း ၸဝ်ႈ ၶရိၸ်ႈ၊တင်း တၼ်းၶူဝ်း ဢၼ် မၼ်းၸဝ်ႈ လုၵ်ႉ ၶိုၼ်းလိပ်း မႃး သေယဝ်ႉ၊ႁႂ်ႈ ၵဝ် လႆႈ ထိူၵ်ႈၶၢမ်ႇ တၢင်း ဢၼ် ယၢၵ်ႈ ဢၼ် ၽၢၼ်၊ၸွမ်း မၼ်းၸဝ်ႈ လႄႈ ၶၢမ်ႇတၢႆ မိူၼ် ၸိူဝ်ႉ ၼင်ႇ ဢၼ် မၼ်းၸဝ်ႈ ၶၢမ်ႇတၢႆ သေယဝ်ႉ၊- 11တူဝ် ၵဝ်ၶႃႈ ၵေႃႈ ၶႂ်ႈ လုၵ်ႉ ၶိုၼ်းလိပ်း မႃး သေ ၵႃႈ တၢင်းတၢႆ ၼၼ်ႉ ဢေႃႈ။ 12ၵဝ် ပေႃး လႆႈ ၶၢမ်ႇ ဢၵျူဝ်း တင်းသဵင်ႈတင်းမူတ်း ယဝ်ႉ၊ဢမ်ႇၼၼ် ၵေႃႈ ၵဝ် ပေႃး လႆႈ ပျေႉၸုမ်ႇ ယဝ်ႉ ဝႃႈၼႆ ၵဝ် ဢမ်ႇ ၶႂ်ႈဝႃႈ။ လွင်ႈ ၼင်ႇ ႁိုဝ် ၵဝ် တၵ်း လႆႈ ယိပ်းၵမ် ဢဝ် ဢၵျူဝ်း ႁႂ်ႈလႆႈ ႁဵတ်း ပဵၼ် ၶွင် တူဝ်ၸဝ်ႈၵဝ်ႇ၊ၵွပ်ႈပိူဝ်ႈ ၸဝ်ႈ ယေႇသု ၶရိၸ်ႈ၊လႆႈ ယိပ်းၵမ် ဢဝ် ၵဝ်ၶႃႈ ႁႂ်ႈ ပဵၼ် ၶွင် မၼ်းၸဝ်ႈ ၼၼ်ႉ၊ၵဝ် ယင်း တိုၵ်ႉ လႅၼ်ႈ ၸွမ်း ယူႇ ဢေႃႈ။- 13ပီႈၼွင်ႉ ၶဝ်႟။ ၵဝ် ဢမ်ႇ ထၢင်ႇ ဝႃႈ ၵဝ် ပေႃး ယိပ်းၵမ် ဢဝ် မႅၼ်ႈ ယဝ်ႉ ဝႃႈၼႆ။ လွင်ႈတၢင်း ဢၼ် ၵဝ် ႁဵတ်း ဢၼ် ၼိုင်ႈ ၼၼ်ႉ၊လိုမ်း ပႅတ်ႈ လွင်ႈတၢင်း ဢၼ် ပူၼ်ႉမႃး ယဝ်ႉ ၸိူဝ်း ၼၼ်ႉ လႄႈ လမ်း ၸွမ်း ဢဝ် လွင်ႈတၢင်း ဢၼ် မီး ၽၢႆႇၼႃႈ ၸိူဝ်း ၼၼ်ႉ ၵူၺ်း ဢေႃႈ။- 14ပိူဝ်ႈ ၼႆ လႄႈ ၵဝ် ၶုၼ်ႇလႅၼ်ႈ သိုဝ်ႈ သိုဝ်ႈ ၸူး ၵႃႈတီႈ သဝ်လၵ်း ယူႇ ႁႂ်ႈလႆႈ ႁပ်ႉ ဢဝ် သူး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ၊ၽြႃးပဵၼ်ၸဝ်ႈ ယူႇ ၵႃႈတီႈ ၼိူဝ် လႄႈ ႁွင်ႉ ႁႂ်ႈ ႁဝ်း ၵႂႃႇ ႁပ်ႉ ဢဝ် ၼၼ်ႉ ယူႇ ဢေႃႈ။ 15ပိူဝ်ႈ ၼႆ လႄႈ ႁဝ်း ၸိူဝ်း ဢၼ် ပဵၼ် ၵူၼ်းလူင် ၼႂ်း တၢင်းယုမ်ႇမၢတ်ႈ ၼႆႉ ထုၵ်ႇလီ မီး ၸႂ် ဢၼ် ၸပ်းၸွႆး ၸိူဝ်ႉ ၼင်ႇ ၼႆ ဢေႃႈ။ ပေႃး သူ မီး ၸႂ်သၽေႃး ဢၼ် ပႅၵ်ႇပိူင်ႈ ၵၼ် ၼႂ်း သေ ၸိူဝ်ႉ သေ ပိူင် ၸိုင်၊ၽြႃးပဵၼ်ၸဝ်ႈ တၵ်း ၽုၺ်ႇၼႄ လွင်ႈတၢင်း ၼၼ်ႉ ပၼ် သူ ထၢင်ႇထၢင်ႇသႃးသႃး ဢေႃႈ။- 16ပဵၼ် ၸိူဝ်ႉ ၼင်ႇ ႁိုဝ် သေဢမ်ႇဝႃႈ၊ႁဝ်း ဢွၼ်ၵၼ် ၵမ်ၵျၢင်ႉ မဵဝ်းလဵဝ် ၵၼ် ဢၼ် ႁဝ်း ယၢမ်ႈ ၵမ်ၵျၢင်ႉ ႁဵတ်း ၸွမ်း မႃး ၼၼ်ႉ တႃႉ ႁဝ်း။ 17ပီႈၼွင်ႉ ၶဝ်႟။ ၽွမ်ႉၵၼ် ယိူင်ႈ ၸွမ်း ၵဝ် တႃႉ။ တီႈ ၶဝ် ၸိူဝ်း ဢၼ် ႁဵတ်း ၸွမ်း ပုင်ႇ သၢၵ်ႈသေႇ ဢၼ် ႁဝ်း ၼႄ ဝႆႉ ၸိူဝ်း ၼၼ်ႉ ၵေႃႈ မၢတ်ႈတွင်း ဢဝ် တႃႉ။- 18လွင်ႈ မၼ်း ၸမ်ႉ၊ၵဝ် ယင်း မွၵ်ႇလၢတ်ႈ သူ ၶိူဝ်းၶိူဝ်း ယႂ်းယႂ်း လၢႆ ပွၵ်ႈ ဝႆႉ ယဝ်ႉ။ တေႃႈလဵဝ် ၼႆႉ ၵေႃႈ၊ၵဝ် ၼမ်ႉတႃ တူၵ်း ယူႇ သေလႄႈ သမ်ႉ လၢတ်ႈ ထႅင်ႈ လႄႈ ဝႃႈ ၸမ်ႉ၊မီး ၵူၼ်း ၸိူဝ်း ဢၼ် ၵမ်ၵျၢင်ႉ ႁႂ်ႈ ပဵၼ် ရၢၼ်ႇသူႇ သဝ်မႆႉဝႃးမိုဝ်း ၸဝ်ႈ ၶရိၸ်ႈ၊ၼၼ်ႉ ၼမ်ၼႃႇ ဢေႃႈ။- 19သဵၼ်ႈတၢင်း ၶဝ် ၼၼ်ႉ၊ၸၢင်ႈ သုတ်း တိူၵ်ႉ ၵႃႈၼႂ်း တီႈ ဢၼ် လုလႅဝ် ဢေႃႈ။ ၽြႃး ၶဝ် ၸမ်ႉ၊ပဵၼ် တွင်ႉ ၶဝ် ဢေႃႈ။ ၶဝ် ၸၢင်ႈ ဢဝ် ၵုင်ႇ ဢဝ် မုၼ် ၼႂ်း မဵဝ်း ဢၼ် လီ ဢူၵ်း လီဢၢႆ ၼၼ်ႉ လႄႈ မီး ၸႂ် ဢၼ် ၸပ်းၸွႆး ၶိူင်ႈပိူင် လေႃးၵႃႉ ၵူၺ်း ဢေႃႈ။- 20ႁဝ်း ၸမ်ႉ၊ၵမ်ၵျၢင်ႉ မဵဝ်း ဢၼ် ၸၢပ်ႈသႅင်ႇ ၵၼ် တင်း မိူင်းၵၢင်ႁၢဝ် လႄႈ၊မိူင်း ဢၼ် ႁဝ်း မုင်ႈမွင်း ပႂ်ႉထႃႈ ၸမ်ႉ၊ပဵၼ် တီႈ ဢၼ် ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊တၵ်း လုၵ်ႉ ၵႃႈတီႈ ၼၼ်ႈ လူင်း မႃး ၼၼ်ႉ ဢေႃႈ။- 21ၸဝ်ႈ ၼၼ်ႉ၊တၵ်း ၶၢႆႉပုတ်ႈ တူဝ်ၵႃႇယႃႉ ဢၼ် ႁႅင်း လဵၵ်ႉ ႁႅင်း ၵေႇ ႁဝ်း ၼႆႉ ႁႂ်ႈလႆႈ ပဵၼ် မိူၼ် တူဝ် ႁၢင်ႈ မၼ်းၸဝ်ႈ ဢၼ် မီး မုၼ်သရေႇ ၼၼ်ႉ၊ၸွမ်း ၵႃႈ ၼင်ႇ ဢၼ် မၼ်းၸဝ်ႈ မီး တၼ်းၶူဝ်း ဢၼ် တိုတ်ႉၸၼ် ဢဝ် လွင်ႈတၢင်း၊ၵႃႈမီး တင်းသဵင်ႈတင်းလူင် ၶျႃးတူၵ်း တီႈ တႅမ်ႇ ၵႃႈတႂ်ႈ တိၼ် မၼ်းၸဝ်ႈ ၼၼ်ႉ ဢေႃႈ။


text: 1ၵႃႈ ၼင်ႇ ဢၼ် ဝႃႈ မႃး ဢွၼ်တၢင်း ယဝ်ႉ ၼၼ်ႉ၊သူ ၸိူဝ်း ဢၼ် ပဵၼ် မေး တင်းလၢႆ ၶဝ်႟။ ဢွၼ်ၵၼ် ႁပ်ႉတုင်း ၶၢမ်ႇ ဢဝ် တၢင်း ဢၼ် ၽူဝ် သူ ဢုပ်ႉပိူင်ႇ ၼၼ်ႉ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၵႃႈၼႂ်း ၽူဝ် သူ ၵမ်ႈၽွင်ႈ ၼၼ်ႉ ပိၵ်ႉသမ်ႉ ဢမ်ႇ ထွမ်ႇ ဢမ်ႇ ဢဝ် ၼုၵ်ႈၵပၢတ်ႈ တြႃး ၸဝ်ႈ သေၵေႃႈ၊ၵွပ်ႈပိူဝ်ႈ တၢင်းၵမ် တၢင်းၵျၢင်ႉ သူ ၼၼ်ႉ လႄႈ သူ တၵ်း ၸူဝ်း ဢဝ် ၶဝ် လႆႈ ဢေႃႈ။ သူ ယင်း ဢမ်ႇ လႆႈ လၢတ်ႈ ၵႂၢမ်း သေ ၶေႃႈ လႄႈ၊- 2ၶဝ် တၵ်း ႁၼ် သူ ဢၼ် ပဵၼ် မေး ၶဝ် မေႃ ၵမ်ၵျၢင်ႉ ဢၼ် ၸိုၼ်ႈ ၸၢင်ႇ ၶၢဝ် သႂ်၊ဢိၵ်ႇတင်း တၢင်း ဢၼ် မေႃ ရူဝ်ႇသေႇ ၵူဝ်ယမ် ၼၼ်ႉ လႄႈ ၶဝ် တၵ်း ၶဝ်ႈ မႃး ၸွမ်း သူ ဢေႃႈ။- 3သူ ဢမ်ႇ ထုၵ်ႇလီ ႁၢင်ႈၶိူင်ႈ ပႃႈ ၼွၵ်ႈ၊ဢၼ် ပဵၼ် တၢင်း ဢၼ် ၽၼ်ႉ ဢၼ် ၽိူဝ် ၶူၼ်ႁူဝ်၊တၢင်း ဢၼ် ႁွႆႈ ဢၼ် တိုဝ်း ၶူဝ်း ငိုၼ်း ၶူဝ်း ၶမ်း၊ဢိၵ်ႇတင်း တၢင်း ဢၼ် ၼုင်ႈ ၶူဝ်းၼုင်ႈ လဵင်း ဢၼ် ၵႃႈ ဢၼ် ပႅင်း ၸိူဝ်း ၼၼ်ႉ။- 4တၢင်း ဢၼ် ႁၢင်ႈလီႁၢင်ႈငၢမ်း သူ ၼၼ်ႉ ၵေႃႈ ထုၵ်ႇလီ ႁၢင်ႈၶိူင်ႈ ႁူဝ်ၸႂ် ဢၼ် ပဵၼ် တၢင်း ဢၼ် ႁၢင်ႈလီႁၢင်ႈငၢမ်း ဢၼ် ဢမ်ႇ လုလႅဝ် ဢၼ် ဝႃႈ၊ႁူဝ်ၸႂ် ဢၼ် ဢူၼ်ႈဢွၼ်ႇ တင်း သၽေႃး ဢၼ် ၼိမ် လီ၊ဢၼ် ထိူၵ်ႈၵႃႈ ထိူၵ်ႈ ၶၼ် ယႂ်ႇ ၼႃႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 5မႄႈယိင်း မိူဝ်ႈၵွၼ်ႇ ဢၼ် မူတ်းၸၢင်ႇ ဢၼ် မုင်ႈထႃႈ မွင်းထႃႈ ထႃႇဝရႃႉ ၽြႃး ၸိူဝ်း ၼၼ်ႉ ႁၢင်ႈၶိူင်ႈ တူဝ်ၸဝ်ႈၵဝ်ႇ ၸိူဝ်ႉ ၼင်ႇ ၼၼ် ယူႇ သေလႄႈ ႁပ်ႉ ၶၢမ်ႇ ဢဝ် တၢင်း ဢၼ် ၽူဝ် ၶဝ် ဢုပ်ႉပိူင်ႇ ဢေႃႈ။- 6ၸႃႇရႃႇ၊ပဵၼ် ၵေႃႉ ဢၼ် ႁဵတ်း ၸိူဝ်ႉ ၼင်ႇ ၼၼ် ဢေႃႈ။ မၼ်း ထွမ်ႇ သူပ်း ဢဝ် ၵႂၢမ်း ၽူဝ် မၼ်း ဢႃႇပြႃႇႁၢမ်ႇ၊လႄႈ ႁွင်ႉ ၽူဝ် မၼ်း ဝႃႈ၊ "ၸဝ်ႈ" ဝႃႈ ၼင်ႇ ၼႆ ဢေႃႈ။ တေႃႈလဵဝ် ၼႆႉ ပေႃး သူ ၵမ်ၵျၢင်ႉ လီ လီ ငၢမ်း ငၢမ်း လႄႈ ယင်း ဢမ်ႇ ၵူဝ် ဢမ်ႇ သၼ်ႇ သေ ဢိတ်း ၸိုင်၊သူ ပဵၼ် လုၵ်ႈယိင်း ၸႃႇရႃႇ၊ဢေႃႈ။ 7မိူၼ် ၸိူဝ်ႉ ၼင်ႇ ၼၼ် သူ ၸိူဝ်း ဢၼ် ပဵၼ် ၽူဝ် တင်းလၢႆ ၶဝ်႟။ ၼႂ်း တၢင်း ဢၼ် ယူႇ လူၺ်ႈ ၵၼ် တင်း မေး သူ ၼၼ်ႉ မၢတ်ႈ ၶဝ် ပဵၼ် ၵေႃႉ ဢၼ် ႁႅင်း လဵၵ်ႉ သေ သူ သေယဝ်ႉ၊ပႃးၸႂ် ဢဵတ်းလူ လႄႈ ၸွႆႈထႅမ် လူတူၺ်း ၶဝ်၊သမ်ႉ မၢတ်ႈ ၶဝ် ပဵၼ် ၽူႈ ဢၼ် တၵ်း လႆႈ ၶၢမ်ႇ ဢဝ် ဢမူၺ်ႇ ၵျေးၸူး ဢသၢၵ်ႈ ၸဝ်ႈ လူၺ်ႈ ၵၼ် တင်း သူ ၼၼ်ႉ တႃႉ။ လွင်ႈ ၼင်ႇ ႁိုဝ် တၵ်း တေ ဢမ်ႇ ပဵၼ် တၢင်း ဢၼ် ႁႄႉ ဢၼ် ၶႅၼ် တၢင်း သူးတွင်း ပထၼႃႇ သူ ၸိုင်၊ႁဵတ်း ၸိူဝ်ႉ ၼင်ႇ ၼၼ် တႃႉ။ 8ၵႂၢမ်း ဢၼ် ႁူမ်ႇ လူမ်ႈ ၸမ်ႉ၊သူ ၵူႈၵေႃႉၵူႈၵူၼ်း မီး ႁူဝ်ၸႂ် ဢၼ် ၽွမ်ႉ သဵင် ပဵင်း ပၢၵ်ႇ ၵၼ် လႄႈ ၶႆႈၸႂ် တေႃႇ ၵၼ်၊ႁၵ်ႉပႅင်း ၵၼ် မိူၼ် ၸိူဝ်ႉ ၼင်ႇ ပဵၼ် ပီႈၼွင်ႉ ၵၼ်၊ၸၢင်ႈ ဢဵတ်းလူ ၸူမ်းပႅင်း ၵၼ် သေယဝ်ႉ၊ၵေႃႉ ၼိုင်ႈ လႄႈ ၵေႃႉ ၼိုင်ႈ မီး ၸႂ် ၶျႃးတႅမ်ႇ တေႃႇ ၵၼ် တႃႉ။- 9ယႃႇပေ ဢဝ် ဢၼ် ႁၢႆႉ ၶိုၼ်း တွပ်ႇ ဢၼ် ႁၢႆႉ လႄႈ ယႃႇပေ ၶိုၼ်း သႄႉသွမ်း တီႈ ၵေႃႉ ဢၼ် သႄႉသွမ်း သူ ၼၼ်ႉ၊ဢဝ် တင်း တၢင်းလီ မၢင်ႇၵလႃႇ ၶိုၼ်း တွပ်ႇ ပၼ် တႃႉ။ လွင်ႈ မၼ်း ၸမ်ႉ၊သူ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ႁႂ်ႈလႆႈ ၶၢမ်ႇ ဢဝ် ဢမူၺ်ႇ တၢင်းလီ မၢင်ႇၵလႃႇ ၼၼ်ႉ ဢေႃႈ။ 10မႅၼ်ႈ ၸိူဝ်ႉ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈလႆႈ ႁူဝ်ၸႂ် ဢၼ် ၸူမ်းသိူဝ်း လႄႈ၊ ၶႂ်ႈ ႁၼ် ဝၼ်း ဢၼ် လီ ဢၼ် ငၢမ်း ၼမ်ၼႃႇ ၼၼ်ႉ ၸမ်ႉ၊ ႁႂ်ႈ လိၼ်ႉ မၼ်း ဝႄႈ ပႅတ်ႈ ၵႂၢမ်း ဢၼ် ဢမ်ႇလီ ဢမ်ႇ ငၢမ်း သေလႄႈ၊ ႁႂ်ႈ သူပ်း မၼ်း ၵၢင်းလွတ်ႈ တင်း ၵႂၢမ်း မုသႃႇ တႃႉ။ 11ႁႂ်ႈ မၼ်း ဝႄႈ ပႅတ်ႈ တုၸရိူၵ်ႈ သေလႄႈ တႄႇႁဵတ်း သုၸရိူၵ်ႈ တႃႉ။ ႁႂ်ႈ မၼ်း ႁႃ တၢင်း ဢၼ် ၸၢင်ႈ ယူႇ ထုၵ်ႇမေႃ ၵၼ် တင်း ပိူၼ်ႈ လႄႈ ယူႇသဝ်း ၵႂႃႇ တႃႉ။ 12လွင်ႈ မၼ်း ၸမ်ႉ၊မၢၵ်ႇတႃ ထႃႇဝရႃႉ ၽြႃး လူတူၺ်း ၶဝ် ၸိူဝ်း ဢၼ် သိုဝ်ႈတေႃႇ လႄႈ၊ ႁူ မၼ်းၸဝ်ႈ ၵေႃႈ ထွမ်ႇဢဝ် ၵႂၢမ်း သူးတွင်း ၶဝ် ၼၼ်ႉ ယူႇ ဢေႃႈ။ ၵူၺ်းၵႃႈ၊တီႈ ၵေႃႉ ဢၼ် ႁဵတ်း တုၸရိူၵ်ႈ ၼၼ်ႉ ထႃႇဝရႃႉ ၽြႃး ဝၢႆႇၼႃႈ ပႅတ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 13ပေႃး သူ ၵႆႉ ၵမ်ၵျၢင်ႉ လီ လီ ငၢမ်း ငၢမ်း ၸိုင်၊ၽူႈလႂ် တေ မႃး ယႃႉယုၵ်ႉ သူ။- 14ပေႃး သူ ထွၵ်ႈလူၺ်ႈ တြႃး တၢင်း ဢၼ် သိုဝ်ႈတေႃႇ လႄႈ သမ်ႉ လႆႈ ၶၢမ်ႇ တၢင်း ဢၼ် ယၢၵ်ႈၽၢၼ် ၸိုင်၊သူ မီး မၢင်ႇၵလႃႇ ဢေႃႈ။ ယႃႇပေ ၵူဝ်ႁႄ ၸွမ်း လွင်ႈတၢင်း ဢၼ် ပိူၼ်ႈ လႆႈ ၵူဝ်ႁႄ ၼၼ်ႉ ဢမ်ႇၵႃး၊ယႃႇပေ တူၵ်းၸႂ်။- 15ၵႃႈၼႂ်း ႁူဝ်ၸႂ် သူ ၼၼ်ႉ ရူဝ်ႇသေႇ ၵူဝ်ယမ် ၸဝ်ႈ ၶရိၸ်ႈ၊ယူႇ လႄႈ ႁု မၢတ်ႈ မၼ်းၸဝ်ႈ ပဵၼ်၊ၸဝ်ႈၽြႃး တႃႉ။ ၼင်ႇ ႁိုဝ် သူ တၵ်း ၵႄႈလိတ်ႈ ၵႂၢမ်း ဢၼ် ပိူၼ်ႈ တွင်ႈထၢမ် လွင်ႈတၢင်း ဢၼ် သူ မုင်ႈထႃႈ မွင်းထႃႈ ၼၼ်ႉ လႆႈ ၸိုင်၊တၼ်း ဝႆႉ တႃႇသေႇ ဢမ်ႇထၢတ်ႇ တႃႉ။ ၵူၺ်းၵႃႈ၊ပႃး တင်း ၸႂ် ဢၼ် ဢူၼ်ႈဢွၼ်ႇ တင်း ၸႂ် ဢၼ် ၼပ်ႉယမ် သေလႄႈ ၶိုၼ်း လၢတ်ႈ တႃႉ။- 16ပႂ်ႉထိင်း ၸႂ် ဢၼ် ႁု တူဝ်ၸဝ်ႈၵဝ်ႇ လီ လီ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၶဝ် ၸိူဝ်း ဢၼ် သႄႉသွမ်း သူ လူၺ်ႈ လွင်ႈတၢင်း ဢၼ် သူ ၵမ်ၵျၢင်ႉ ဢၼ် လီ ဢၼ် ငၢမ်း ၸွမ်းၼင်ႇ တြႃး ၸဝ်ႈ ၶရိၸ်ႈ၊ၼၼ်ႉ၊ၶဝ် တၵ်း လႆႈ ဢၢႆ ၵႂၢမ်း ၶဝ် ၶိုၼ်း ဢေႃႈ။- 17လွင်ႈ မၼ်း ၸမ်ႉ၊ပေႃး ၽြႃးပဵၼ်ၸဝ်ႈ မီး ဢလူဝ်ႇ ႁႂ်ႈ ႁဝ်း ၶၢမ်ႇ တၢင်း ဢၼ် ယၢၵ်ႈၽၢၼ် ပုၼ်ႈ တၢင်းႁဵတ်း ဢၼ် လီ ဢၼ် ငၢမ်း ၸိုင်၊ယဵင်ႈၶႅၼ်း မျၢတ်ႈ ၼႃႇ သေ တၢင်း ဢၼ် လႆႈ ၶၢမ်ႇ ၵွပ်ႈပိူဝ်ႈ တၢင်းႁဵတ်း ဢၼ် ႁၢႆႉ ဢၼ် မိူၵ်ႈ ၼၼ်ႉ ဢေႃႈ။- 18ၸဝ်ႈ ၶရိၸ်ႈ၊ပဵၼ် ၵူၼ်း သိုဝ်ႈတေႃႇ သေၵေႃႈ လႆႈ ၶၢမ်ႇ တၢင် ၵူၼ်း ဢၼ် ဢမ်ႇ သိုဝ်ႈ ဢမ်ႇ တေႃႇ တင်းလၢႆ လႄႈ မၼ်းၸဝ်ႈ ၶၢမ်ႇတၢႆ ပွၵ်ႈလဵဝ်၊ပုၼ်ႈ ဢပျတ်ႈ ၵူၼ်း တင်းလၢႆ ႁႂ်ႈလႆႈ ဢဝ် ႁဝ်း သူင်ႇ ႁွတ်ႈထိုင် ၽြႃးပဵၼ်ၸဝ်ႈ ဢေႃႈ။ မၼ်းၸဝ်ႈ ၶၢမ်ႇတၢႆ ၼႂ်း တူဝ် ၼိူဝ်ႉလိူတ်ႈ သေလႄႈ လႆႈ လုၵ်ႉ ၶိုၼ်းလိပ်း မႃး ၼႂ်း ၸႂ်ဝိၺိၺ်ႇ သေယဝ်ႉ၊- 19လူၺ်ႈ ၸႂ်ဝိၺိၺ်ႇ ၼၼ်ႉ လႄႈ ၵႂႃႇ ႁေႃးလၢတ်ႈ တြႃး ၵႃႈတီႈ ဝိၺိၺ်ႇ တင်းလၢႆ ဢၼ် တူၵ်းထွင်ႇ ယူႇ ၸိူဝ်း ၼၼ်ႉ ဢေႃႈ။- 20ဝိၺိၺ်ႇ ၸိူဝ်း ၼၼ်ႉ ပဵၼ် ဝိၺိၺ်ႇ ၶဝ် ၸိူဝ်း ဢၼ် ဢမ်ႇ ထွမ်ႇ ဢမ်ႇ ဢဝ် ၵႂၢမ်း ၽြႃးပဵၼ်ၸဝ်ႈ၊ၼႂ်း မိူဝ်ႈ ဢၼ် မၼ်းၸဝ်ႈ ၶၼ်ႇထီႇ ယိူၼ်ႉၸႂ်၊ၼႂ်း ၸူဝ်ႈပၢၼ် ဢၼ် ၼူဝ်းဢႃႇ၊ယင်း တိုၵ်ႉ တႄႇႁဵတ်း ႁိူဝ်းသၢင်းၽေႃး ယူႇ ၼၼ်ႉ ဢေႃႈ။ ၵူၼ်း ဢၼ် ၵေႇ ၼႃႇ ၵႃႈၼႂ်း ႁိူဝ်းသၢင်းၽေႃး ပႅတ်ႇ ၵေႃႉ ၵူၺ်း ၼၼ်ႉ လႆႈ လွတ်ႈ သေ တၢင်း ဢၼ် ၼမ်ႉ ထူမ်ႈ ၼၼ်ႉ၊- 21မိူၼ်ၼင်ႇ ၼၼ်၊မိူဝ်ႈလဵဝ် ၼႆႉ မၢင်ႇၵလႃႇ ပပ်ႉတိၸမ်ႇ ၵေႃႈ၊ၸွႆႈ ႁႂ်ႈ သူ လႆႈ ၶၢမ်ႇ ဢဝ် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ဢေႃႈ။ မၢင်ႇၵလႃႇ ပပ်ႉတိၸမ်ႇ ၼႆႉ ၶႂ်ႈဝႃႈ၊တၢင်း ဢၼ် သီ ၶႆး တူဝ်ၵႃႇယႃႉ ဢမ်ႇၸႂ်ႈ လႄႈ မၼ်း ပဵၼ် တၢင်း ဢၼ် ၸႂ် ႁု တူဝ်ၸဝ်ႈၵဝ်ႇ မူတ်းသႂ် သေလႄႈ ဝႆႉၵတိ သဵတ်ႈၸႃႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။ ၼႆႉ ၸမ်ႉ၊ပဵၼ် တၢင်း ဢၼ် ၵႄႇၶျွတ်ႈ ဢဝ်၊ၵွပ်ႈပိူဝ်ႈ ၸဝ်ႈ ယေႇသု ၶရိၸ်ႈ၊ဢၼ် လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး သေယဝ်ႉ။- 22ၶိုၼ်ႈ ၵႂႃႇၸူး ၵႃႈၼိူဝ် မိူင်းၵၢင်ႁၢဝ် သေ မီး ယူႇ ၵႃႈတီႈ ၽၢႆႇၶႂႃ မိုဝ်း ၽြႃးပဵၼ်ၸဝ်ႈ လႄႈ ဢုပ်ႉပိူင်ႇ ၵႃႈၼိူဝ် တမၢၼ်ႇၵၢင်ႁၢဝ် တင်းလၢႆ၊ဢိၵ်ႇတင်း ဢႃႇၼႃႇ ၸၢၵ်ႈ ၽုင်ႇၵၢင်ႁၢဝ် တင်းလၢႆ၊ဢိၵ်ႇတင်း ၵႃႈၼိူဝ် တၼ်းၶူဝ်း တင်းလၢႆ ယူႇ ၼၼ်ႉ ဢေႃႈ။


text: 1ႁႂ်ႈ ၵူၼ်း ၵူႈ ၵေႃႉ မၢတ်ႈ ႁဝ်း ပဵၼ် ၵူၼ်း ၸႂ်ႉ ၵူၼ်းသွႆ ၸဝ်ႈ ၶရိၸ်ႈ၊လႄႈ ပဵၼ် ၵူၼ်း ပႂ်ႉထိင်း လွင်ႈ ဢၼ် လိုၵ်ႉ ဢၼ် လမ်ႇ ၽြႃးပဵၼ်ၸဝ်ႈ ၼၼ်ႉ တႃႉ။- 2ၵူၼ်း ပႂ်ႉထိင်း ၸမ်ႉ၊လူဝ်ႇ မီး သဵတ်ႈၸႃႇ ဢေႃႈ။- 3ပိၵ်ႉသမ်ႉ သူ၊ဢိၵ်ႇတင်း ပိူၼ်ႈ တၢင်ႇၵေႃႉ တႅပ်းတတ်း လွင်ႈ ၵဝ် သေၵေႃႈ၊ၵဝ် ဢမ်ႇ ဝႆႉ ဢယေး။ ၵဝ် ၵေႃႈ ယင်း ဢမ်ႇ တႅပ်းတတ်း တူဝ်ၸဝ်ႈၵဝ်ႇ။- 4ၸႂ် ၵဝ် ဢမ်ႇ မီး လွင်ႈ ဢၼ် တႃႇ တေ တၢင်ႇ ဢပျတ်ႈ တူဝ်ၸဝ်ႈၵဝ်ႇ သေ ၸိူဝ်ႉ သေ ပိူင် ဢေႃႈ။ ၼႂ်းဝႃႈၼၼ် သေၵေႃႈ ၵဝ် ၵၢင်းလွတ်ႈ တင်း ဢပျတ်ႈ ဝႃႈၼႆ ၵဝ်ၶႃႈ ဢမ်ႇ ဝႃႈ။ ၸဝ်ႈၽြႃး တၵ်း ၸီႇယၢင်ႇ တြႃး ၵဝ် ဢေႃႈ။- 5ပိူဝ်ႈ ၼႆ လႄႈ သူ ယႃႇပေ ၼႅတ်ႈ တႅပ်းတတ်း သေ ၸိူဝ်ႉ သေ ပိူင် ဢွၼ်တၢင်း ဢၶိင်ႇ မၼ်း ထုၵ်ႇ ၼၼ်ႉ တၢင်း ဢၼ် ၸီႇယၢင်ႇ တြႃး လိုၼ်းသုတ်း ၼၼ်ႉ တၵ်း လႆႈ ပႂ်ႉထႃႈ တေႃႇထိုင်ႁွတ်ႈ ၸဝ်ႈၽြႃး ၵျွ မႃး ၼၼ်ႉ လႄႈ၊မၼ်းၸဝ်ႈ တၵ်း ႁႂ်ႈ ၵႃႈ ဢၼ် လပ်းသိင်ႇ ႁူမ်ႇ ဝႆႉ ၸိူဝ်း ၼၼ်ႉ ပိုတ်ႇ ပၢင်ႇ လႅင်း လီ လႄႈ၊ၵႃႈ ဢၼ် ႁူဝ်ၸႂ် ၵူၼ်း မူမ်ႇ ဝႆႉ ၼၼ်ႉ ၵေႃႈ တၵ်း ႁႂ်ႈ ထၢင်ႇသႃး မႃး ဢေႃႈ။ ဝၢႆး ၼၼ်ႉ၊ၽြႃးပဵၼ်ၸဝ်ႈ တၵ်း ယုၵ်ႉယွင်ႈ ၵူၼ်း ၵူႈ ၵေႃႉ ၸွမ်း ၵႃႈ ၼင်ႇ ဢၼ် လႆႈ ထိူၵ်ႈၶၢမ်ႇ ဢဝ် ႁင်း ၽႂ် ႁင်း မၼ်း ၼၼ်ႉ ဢေႃႈ။ 6ပီႈၼွင်ႉ ၶဝ်႟။ ၵဝ် ဢဝ် သြႃႇ ဢႃႇပေႃးလု၊ဢိၵ်ႇတင်း တူဝ် ၵဝ် ႁဵတ်း ပုင်ႇ သၢၵ်ႈသေႇ ပုၼ်ႈ ဢၵျူဝ်း သူ၊ႁႂ်ႈ သူ လႆႈ သွၼ် ဢဝ် တီႈ ႁဝ်း သေလႄႈ တၵ်း ဢမ်ႇ ပူၼ်ႉလိူဝ် ၵျၢမ်းလိၵ်ႈ ဢၼ် တႅမ်ႈ ဝႆႉ ၼၼ်ႉ ဢေႃႈ။ ပိူဝ်ႈ ၼႆ လႄႈ သူ ယႃႇပေ ႁၵ်ႉ ၵေႃႉ ၼိုင်ႈ လႄႈ ငိၼ်းၸင်း ၶၢၼ်ႉႁၼ် တၢင်ႇၵေႃႉ ၼၼ်ႉ သေၵမ်း။- 7ၽူႈလႂ် ယုၵ်ႉယွင်ႈ ႁႂ်ႈ သူ ယႂ်ႇ မျၢတ်ႈ သေပိူၼ်ႈ တၢင်ႇၵေႃႉ။ ၵႃႈ ဢၼ် သူ လႆႈ လီ လႆႈ ပဵၼ် ယူႇ ၼႆႉ ပဵၼ် ၵွပ်ႈပိူဝ်ႈ သု ၵျေးၸူး ၽြႃးပဵၼ်ၸဝ်ႈ ပၼ် ၵူၺ်း ဢမ်ႇၸႂ်ႈ ႁိုဝ်း။ ပိူဝ်ႈ ၼႆ လႄႈ၊ႁဵတ်းသင် သူ ယင်း ဢုပ်ႇ ယွင်ႈ တူဝ်ၸဝ်ႈၵဝ်ႇ ယူႇ မိူၼ် ၸိူဝ်ႉ ၼင်ႇ ႁၢင်ႈ ၵႃႈ ဢၼ် သူ ပဵၼ် ယူႇ ၼႆႉ မၼ်း ဢမ်ႇၸႂ်ႈ သု ၵျေးၸူး ၽြႃးပဵၼ်ၸဝ်ႈ ၵူၺ်း။ 8သူ ပျေႉၸုမ်ႇ ဝႆႉ၊လူၺ်ႈ ၵႃႈ ဢၼ် သူ မီး ဢလူဝ်ႇ လႄႈ ပဵၼ် ၵူၼ်းမၢၵ်ႈၵူၼ်းမီး ဝႆႉ ယဝ်ႉ တႄႉ ႁိုဝ်း။ သူ ပဵၼ် ၶုၼ် ဝႆႉ ယဝ်ႉ တႄႉ ႁိုဝ်း။ ႁဝ်း တႄႉ ဢမ်ႇ ပဵၼ် ၸဝ်ႈ၊ဢမ်ႇ ပဵၼ် ၶုၼ်။ ၵဝ် ၸမ်ႉ၊မုင်ႈမွင်း ႁႂ်ႈ သူ ပဵၼ် ၶုၼ် တႄႉတႄႉ ယဝ်ႉ လႄႈ ႁႂ်ႈ ႁဝ်း ပေႃး လႆႈ ဢၶႂၢင်ႉ လႆႈ ဢုပ်ႉပိူင်ႇ ၸွမ်း သူ ဢေႃႈ။- 9ၵဝ် ထၢင်ႇ ၽြႃးပဵၼ်ၸဝ်ႈ ဢဝ် ႁဝ်း ၸိူဝ်း ဢၼ် ပဵၼ် တမၢၼ်ႇၸဝ်ႈ ႁႂ်ႈ ပဵၼ် ၵူၼ်း ၼႃႈလဵၵ်ႉ ၼႃႈ ၼွႆႉ၊မိူၼ် ၸိူဝ်ႉ ၼင်ႇ ၵူၼ်း ဢၼ် ထုၵ်ႇ ဢမု ဢၼ် တၵ်း ၶၢမ်ႇ ဢဝ်တၢႆ ၼႂ်း ပွႆး ၽၢႆႇၼႃႈ ၵူၼ်း တင်းလၢႆ၊ဢိၵ်ႇတင်း တမၢၼ်ႇၵၢင်ႁၢဝ် တင်းလၢႆ၊တၵ်း ဢွၼ်ၵၼ် လွမ် တူၺ်း ၼၼ်ႉ ဢေႃႈ။- 10ပုၼ်ႈ ဢၵျူဝ်း ၸဝ်ႈ ၶရိၸ်ႈ၊ၸိုင်၊ႁဝ်း လႆႈ ၶၢမ်ႇ ပဵၼ် ၵူၼ်းငိူဝ်ႈ ဢေႃႈ။ ၵူၺ်းၵႃႈ သူ ၸမ်ႉ၊ပဵၼ် ၵူၼ်း မီး ပိင်ႇၺႃႇ ၼႂ်း ၸဝ်ႈ ၶရိၸ်ႈ၊ဢေႃႈ။ ႁဝ်း ပဵၼ် ၵူၼ်း ႁႅင်းဢူၼ်ႈ ဢေႃႈ။ သူ ၸမ်ႉ၊ပဵၼ် ၵူၼ်း ႁႅင်း ယႂ်ႇ ၼႃႇ ဢေႃႈ။ ႁဝ်း ၼႃႈလဵၵ်ႉ ၼႃႈ ၼွႆႉ ဢေႃႈ။ သူ ၸမ်ႉ၊မီး သရေႇ ၼႃႈ တႃ ယႂ်ႇ ၼႃႇ ဢေႃႈ။- 11ႁဝ်း ယင်း ဢိုပ်း ၶဝ်ႈ ဢိုပ်း ၼမ်ႉ ႁၢၼ်ႉ တေႃႇ မိူဝ်ႈလဵဝ် လႄႈ လႆႈ ၼုင်ႈ မႆ ၶူဝ်း ယွၵ်း ၶူဝ်း ၶၢတ်ႇ သေလႄႈ လႆႈ ၶၢမ်ႇ ပိူၼ်ႈ ပေႃႉ ယႅၼ်ႉ ဢမ်ႇၵႃး၊ပဵၼ် ၵူၼ်း ဢၼ် ဢမ်ႇ မီး ႁိူၼ်း မီး ယေး လႄႈ၊လႄႇ ၵႂႃႇလႄႇ မႃး ယူႇ ဢေႃႈ။- 12ပဵၼ် ၵူၼ်း ဢၼ် ဢဝ် မိုဝ်း ႁဵတ်းၵၢၼ် လဵင်ႉ တွင်ႉ တူဝ်ၸဝ်ႈၵဝ်ႇ ယၢပ်ႇၽိုတ်ႇ ၼႃႇ ဢေႃႈ။ မိူဝ်ႈ ဢၼ် ပိူၼ်ႈ လႃႇ ႁဝ်း ၸိုင်၊ႁဝ်း သူင်ႇ မႅတ်ႈတႃႇ ပၼ် ဢေႃႈ။ မိူဝ်ႈ ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ႁဝ်း ၸိုင်၊ႁဝ်း ယိူၼ်ႉၶၢမ်ႇ ဢေႃႈ။- 13မိူဝ်ႈ ဢၼ် ပိူၼ်ႈ ၶႃႉၸိုဝ်ႈ ၶၢႆသဵင် ႁဝ်း ၸိုင်၊ႁဝ်း ဢဝ် သူပ်း ဢူၼ်ႈ ၵႂၢမ်း ဢွၼ်ႇ ၶိုၼ်း လၢတ်ႈ တေႃႇ ၶဝ် ဢေႃႈ။ ပိူၼ်ႈ မၢတ်ႈ ႁဝ်း ပဵၼ် ၵူၼ်း ဢၼ် လီႁင်ႈ ဢဵတ်ႇသဵတ်ႇ ၼႂ်း လေႃးၵႃႉ ၼႆႉ၊မိူၼ် ၸိူဝ်ႉ ၼင်ႇ ၶႆး ဢၼ် ပိူၼ်ႈ သီ ပႅတ်ႈ ၼၼ်ႉ တေႃႇထိုင်ႁွတ်ႈ ဝၼ်း မိူဝ်ႈလဵဝ် ၼႆႉ ဢေႃႈ။ 14ၵဝ် တႅမ်ႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ဢူၵ်း ဢၢႆ ပိူၼ်ႈ ဢမ်ႇၸႂ်ႈ။ ၵဝ် ၶႂ်ႈ သင်ႇ သွၼ်ပၼ် သူ မိူၼ် ၸိူဝ်ႉ ၼင်ႇ လုၵ်ႈ ႁၵ်ႉ ၵဝ် ၼၼ်ႉ ဢေႃႈ။- 15ၼႂ်း ၸဝ်ႈ ၶရိၸ်ႈ၊ၼၼ်ႉ ပိၵ်ႉသမ်ႉ သူ မီး သြႃႇ ၼမ်ၼႃႇ ၼပ်ႉဢၢၼ်ႇ မီး ႁူဝ် ႁဵင် မၼ်း ယူႇ သေၵေႃႈ သူ မီး ပေႃႈ ၵေႃႉလဵဝ် ၵူၺ်း ဢေႃႈ။ ၵွပ်ႈပိူဝ်ႈ ၵဝ် ဢဝ် ၶၢဝ်ႇတြႃးသိူဝ်းပျေႃႇ ၸဝ်ႈ သေလႄႈ ဢွၼ် သူ မႃး ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ၵဝ် ပဵၼ် ပေႃႈ သူ ယဝ်ႉ ဢေႃႈ။- 16ပိူဝ်ႈ ၼႆ လႄႈ ၵဝ် တိုၵ်းယူင်း ႁႂ်ႈ သူ ႁဵတ်း ၸွမ်း တၢင်းၵမ် တၢင်းၵျၢင်ႉ ၵဝ် ဢေႃႈ။- 17ပုၼ်ႈ လွင်ႈတၢင်း ၸိူဝ်း ၼႆႉ ၸိုင်၊ၵဝ် ပွႆႇၸႂ်ႉ တိမေႃးသေႇ၊ၵႂႃႇၸူး သူ ယဝ်ႉ။ မၼ်း ပဵၼ် လုၵ်ႈ ႁၵ်ႉ ၵဝ်၊ဢၼ် မီး သဵတ်ႈၸႃႇ ၼႂ်း ၸဝ်ႈၽြႃး ၼၼ်ႉ ဢေႃႈ။ မၼ်း တၵ်း လၢတ်ႈၼႄ ႁႂ်ႈ သူ ၶုၵ်းၸႂ်လႆႈ လွင်ႈ ဢၼ် ၵဝ် ႁဵတ်း ၸိူဝ်ႉ ၼင်ႇ ႁိုဝ် ၵမ်ၵျၢင်ႉ ၸွမ်း သဵၼ်ႈတၢင်း တြႃး ၸဝ်ႈ ၶရိၸ်ႈ၊ဢၼ် ၵဝ် သင်ႇ သွၼ် ၸိူဝ်းၸဝ်ႈ ၵႃႈမီး ၵူႈတီႈၵူႈလႅၼ် ၼၼ်ႉ ဢေႃႈ။ 18ၼႂ်း သူ ၵမ်ႈၽွင်ႈ ထၢင်ႇ ဝႃႈ၊ၵဝ် တၵ်း ဢမ်ႇ ၶိုၼ်း ၵႂႃႇ သူႇ ၵႂႃႇ ၸႂ်း သူ ယဝ်ႉ လႄႈ၊ၶဝ် ၸိုင် မီး ႁူဝ်ၸႂ်ၽႅၼ်သုင် ဢေႃႈ။- 19တီႈ တႄႉ မၼ်း၊ပေႃး ၸဝ်ႈၽြႃး မီး ဢလူဝ်ႇ ၸိုင်၊ၵဝ် တၵ်း ၸဵဝ်း ၵႂႃႇၸူး တီႈ သူ ဢေႃႈ။ မိူဝ်ႈ ဢၼ် လႆႈ ႁူပ်ႉ ထူပ်း ၵူၼ်း ႁူဝ်ၸႂ်ၽႅၼ်သုင် ၸိူဝ်း ၼၼ်ႉ၊ၵဝ် ၶႂ်ႈ ႁုႁၼ် သူပ်း ၵႂၢမ်း ၶဝ် ဢမ်ႇၸႂ်ႈ၊ၵဝ် ၶႂ်ႈ ႁုႁၼ် တၼ်းၶူဝ်း ၶဝ် ၵူၺ်း ဢေႃႈ။- 20လွင်ႈ မၼ်း ၸမ်ႉ၊မိူင်းၽြႃးပဵၼ်ၸဝ်ႈ တႄႇပဵၼ် ၼႂ်း ၶေႃႈၵႂၢမ်း ဢမ်ႇၸႂ်ႈ။ တႄႇပဵၼ် ၼႂ်း တၼ်းၶူဝ်း ၸဝ်ႈ ဢေႃႈ။- 21သူ တေ လိူၵ်ႈ ဢဝ် ဢၼ် လႂ်။ သူ ၶႂ်ႈႁႂ်ႈ ၵဝ် ပႃး ၶွၼ်ႉႁဵဝ်း ၵႂႃႇၸူး တီႈ သူ ႁိုဝ်း။ ဢမ်ႇၼၼ် လႄႈ ၶႂ်ႈႁႂ်ႈ ၵဝ် ပႃး တင်း ၸႂ် ႁၵ်ႉ မႅတ်ႈတႃႇ၊ဢိၵ်ႇတင်း ၸႂ် ဢၼ် ဢူၼ်ႈဢွၼ်ႇ သေလႄႈ ၵႂႃႇ ႁိုဝ်း။


text: 1ပိူဝ်ႈ ၼႆ လႄႈ ၵဝ် တႅပ်းတတ်းၸႂ် ဢမ်ႇ မႃး လႄႇ သူ ထႅင်ႈ၊ၼင်ႇ ႁိုဝ် သူ တၵ်း ဢမ်ႇ လႆႈ မႆႈၸႂ် ၼၼ်ႉ ဢေႃႈ။- 2လွင်ႈ မၼ်း ၸမ်ႉ၊ပေႃး သူ လႆႈ မႆႈၸႂ် ၸိုင်၊ၼွၵ်ႈ သေၵေႃႉ ဢၼ် ၵဝ်ၶႃႈ ႁဵတ်း ႁႂ်ႈ မႆႈၸႂ် ၼၼ်ႉ ၽူႈလႂ် တၵ်း ႁဵတ်း ႁႂ်ႈ ၵဝ်ၶႃႈ ၸူမ်းသိူဝ်း လႆႈ။- 3ပိူဝ်ႈ ၼႆ လႄႈ ၵဝ် ဢမ်ႇ ၶႂ်ႈႁႂ်ႈ သူ ၸိူဝ်း ဢၼ် ထုၵ်ႇလီ ႁဵတ်း ႁႂ်ႈ ၵဝ် ၸူမ်းသိူဝ်း ၼၼ်ႉ သမ်ႉ ႁဵတ်း ႁႂ်ႈ ၵဝ် လႆႈ မႆႈၸႂ် လႄႈ ၵဝ် ၸင်ႇ ဢမ်ႇ ပႆႇ မႃး လႄႇ သူ ဝႃႈၼႆ၊လႆႈ တႅမ်ႈလိၵ်ႈ ၽိုၼ် ဢွၼ်တၢင်း ၼၼ်ႉ ပၼ် သူ ယဝ်ႉ ဢေႃႈ။ လွင်ႈ မၼ်း ၸမ်ႉ၊ၵဝ် ႁု ဝႃႈ၊တၢင်း ဢၼ် ၵဝ် ၸူမ်းသိူဝ်း ၼၼ်ႉ ပဵၼ် လွင်ႈတၢင်း ဢၼ် သူ ၵူႈ ၵေႃႉ လႆႈ သိူဝ်းပျေႃႇ ဢေႃႈ။- 4မိူဝ်ႈ ဢၼ် ၵဝ် တႅမ်ႈလိၵ်ႈ ၼၼ်ႉ ၵဝ် ပႃး တင်း ၸႂ် တုၵ်ႉၶႃႉ၊ၸႂ် ဢၼ် ငိၼ်းၽၢၼ် ၼႃႇ လႄႈ ၼမ်ႉတႃ တူၵ်း ယူႇ သေယဝ်ႉ၊တႅမ်ႈ ပၼ် ၵႂႃႇ ႁႂ်ႈ သူ လႆႈ ၸဵပ်းၸႂ် ဢမ်ႇၸႂ်ႈ။ တႅမ်ႈ ပၼ် ၵႂႃႇ ႁႂ်ႈ သူ လႆႈ ႁု ၸႂ် ႁၵ်ႉ မႅတ်ႈတႃႇ ၵဝ် ဢၼ် မီး ၵႃႈၼိူဝ် သူ ၼမ် ၵႃႈႁိုဝ် ၼၼ်ႉ ဢေႃႈ။ 5ၵမ်း ၼႆႉ၊ပေႃး သေၵေႃႉသေၵူၼ်း လႆႈ ႁဵတ်း ႁႂ်ႈ သေၵေႃႉၵေႃႉ လႆႈ ၸဵပ်းၸႂ် ၸိုင်၊မၼ်း ႁဵတ်း ႁႂ်ႈ ၵဝ် ၵေႃႉလဵဝ် လႆႈ ၸဵပ်းၸႂ် ဢမ်ႇၸႂ်ႈ။ မၼ်း လႆႈ ႁဵတ်း ႁႂ်ႈ သူ ၵမ်ႈၽွင်ႈ လႆႈ ၸဵပ်းၸႂ် ၸွမ်း ဢေႃႈ။ (ၵဝ်ၶႃႈ ဝႃႈ ၵမ်ႈၽွင်ႈ ၼၼ်ႉ ၵွပ်ႈပိူဝ်ႈ ၵဝ် ဢမ်ႇ ၶႂ်ႈ တၢင်ႇ ဢပျတ်ႈ ၵေႃႉ ၼၼ်ႉ ၼႃႇ လူင်လၢင် ဢေႃႈ။)- 6ပေႃး ၼႂ်း သူ ၵမ်ႈၼမ် ပၼ်တၢမ်ႇ မၼ်း ၸိူဝ်ႉ ၼင်ႇ ၼၼ် ယဝ်ႉ ၵေႃႈ ပေႃး ယဝ်ႉ ဢေႃႈ။- 7မိူဝ်ႈလဵဝ် ၼႆႉ ၸမ်ႉ၊ၼင်ႇ ႁိုဝ် မၼ်း တၵ်း ဢမ်ႇ လႆႈ ၸဵပ်းၸႂ် ႁႅင်း ၼႃႇ လႄႈ ၸႂ်လု ႁႅင်းဢူၼ်ႈ ၵႂႃႇ ၸိုင်၊သူ ထုၵ်ႇလီ ပွႆႇ ဢပျတ်ႈ မၼ်း သေလႄႈ ပၼ် ဢဵၼ် ပၼ်ႁႅင်း မၼ်း ဢေႃႈ။- 8ႁႂ်ႈ မၼ်း လႆႈ ႁု လွင်ႈ ဢၼ် သူ ႁၵ်ႉ မၼ်း တႄႉတႄႉ ဝႃႈ ဝႃႈ ၸိုင်၊ၼႄပျႃး ၸႂ် မႅတ်ႈတႃႇ တီႈ မၼ်း တႃႉ၊ဝႃႈၼႆ ၵဝ်ၶႃႈ တိုၵ်းယူင်း သူ ဢေႃႈ။- 9ပိူဝ်ႈ ၼႆ ၸင်ႇ၊ၵဝ် တႅမ်ႈလိၵ်ႈ ၽိုၼ် ၼိုင်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ ၶႂ်ႈ ၸၢမ်းတူၺ်း လႄႈ ႁႂ်ႈလႆႈ ႁု ဝႃႈ၊သူ ယင်း ပႂ်ႉထွမ်ႇ ဢဝ် ၵႂၢမ်း ၵဝ် ၵူႈၸိူဝ်ႉၵူႈမဵဝ်း ယူႇ ႁိူဝ်း။- 10ပေႃး သူ ပွႆႇလွတ်ႈ ဢပျတ်ႈ ပိူၼ်ႈ သေၵေႃႉၵေႃႉ ၸိုင်၊ၵဝ် ၵေႃႈ တၵ်း ပွႆႇလွတ်ႈ ပၼ် ၵေႃႉ ၼၼ်ႉ ဢေႃႈ။ ပေႃး မီး လွင်ႈ ဢၼ် ၵဝ် ပွႆႇလွတ်ႈ ဢပျတ်ႈ သေၵေႃႉသေၵူၼ်း ၸိုင်၊ၵဝ် လႆႈ ပွႆႇလွတ်ႈ ဢပျတ်ႈ ၵေႃႉ ၼၼ်ႉ ၵွပ်ႈပိူဝ်ႈ ၵဝ် ထွၵ်ႈ တေႃႇၼႃႈ သူ တင်းလၢႆ ၵႃႈတီႈ ၽၢႆႇၼႃႈ ၸဝ်ႈ ၶရိၸ်ႈ၊ဢေႃႈ။- 11လွင်ႈ မၼ်း ၸမ်ႉ၊တၢင်း ဢၼ် ပွႆႇလွတ်ႈ ဢပျတ်ႈ ၵၼ် ၼၼ်ႉ တၵ်း လႆႈ ဝႆႉၵတိ၊ၼင်ႇ ႁိုဝ် ႁဝ်း တၵ်း ဢမ်ႇ လႆႈ တူၵ်း တႂ်ႈ ဢႃႇၼႃႇ ၸႃႇတၢၼ်ႇ၊ၵႂႃႇ၊ပိူဝ်ႈ ဝႃႈ ႁဝ်း ႁု တၢင်းၵျၢမ်ႇ မၼ်း ၼၼ်ႉ ဢေႃႈ။ 12မိူဝ်ႈ ဢၼ် ၵဝ် ႁွတ်ႈ ၽႅဝ် ၵႂႃႇ ၵႃႈတီႈ ဝဵင်း ထရေႃး၊ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၸိုင်၊ၵဝ် လႆႈ ႁု လွင်ႈ ဢၼ် ၸဝ်ႈၽြႃး ၽုၺ်ႇ ပၼ် ၽၵ်းတူ ႁႂ်ႈ ၵဝ် လႆႈ ပွင်ႁဵတ်း ၼႃႈၵၢၼ် ၵဝ် ၼၼ်ႉ ဢေႃႈ။- 13ၵူၺ်းၵႃႈ၊ၵွပ်ႈပိူဝ်ႈ ၵဝ် ဢမ်ႇ လႆႈ ထူပ်း ႁၼ် ၼွင်ႉ ၵဝ် တိတု၊ၵႃႈတီႈ ၼၼ်ႈ ၸိုင်၊ၸႂ် ၵဝ် ဢမ်ႇလီ ဢမ်ႇ ၶျၢမ်းသႃႇ လႄႈ ၵဝ် ၸင်ႇ တၵ်ႉလၢတ်ႈ တီႈ ပီႈၼွင်ႉ ၵႃႈတီႈ ၼၼ်ႈ သေယဝ်ႉ၊ဢွၵ်ႇ တၢင်း ၵႂႃႇၸူး မိူင်း မႃႇၵေႇတေႃးၼိ၊သေ ဢေႃႈ။ 14ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ တီႈၶႃႈ ဢေႃႈ။ လွင်ႈ မၼ်း ၸမ်ႉ၊မၼ်းၸဝ်ႈ ၸုင် သူင်ႇ ႁဝ်း လူၺ်ႈ ၸဝ်ႈ ၶရိၸ်ႈ၊ႁႂ်ႈ ႁဝ်း လႆႈ ၶၢမ်ႇပွႆး ဢၼ် ပႄႉၼႅင်ႇ တႃႇသေႇ ဢမ်ႇၵႃး၊မၼ်းၸဝ်ႈ ယင်း ၸႂ်ႉ ႁဝ်း ႁႂ်ႈ ႁေႃးလၢတ်ႈ လွင်ႈ ၸဝ်ႈ ၶရိၸ်ႈ၊ၼၼ်ႉ ၸွတ်ႇတူဝ်ႈ ၵႂႃႇ ၵႃႈတီႈ ၵူၼ်း ၵူႈၵေႃႉၵူႈၵူၼ်း မိူၼ် ၸိူဝ်ႉ ၼင်ႇ ဢၢႆႁွမ် ၸွတ်ႇတူဝ်ႈ ၵႂႃႇ ၵူႈတီႈၵူႈလႅၼ် ၼၼ်ႉ ဢေႃႈ။- 15ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ႁဝ်း ပဵၼ် ဢၢႆ ဢၼ် ႁွမ် ဢၼ် ႁူၺ်း ဢၼ် ၸဝ်ႈ ၶရိၸ်ႈ၊သၢၵ်ႈလူႇ တီႈ ၽြႃးပဵၼ်ၸဝ်ႈ၊ဢၼ် ၸွတ်ႇ ၵႂႃႇ ၵႃႈၼႂ်း ၵႄႈ ၵူၼ်း ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ်၊ဢိၵ်ႇတင်း ၶဝ် ၸိူဝ်း ဢၼ် တူၵ်း ႁွတ်ႈ ယူႇ ၵႃႈၼႂ်း ဢၼ် လုလႅဝ် ၵႂႃႇ ၸိူဝ်း ၼၼ်ႉ ဢေႃႈ။- 16ပုၼ်ႈ ၶဝ် ၸိူဝ်း ဢၼ် ယင်း ႁွတ်ႈ တၢင်း ဢၼ် လုလႅဝ် ၵႂႃႇ ယူႇ ၼၼ်ႉ၊ပဵၼ် ဢၢႆ မဵၼ် ဢၼ် ပၼ်တၢမ်ႇတၢႆ ၶဝ် ၼၼ်ႉ လႄႈ ပုၼ်ႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ယူႇ ၸမ်ႉ၊ပဵၼ် ဢၢႆႁွမ် ဢၼ် ပၼ် ဢသၢၵ်ႈ ၶဝ် ၼၼ်ႉ ဢေႃႈ။ ပေႃး ပဵၼ် ၼႆ ၸိုင်၊ၽူႈလႂ် တၢတ်ႈၼိူင်ႇ လႄႈ ၸၢင်ႈ ႁဵတ်းၵၢၼ်ငၢၼ်း ၸိူဝ်ႉ ၼင်ႇ ၼႆ လႆႈ။- 17ႁဝ်း ဢမ်ႇ မိူၼ် ပိူၼ်ႈ တၢင်ႇၵေႃႉ ၼမ်ၼႃႇ ဢၼ် ႁဵတ်း ႁႂ်ႈ ၵႃႈၶၼ် ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ တူၵ်း ယွမ်း ၵႂႃႇ ၼၼ်ႉ လႄႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ပွႆႇၸႂ်ႉ ႁဝ်း ၼၼ်ႉ ႁဝ်း မီး ၸႂ် ဢၼ် သိုဝ်ႈ ဢၼ် ယူဝ်း ႁေႃးလၢတ်ႈ ၸိူဝ်ႉ ၼင်ႇ ၵူၼ်း ၸႂ်ႉ ၵူၼ်းသွႆ ၸဝ်ႈ ၶရိၸ်ႈ၊ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။


text: 1ဝၼ်း ၼိုင်ႈ၊ပေႇတရု၊တင်း ယူဝ်းႁၢၼ်ႇ၊ၶိုၼ်ႈ ၵႂႃႇ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ ဢၶိင်ႇ သၢမ် မွင်း ဝၢႆးဝၼ်း၊ၶိင်ႇ ဢၼ် ႁဵတ်း သူးတွင်း ပထၼႃႇ ၼၼ်ႉ ဢေႃႈ။- 2ၵႃႈတီႈ ၼႃႈ ၽၵ်းတူ ဢၼ် ႁွင်ႉဝႃႈ၊ၽၵ်းတူ ႁၢင်ႈလီ ၼၼ်ႉ၊မီး ၵူၼ်း ဢၼ် တိၼ် တၢႆ ဢၼ် ပဵၼ် မႃး ၸဵမ်မိူဝ်ႈ ၼႂ်း တွင်ႉ မႄႈ မၼ်း ၼၼ်ႉ ၵေႃႉ ၼိုင်ႈ ဢေႃႈ။ ပိူၼ်ႈ ႁၢမ် ဢဝ် မႃး ဝၢင်း ဝႆႉ၊ၵႃႈတီႈ ၼႃႈ ၽၵ်းတူ ၼၼ်ႉ ၵူႈဝၼ်း၊ႁႂ်ႈလႆႈ ယွၼ်း လႆႈ ၶေႃ ငိုၼ်း တီႈ ၶဝ် ၸိူဝ်း ဢၼ် မႃး ၶိုၼ်ႈ ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ဢေႃႈ။- 3မိူဝ်ႈ ဢၼ် မၼ်း ႁၼ် ပေႇတရု၊တင်း ယူဝ်းႁၢၼ်ႇ၊ၶိုၼ်ႈ ၵျွင်း ပိၵ်ႈမၢၼ်ႇ ၸဝ်ႈ မႃး ယူႇ ၼၼ်ႉ ၸိုင်၊မၼ်း ယိုၼ်း မိုဝ်း ယွၼ်း ၶဝ် ထၢင်ႇ တေ လႆႈ သေ ၸိူဝ်ႉ သေ ပိူင် ဢေႃႈ။- 4ၶဝ် ၵေႃႈ ယႅၵ်ႉ တူၺ်း မၼ်း ၸေးၸေး သေလႄႈ ပေႇတရု၊လၢတ်ႈ လႄႈ ဝႃႈ၊ "ႁႅၼ် တူၺ်း ႁဝ်း လူး၊" ဝႃႈ ၼင်ႇ ၼႆ ဢေႃႈ။- 5မၼ်း မုင်ႈမွင်း တေ လႆႈ သေ မဵဝ်း မဵဝ်း တီႈ ၶဝ် လႄႈ ႁႅၼ် တူၺ်း ဢေႃႈ။- 6ၵူၺ်းၵႃႈ၊ပေႇတရု၊လၢတ်ႈ လႄႈ ဝႃႈ၊ "ၵဝ် ဢမ်ႇ မီး ငိုၼ်း မီး ၶမ်း။ ၵူၺ်းၵႃႈ၊ၵႃႈ ဢၼ် ၵဝ် မီး ၼၼ်ႉ၊ၵဝ် တၵ်း ပၼ် ဢေႃႈ။ ၵဝ် ဢိင်ပိုင်ႈ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊ၵူၼ်း ဝဵင်း ၼႃႇၸရႅတ်ႈ၊သေလႄႈ မီး ဢမိင်ႉ တီႈ မႂ်း ၸမ်ႉ၊လုၵ်ႉ လႄႈ ပႆ တႃႉ၊" ဝႃႈ ၼင်ႇ ၼႆ သေယဝ်ႉ၊- 7ယိပ်း ဢဝ် မိုဝ်း ၶွၼ်ၶႂႃ မၼ်း သေ ၸၼ် မၼ်း လုၵ်ႉ ဢေႃႈ။ ယၢမ်း ၼၼ်ႉ တိၼ် တင်း တႃတိၼ် မၼ်း ၼၼ်ႉ တင်း သွင် ၶွၼ် မီး ႁႅင်း မႃး ၵမ်းလဵဝ် လႄႈ၊- 8ၵေႃႉ ၼၼ်ႉ၊လုၵ်ႉၸုၵ်း မႃး လႆႈ ၵွႆး မၼ်း သေယဝ်ႉ၊ပႆ ၵႂႃႇ ပႆ မႃး သေလႄႈ ၶဝ်ႈ ၸွမ်း ၶဝ် ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ၊ၵျွၵ်းဝႅၼ် ယူႇ၊ယွင်ႈယေႃး ၵျေးၸူး ၽြႃးပဵၼ်ၸဝ်ႈ ယူႇ ဢေႃႈ။- 9မိူဝ်ႈ ဢၼ် ၵူၼ်း တင်းလၢႆ ႁၼ် မၼ်း ပႆ တၢင်း လႄႈ ယွင်ႈယေႃး ၵျေးၸူး ၽြႃးပဵၼ်ၸဝ်ႈ ယူႇ ၼၼ်ႉ ၸိုင်၊- 10ပိူဝ်ႈ ဢၼ် ၶဝ် ႁုၸၵ်း၊မၼ်း ပဵၼ် ၵူၼ်းယွၼ်း ဢၼ် ၼင်ႈ ယူႇ ၵႃႈတီႈ ၼႃႈ ၽၵ်းတူ ႁၢင်ႈလီ ၼၼ်ႉ လႄႈ ဢွၼ်ၵၼ် ဢၢမ်း ၼႃႇ လူင်လၢင်၊ၵႂင်ၸႂ် ယုင်ႈၸႂ် ယူႇ လူၺ်ႈ လွင်ႈတၢင်း ဢၼ် ပဵၼ် မႃး တီႈ မၼ်း ၼၼ်ႉ ဢေႃႈ။ 11မိူဝ်ႈ ဢၼ် ၵေႃႉ ၼၼ်ႉ ယိပ်းၵမ် ၸွမ်းလင် ပေႇတရု၊တင်း ယူဝ်းႁၢၼ်ႇ၊ၵႂႃႇ ၵႃႈၼႂ်း ၸၢၼ်း ဢၼ် ႁွင်ႉဝႃႈ၊ၸၢၼ်း သေႃးလမုၼ်ႇ၊ၼၼ်ႉ ၸိုင်၊ပိူၼ်ႈ ဢွၼ်ၵၼ် ဢၢမ်း မၼ်း လႄႈ မၼ်း ၵေႃႈ လႅၼ်ႈ ၵႂႃႇၸူး တီႈ ၶဝ် ၸိူဝ်း ၼၼ်ႉ ဢႃႈ။- 12မိူဝ်ႈ ဢၼ် ပေႇတရု၊ႁၼ် ၵူၼ်း ၸိူဝ်း ၼၼ်ႉ ၼၼ်ႉ ၸိုင်၊မၼ်း ႁေႃးလၢတ်ႈ တီႈ ၶဝ် လႄႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ႁဵတ်းသင် လႄႈ သူ ဢၢမ်း လွင်ႈတၢင်း ၼႆႉ၊ႁဵတ်းသင် လႄႈ ယႅၵ်ႉ တူၺ်း ႁဝ်း ထၼ်ႇ ၼႆႉ။ သူ ထၢင်ႇ ၵွပ်ႈပိူဝ်ႈ တၼ်းၶူဝ်း တူဝ်ၸဝ်ႈၵဝ်ႇ ဢမ်ႇၼၼ်၊ၵွပ်ႈပိူဝ်ႈ သီႇလႃႉ တူဝ်ၸဝ်ႈၵဝ်ႇ လႄႈ ႁဝ်း ႁဵတ်း ႁႂ်ႈ ၵေႃႉ ၼႆႉ ပႆ တၢင်း လႆႈ ဝႃႈၼႆ ႁိုဝ်း။- 13ၽြႃးပဵၼ်ၸဝ်ႈ ဢႃႇပြႃႇႁၢမ်ႇ၊ဢိၸၢၵ်ႈ၊ယႃႇၵုပ်ႈ၊ၶဝ် ၸိူဝ်း ဢၼ် ပဵၼ် ပူႇမွၼ်ႇ ႁဝ်း ၼၼ်ႉ၊ႁဵတ်း ႁႂ်ႈ မုၼ်ၽုင်း ထၢင်ႇသႃး ၵႃႈတီႈ လုၵ်ႈ မၼ်းၸဝ်ႈ ၸဝ်ႈ ယေႇသု၊ဢၼ် သူ ဢဝ် ဢၢပ်ႈပၼ် တီႈ ၶုၼ် ဢႃႇၼႃႇ တင်းလၢႆ သေလႄႈ ပိၵ်ႉသမ်ႉ ၶုၼ် ပိလတ်ႉ၊ဢၢင်ႈ တၵ်း ပွႆႇလွတ်ႈ မၼ်းၸဝ်ႈ သေၵေႃႈ သူ ပႄႇပႅတ်ႈ ၽၢႆႇၼႃႈ ၶုၼ် ပိလတ်ႉ၊ယဝ်ႉ။- 14မၼ်းၸဝ်ႈ ၼၼ်ႉ၊မူတ်းၸၢင်ႇ သိုဝ်ႈတေႃႇ ထၼ်ႇ ၼၼ်ႉ သေၵေႃႈ၊သူ ပႄႇပႅတ်ႈ မၼ်းၸဝ်ႈ သေယဝ်ႉ၊သူ ယွၼ်း ႁႂ်ႈလႆႈ ပွႆႇလွတ်ႈ ၵူၼ်း ဢၼ် ဢဝ် ဢသၢၵ်ႈ ၵူၼ်းတၢႆ ၼၼ်ႉ ဢေႃႈ။- 15ၸဝ်ႈ ဢၼ် ဢွၼ် သူင်ႇ ၵႃႈတီႈ တၢင်း ဢၼ် ဢသၢၵ်ႈလိပ်း ၼၼ်ႉ ၸမ်ႉ၊သူ ဢဝ်တၢႆ ဢေႃႈ။ ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ ၸဝ်ႈ ၼၼ်ႉ လုၵ်ႉ ၶိုၼ်းလိပ်း မႃး သေယဝ်ႉ၊ႁဝ်း ၸိူဝ်း ၼႆႉ၊ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ ၽၢႆႇ ၸဝ်ႈ ၼၼ်ႉ ယူႇ ဢေႃႈ။- 16ၼႆႉ ၸမ်ႉ၊ပဵၼ် တၼ်းၶူဝ်း ၼႃႇမႃႉ ၸိုဝ်ႈသဵင် ၸဝ်ႈ ၼၼ်ႉ၊ႁႂ်ႈ ၵူၼ်း တိၼ် တၢႆ ၼႆႉ မီး ႁႅင်း မႃး ဢေႃႈ။ ၵႃႈ ဢၼ် သူ လႆႈ ႁု လႆႈ ႁၼ် ၼႆႉ၊ပဵၼ် မႃး ၵွပ်ႈပိူဝ်ႈ တၢင်း ဢၼ် ယုမ်ႇမၢတ်ႈ ၼႃႇမႃႉ ၸိုဝ်ႈသဵင် ၸဝ်ႈ ၼၼ်ႉ ယဝ်ႉ။ ၵႃႈ ဢၼ် လႆႈ ၸိုၼ်ႈ ႁၢႆ မႃး သိုဝ်ႈ ၼႃႈ တႂ်ႈတႃ သူ ၼႆႉ၊ပဵၼ် မႃး ၵွပ်ႈပိူဝ်ႈ တၢင်း ႁဝ်း ဢၼ် ယုမ်ႇမၢတ်ႈ တီႈ ၸဝ်ႈ ယေႇသု၊ဢေႃႈ။ 17"တေႃႈလဵဝ် ၼႆႉ၊ပီႈၼွင်ႉ ၶဝ်႟။ ၵွပ်ႈပိူဝ်ႈ သူ ဢမ်ႇ ၸၢင်ႈ ႁု လႄႈ သူ ဢိၵ်ႇတင်း ၵူၼ်း ႁူဝ် သူ တင်းလၢႆ၊ႁဵတ်း ၸိူဝ်ႉ ၼင်ႇ ၼႆ တီႈ ၸဝ်ႈ ယေႇသု၊ၸိုင်၊ၵဝ် ႁု ဢေႃႈ။- 18ၽြႃးပဵၼ်ၸဝ်ႈ ဢဝ် တင်း ပရေႃးၽႅတ်ႈ တင်းလၢႆ ႁေႃး ထႃႈ ဝႆႉ ၸဵမ်မိူဝ်ႈ ဢွၼ်တၢင်း လွင်ႈ ဢၼ် ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ ဝူၺ်ႇတၼႃႇ တၢင်းတၢႆ ၸိူဝ်ႉ ၼင်ႇ ၼႆ လႄႈ မၼ်းၸဝ်ႈ ႁႂ်ႈ ပျေႉၸုမ်ႇ ယဝ်ႉ တူဝ်ႈ ဢေႃႈ။- 19ပိူဝ်ႈ ၼႆ လႄႈ လွင်ႈ ၼင်ႇ ႁိုဝ် မၼ်းၸဝ်ႈ တၵ်း ပွႆႇလွတ်ႈ ဢပျတ်ႈ သူ ၵႃႈမီး ၸိုင်၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၸူး တီႈ ၽြႃးပဵၼ်ၸဝ်ႈ တႃႉ။ ပေႃး သူ ႁဵတ်း ၸိူဝ်ႉ ၼင်ႇ ၼၼ် ၸိုင်၊- 20ၶိင်ႇၵႃႇလႃႉ ဢၼ် ၵတ်းယဵၼ် ၶျၢမ်းသႃႇ တၵ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ႁွတ်ႈမႃး လႄႈ မၼ်းၸဝ်ႈ တၵ်း ပွႆႇၸႂ်ႉ မႃး ၸဝ်ႈ ယေႇသု၊ဢၼ် ဝႃႈ၊ၸဝ်ႈ ၶရိၸ်ႈ၊ဢၼ် မၼ်းၸဝ်ႈ လိူၵ်ႈၵဵပ်း ဝႆႉ၊ပုၼ်ႈ သူ ၼၼ်ႉ ဢေႃႈ။- 21မၼ်းၸဝ်ႈ ၼၼ်ႉ၊တၵ်း ပႂ်ႉ ဝႆႉ မီး ယူႇ ၵႃႈၼႂ်း မိူင်းၵၢင်ႁၢဝ်၊တေႃႇထိုင်ႁွတ်ႈ ၵၢပ်ႈ ၵႃႇလႃႉ ၵႃႈမီး တင်းသဵင်ႈတင်းလူင် လႆႈ မႄး ပဵၼ် ဢၼ် မႂ်ႇ၊ဢၼ် မႅၼ်ႈ ၸွမ်း ၵႃႈ ၼင်ႇ ဢၼ်၊ၽြႃးပဵၼ်ၸဝ်ႈ ဢဝ် တင်း သူပ်း ပရေႃးၽႅတ်ႈ ဢၼ် မူတ်းၸၢင်ႇ ႁေႃးလၢတ်ႈ ထႃႈ ဝႆႉ၊ၸဵမ်မိူဝ်ႈ ဢွၼ်တၢင်း ႁိုင် ၼႃႇ ယဝ်ႉ ၼၼ်ႉ ဢေႃႈ။- 22မူဝ်းသေႇ၊လၢတ်ႈ ဝႆႉ လႄႈ ဝႃႈ၊ 'ၽြႃးပဵၼ်ၸဝ်ႈ သူ ၸဝ်ႈ ထႃႇဝရႃႉ ၽြႃး၊တၵ်း ႁႂ်ႈ ပရေႃးၽႅတ်ႈ ၵေႃႉ ဢၼ် မိူၼ် ၸိူဝ်ႉ ၼင်ႇ ၵဝ်၊ပေႃႇ ဢွၵ်ႇ မႃး ၵႃႈၼႂ်း ပီႈၼွင်ႉ ၸိူဝ်ႉၶိူဝ်း သူ ပုၼ်ႈ သူ ဢေႃႈ။ သူ တၵ်း လႆႈ ထွမ်ႇဢဝ် ၵႃႈ ဢၼ် မၼ်း ႁေႃးလၢတ်ႈ တီႈ သူ ၵူႈၸိူဝ်ႉၵူႈပိူင် ၼၼ်ႉ ဢေႃႈ။- 23ၽူႈလႂ် သေဢမ်ႇဝႃႈ၊ၵေႃႉ ဢၼ် ဢမ်ႇ ထွမ်ႇဢဝ် ၵႂၢမ်း ပရေႃးၽႅတ်ႈ ၼၼ်ႉ၊ၵေႃႉ ၼၼ်ႉ တၵ်း လႆႈ ၶၢမ်ႇ ပႄႇပႅတ်ႈ သေ ၵႃႈတီႈ ၵူၼ်း ၽြႃးပဵၼ်ၸဝ်ႈ လႄႈ လႆႈ ၶၢမ်ႇ ယႃႉ ၽဵဝ်ႈ ပႅတ်ႈ ဢေႃႈ၊' ဝႃႈ ၼင်ႇ ၼႆ ဝႆႉ ယဝ်ႉ။- 24ၸႃႉၸဵမ် ပရေႃးၽႅတ်ႈ သမူၺ်ႇလႃႉ၊တင်း ပရေႃးၽႅတ်ႈ ဢၼ် မႃး ပႃႈ လိုၼ်း မၼ်း ၵူႈ ၵေႃႉ ၸိူဝ်း ၼၼ်ႉ ၵေႃႈ၊ႁေႃး မွၵ်ႇလၢတ်ႈ လွင်ႈ ဢၼ် ပဵၼ် ယူႇ ၶိင်ႇၵႃႇလႃႉ ဝၼ်း ၸိူဝ်း ၼႆႉ ဝႆႉ ဢေႃႈ။- 25ၵတိ ၽြႃးပဵၼ်ၸဝ်ႈ ဢၼ် ဝႆႉ ၵႃႈတီႈ ပရေႃးၽႅတ်ႈ တင်းလၢႆ ၼၼ်ႉ၊ပဵၼ် ပုၼ်ႈ သူ လႄႈ သူ လႆႈ ၶၢမ်ႇ ဢဝ် သဵတ်ႈၸႃႇ ဢၼ် ၽြႃးပဵၼ်ၸဝ်ႈ ပၼ် တီႈ ပူႇမွၼ်ႇ ႁဝ်း၊ၸွမ်းၼင်ႇ ဢၼ် မၼ်းၸဝ်ႈ လၢတ်ႈ တီႈ ဢႃႇပြႃႇႁၢမ်ႇ၊လႄႈ ဝႃႈ၊ 'ၵႃႈၼႂ်း ၸိူဝ်ႉၶိူဝ်း မႂ်း ၼႆႉ၊မဵဝ်း ၵူၼ်း တင်းသဵင်ႈတင်းလူင် တၵ်း လႆႈ ၶၢမ်ႇ ဢဝ် တၢင်းလီ မၢင်ႇၵလႃႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 26ပိူဝ်ႈ ၼႆ လႄႈ မၼ်းၸဝ်ႈ လိူၵ်ႈၵဵပ်း ဢဝ် ၸဝ်ႈ ယေႇသု၊လုၵ်ႈ မၼ်းၸဝ်ႈ သေလႄႈ ပွႆႇၸႂ်ႉ မၼ်းၸဝ်ႈ မႃး ၸူး သူ ဢွၼ်တၢင်း ႁႂ်ႈ မၼ်းၸဝ်ႈ ပၼ်တၢင်းလီ မၢင်ႇၵလႃႇ တီႈ သူ၊ၼႂ်း လွင်ႈတၢင်း ဢၼ် တၵ်း ႁႂ်ႈ သူ ၵူႈၵေႃႉၵူႈၵူၼ်း ဝႄႈ ပိူင်ႈ သေ ဢပျတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ၶိင်ႇၵႃႇလႃႉ ဢၼ် ပူၼ်ႉမႃး ၼၼ်ႉ၊ၽြႃးပဵၼ်ၸဝ်ႈ ဢဝ် တင်း သူပ်း ၵႂၢမ်း ပရေႃးၽႅတ်ႈ တင်းလၢႆ သေလႄႈ လၢတ်ႈ တေႃႇ ပူႇမွၼ်ႇ ႁဝ်း ၶဝ်၊ပဵၼ် ပွၵ်ႈ ပဵၼ် ၵမ်း ၼမ်ၼႃႇ လူၺ်ႈ လွၵ်း လၢႆး၊လၢႆ ၸိူဝ်ႉ လၢႆ ပိူင် ယဝ်ႉ လႄႈ၊- 2ၼႂ်း ၶိင်ႇၵႃႇလႃႉ လိုၼ်းလင် သုတ်း ၼႆႉ ၸမ်ႉ၊ဢဝ် တင်း လုၵ်ႈ မၼ်းၸဝ်ႈ သေလႄႈ လၢတ်ႈ တေႃႇ ႁဝ်း ဢေႃႈ။ လုၵ်ႈၸဝ်ႈ ၼႆႉ၊ၽြႃးပဵၼ်ၸဝ်ႈ လိူၵ်ႈ ဝႆႉ ႁႂ်ႈလႆႈ ပဵၼ် ၸဝ်ႈ ဢၼ် လႆႈ ၶၢမ်ႇ ဢဝ် ဢမူၺ်ႇ ၵႃႈမီး တင်းသဵင်ႈတင်းလူင် လႄႈ ၵွပ်ႈ လူၺ်ႈ လုၵ်ႈၸဝ်ႈ ၼႆႉ၊ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် လေႃးၵထၢတ်ႈ တင်းလၢႆ ဝႆႉ ဢေႃႈ။- 3လုၵ်ႈၸဝ်ႈ ၼႆႉ၊ပဵၼ် သၢႆလႅင်း ႁိူဝ်ႈမၢပ်ႈ မုၼ်ၽုင်း ၽြႃးပဵၼ်ၸဝ်ႈ၊ပဵၼ် ပုင်ႇႁၢင်ႈ ၸႃႇတိ ၽြႃးပဵၼ်ၸဝ်ႈ လႄႈ ဢဝ် တင်း ၵႂၢမ်း ဢၼ် ပျေႉၸုမ်ႇ လူၺ်ႈ တၼ်းၶူဝ်း ၼၼ်ႉ၊ၵမ်ႉထွၵ်ႈ ၶိူင်ႈပိူင် ၵႃႈမီး တင်းသဵင်ႈတင်းလူင် ဢေႃႈ။ မိူဝ်ႈ ဢၼ် မၼ်းၸဝ်ႈ ပႄႇ ၽဵဝ်ႈ ပႅတ်ႈ ဢပျတ်ႈ ၵူၼ်း တင်းလၢႆ ၼၼ်ႉ ၸိုင်၊မၼ်းၸဝ်ႈ ၼင်ႈ ယူႇ ၵႃႈတီႈ ၽၢႆႇၶႂႃ ၸဝ်ႈ၊ဢၼ် ပဵၼ် ၸဝ်ႈ ဢၼၼ်ႇတႃႉ တၼ်းၶူဝ်း ဢၼ် သုင် မျၢတ်ႈ ၼၼ်ႉ ဢေႃႈ။ 4လုၵ်ႈၸဝ်ႈ ၼၼ်ႉ၊လႆႈ ၶၢမ်ႇ တၢင်း ဢၼ် လိူၵ်ႈ ဝႆႉ၊ႁႂ်ႈလႆႈ ယႂ်ႇ မျၢတ်ႈ သေ တမၢၼ်ႇၵၢင်ႁၢဝ် တင်းလၢႆ၊မႅၼ်ႈ ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပၼ် ၸိုဝ်ႈသဵင် ဢၼ် မျၢတ်ႈ ၼႃႇ သေ ၸိုဝ်ႈသဵင် ၶဝ် ၼၼ်ႉ ဢေႃႈ။- 5လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢမ်ႇ တွၼ်ႉ လၢတ်ႈ တီႈ တမၢၼ်ႇၵၢင်ႁၢဝ် ပႃး လႂ် သေပွၵ်ႈ လႄႈ ဝႃႈ၊ "မႂ်း ပဵၼ် လုၵ်ႈၸၢႆး ၵဝ် ဢေႃႈ။ ၼႂ်း ဝၼ်း မိူဝ်ႈၼႆႉ ၵဝ် ႁႂ်ႈ မႂ်း ၵိူတ်ႇလဵင်ႉ မႃး ယဝ်ႉ၊" ဝႃႈ ၼင်ႇ ၼႆ လႄႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ် တၵ်း ပဵၼ် ပေႃႈ မၼ်း ဢေႃႈ။ မၼ်း ၵေႃႈ တၵ်း ပဵၼ် လုၵ်ႈၸၢႆး ၵဝ် ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 6ၵူၺ်းၵႃႈ၊မိူဝ်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ လုၵ်ႈတူၼ်ႈ မၼ်းၸဝ်ႈ မႃး ၼႂ်း လေႃးၵႃႉ ၼၼ်ႉ၊မၼ်းၸဝ်ႈ ယင်း လၢတ်ႈ လႄႈ ဝႃႈ၊ "ႁႂ်ႈ တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ တင်းသဵင်ႈတင်းလူင်၊ ၶုပ်ႉဝႆႈ ၵူဝ်းၵႂၢႆႇ မၼ်းၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 7ဢၼ် ပဵၼ် တမၢၼ်ႇၵၢင်ႁၢဝ် တင်းလၢႆ ၼၼ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ ၸမ်ႉ၊ "ၽြႃးပဵၼ်ၸဝ်ႈ ႁဵတ်း ႁႂ်ႈ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ ပဵၼ် မိူၼ် ၸိူဝ်ႉ ၼင်ႇ လူမ်း လႄႈ၊ ၽူႈ ၸႂ်ႉသွႆ မၼ်းၸဝ်ႈ တင်းလၢႆ၊သမ်ႉ ပဵၼ် မိူၼ် ၸိူဝ်ႉ ၼင်ႇ ပဵဝ်ၽႆး ဢေႃႈ၊" ဝႃႈ ၼင်ႇ ၼႆ ဢေႃႈ။ 8တီႈ လုၵ်ႈၸဝ်ႈ ၼၼ်ႉ ၸမ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ၊ "ဢူဝ်း၊ၽြႃးပဵၼ်ၸဝ်ႈ။ ပလၢင်ႇ ၸဝ်ႈႁဝ်း ပဵၼ် ပလၢင်ႇ ၼိၵ်ႈၸႃႉ ထႃႇဝရႃႉ တီႈၶႃႈ ဢေႃႈ။ ဢႃႇၼႃႇ ၸၢၵ်ႈ ၸဝ်ႈႁဝ်း ၼၼ်ႉ၊ဢုပ်ႉပိူင်ႇ ၵူၼ်း ၸဝ်ႈႁဝ်း သိုဝ်ႈတေႃႇ ၼႃႇ တီႈၶႃႈ ဢေႃႈ။ 9ၸဝ်ႈ ႁဝ်း ႁၵ်ႉ တြႃး တၢင်း ဢၼ် သိုဝ်ႈတေႃႇ လႄႈ ၸင်း တၢင်း ဢၼ် ၽိတ်းပိူင်ႈ ဢေႃႈ။ ပိူဝ်ႈ ၼႆ လႄႈ ၽြႃးပဵၼ်ၸဝ်ႈ၊ၸဝ်ႈ ႁဝ်း ၼၼ်ႉ ဢဝ် တင်း ၼမ်ႉမၼ်း တၢင်း ဢၼ် သိူဝ်းပျေႃႇ သေလႄႈ ပၼ် ၽိၵ်ႈသိၵ်ႈ တီႈ ၸဝ်ႈႁဝ်း လႄႈ ယုၵ်ႉယွင်ႈ ဝႆႉ ၵႃႈၼိူဝ် ၵေႃႉသႄႈ ၸဝ်ႈႁဝ်း တင်းလၢႆ ယဝ်ႉ ဢေႃႈ၊" ဝႃႈ ၼင်ႇ ၼႆ ၵူၺ်းဢမ်ႇၵႃး။ 10သမ်ႉ လၢတ်ႈ ထႅင်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ၊ ၸဝ်ႈ ႁဝ်း ၽၢၼ်ႇသၢင်း လိၼ်မိူင်း လႄႈ၊ ဢဝ် တင်း မိုဝ်း ၸဝ်ႈႁဝ်း ႁဵတ်း ပဵၼ် ၽႃႉၵၢင်ႁၢဝ် တီႈၶႃႈ ဢေႃႈ။ 11လွင်ႈတၢင်း ၸိူဝ်း ၼႆႉ၊တၵ်း လုလႅဝ် ၵႂႃႇ သေၵေႃႈ၊ ၸဝ်ႈ ႁဝ်း တၵ်း တေ ၵိုတ်း ဝႆႉ မီး ယူႇ ဢေႃႈ။ လွင်ႈတၢင်း ၸိူဝ်း ၼၼ်ႉ၊ၸၢင်ႈ ၵဝ်ႇ ၸၢင်ႈ မွင် ၵႂႃႇ မိူၼ် ၸိူဝ်ႉ ၼင်ႇ ၶူဝ်းလဵင်း ဢေႃႈ။ 12ၸဝ်ႈ ႁဝ်း တၵ်း တူပ်ႉ ၵဵၼ် ၶဝ် ဝႆႉ၊မိူၼ် ၸိူဝ်ႉ ၼင်ႇ သိူဝ်ႈသွၼ်ႉ လႄႈ၊ ၶဝ် တၵ်း လႆႈ ၶၢမ်ႇ တၢင်း ဢၼ် ပုတ်ႈ လၢႆႈ မိူၼ် ၸိူဝ်ႉ ၼင်ႇ ၶူဝ်းၼုင်ႈ ဢေႃႈ။ ၵူၺ်းၵႃႈ၊ၸဝ်ႈ ႁဝ်း ၸမ်ႉ၊ပဵၼ် ပၵ်းၵဝ်ႇပိူင်ၵဝ်ႇ ယူႇ သေႇ သေႇ သေလႄႈ၊ ၸူဝ်ႈ ၸၢတ်ႈ ၸဝ်ႈႁဝ်း ဢမ်ႇ မီး တီႈသုတ်း တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၽြႃးပဵၼ်ၸဝ်ႈ ဢမ်ႇ တွၼ်ႉ မီး ဢမိင်ႉ၊တီႈ တမၢၼ်ႇၵၢင်ႁၢဝ် ပႃး လႂ် သေပွၵ်ႈ လႄႈ ဝႃႈ၊ "ၼင်ႈ ယူႇ ၵႃႈတီႈ ၽၢႆႇၶႂႃ ၵဝ် ၼႆႉ တေႃႇထိုင်ႁွတ်ႈ၊ ၵဝ် ဢဝ် ရၢၼ်ႇသူႇ ၵဝ် တင်းလၢႆ၊တမ်း ဝၢင်း ပၼ် ႁႂ်ႈလႆႈ ပဵၼ် တီႈ တၢင်ႇ တိၼ် မႂ်း ၼၼ်ႉ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 14တမၢၼ်ႇၵၢင်ႁၢဝ် တင်းလၢႆ ၼၼ်ႉ၊ပဵၼ် ၼၢမ်ႇ ဝိၺိၺ်ႇ ဢၼ် ၶၢမ်ႇ တၢင်း ၸႂ်ႉ တၢင်း သွႆ ၵႃႈတီႈ ၽြႃးပဵၼ်ၸဝ်ႈ လႄႈ လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇ ၸွႆႈထႅမ် တီႈ ၶဝ် ၸိူဝ်း ဢၼ် တၵ်း လႆႈ ၶၢမ်ႇ ဢဝ် တၢင်း ဢၼ် ၵႄႇၶျွတ်ႈ ၼၼ်ႉ ဢမ်ႇၸႂ်ႈ ႁိုဝ်း။


text: 1ၵဝ် ပေႃးလု၊တင်း သြႃႇ တိမေႃးသေႇ၊ဢၼ် ပဵၼ် ၶႃႈ ၸဝ်ႈ ယေႇသု ၶရိၸ်ႈ၊ၼႆႉ တႅမ်ႈလိၵ်ႈ ၽၢၵ်ႇ ထိုင် ၵူၼ်း မူတ်းၸၢင်ႇ ၸဝ်ႈ တင်းလၢႆ ၸိူဝ်း ဢၼ် မီး ယူႇ ၵႃႈၼႂ်း ဝဵင်း ၽိလိပ်ႉပိ၊ၵႃႈမီး တင်းသဵင်ႈတင်းလူင်၊ပႃး တင်း သြႃႇ ဢုပ်ႉ ၸိူဝ်းၸဝ်ႈ ဢိၵ်ႇတင်း ၵူၼ်းလူင် ၼႂ်း ၸိူဝ်းၸဝ်ႈ တင်းလၢႆ ဢေႃႈ။ 2ႁႂ်ႈ ပေႃႈၸဝ်ႈ ႁဝ်းၶႃႈ၊ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ယေႇသု ၶရိၸ်ႈ၊ပၼ် သု ၵျေးၸူး တၢင်းလီ ဢိၵ်ႇတင်း တၢင်းၼိမ် ၵႃႈၼိူဝ် သူ သေၵမ်း လူၺ်ႈ။ 3ၼႂ်း မိူဝ်ႈ ဢၼ် ၵဝ် ၶႆႈၸႂ် ထိုင် သူ ၵူႈ ပွၵ်ႈ ၼၼ်ႉ ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ၵဝ် ပုၼ်ႈ သူ ၵူႈ ၵေႃႉ ဢေႃႈ။- 4ၼႂ်း မိူဝ်ႈ ဢၼ် ၵဝ် သူးတွင်း ၵူႈ ပွၵ်ႈ ၼၼ်ႉ ၵဝ် သူးတွင်း ပုၼ်ႈ သူ ၵူႈ ၵေႃႉ လူၺ်ႈ တင်း ၸႂ် ဢၼ် ၸူမ်းသိူဝ်း ဢေႃႈ။- 5ၵွပ်ႈပိူဝ်ႈ လွင်ႈ ၸိူဝ်ႉႁိုဝ် ဝႃႈၼႆ ၸမ်ႉ၊ၵဝ် ၸူမ်းသိူဝ်း ပိူဝ်ႈ ဢၼ် သူ ၸွႆႈထႅမ် ၵဝ် ၼႂ်း ၼႃႈၵၢၼ် ၶၢဝ်ႇတြႃးသိူဝ်းပျေႃႇ ၸႃႉၸဵမ် မိူဝ်ႈ ဢွၼ်တၢင်း တေႃႇထိုင်ႁွတ်ႈ ဝၼ်း မိူဝ်ႈလဵဝ် ၼႆႉ ၼၼ်ႉ ဢေႃႈ။- 6ၼင်ႇ ၼၼ် လႄႈ ၵဝ် ယုမ်ႇမၢတ်ႈ တမ်းၸႂ် လွင်ႈ ဢၼ် ၽြႃးပဵၼ်ၸဝ်ႈ ဢၼ် တႄႇၸႃႉ ႁဵတ်း လွင်ႈတၢင်း ဢၼ် လီ ဢၼ် ငၢမ်း ၵႃႈၼႂ်း သူ ၼၼ်ႉ၊တၵ်း သိုပ်ႇ ႁဵတ်း ၵႂႃႇ တေႃႇထိုင်ႁွတ်ႈ ယဝ်ႉ တူဝ်ႈ လီ ငၢမ်း ၼႂ်း ဝၼ်း ဢၼ် ၸဝ်ႈ ယေႇသု ၶရိၸ်ႈ၊တၵ်း မႃး ၼၼ်ႉ ယူႇ ဢေႃႈ။- 7ၵဝ် ထုၵ်ႇလီ ဝူၼ်ႉၸႂ် လူၺ်ႈ လွင်ႈ သူ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ ၵဝ် ႁွပ်ႇဢုမ်ႈ သူ ဝႆႉ၊ၼႂ်း ဢူၵ်း ၼႂ်း ၸႂ် လူၺ်ႈ လွင်ႈ ဢၼ် သူ တင်းသဵင်ႈတင်းလူင် လႆႈ ၶၢမ်ႇ ဢဝ် ၵျေးၸူး ၸဝ်ႈ ႁူမ်ႈ ၵၼ် တင်း ၵဝ်၊ၸႃႉၸဵမ် တၢင်း ဢၼ် ၵဝ် လႆႈ တူၵ်းထွင်ႇ ယူႇ တေႃႈလဵဝ် ဢိၵ်ႇတင်း တၢင်း ဢၼ် ၵဝ် လႆႈ လွတ်ႈ လႅဝ်း ႁႂ်ႈလႆႈ ၶၢမ်ႇသၢၵ်ႈသေႇ ၶၢဝ်ႇတြႃးသိူဝ်းပျေႃႇ လႄႈ ႁႂ်ႈ ၶၢဝ်ႇ တြႃး ၼၼ်ႉ တႄႇ ယူႇ ၼၼ်ႉ ဢေႃႈ။- 8ၵွပ်ႈပိူဝ်ႈ မႅတ်ႈတႃႇ ၵရုၼႃႇ ၸဝ်ႈ ယေႇသု ၶရိၸ်ႈ၊လႄႈ ၵဝ် ၶႆႈၸႂ် ထိုင် သူ တင်းသဵင်ႈတင်းလူင် တႄႉတႄႉ ဝႃႈၼႆ၊ၽြႃးပဵၼ်ၸဝ်ႈ ပဵၼ် သၢၵ်ႈသေႇ ၽၢႆႇ ၵဝ် ဢေႃႈ။ 9ၵႂၢမ်း ဢၼ် သူးတွင်း ပုၼ်ႈ သူ ၸမ်ႉ၊ႁႂ်ႈ ၸႂ် ႁၵ်ႉ မႅတ်ႈတႃႇ သူ တၵ်း ယႂ်ႇ ၼမ် မႃး လူၺ်ႈ ၺၢၼ်ႇ ပိင်ႇၺႃႇ ဢိၵ်ႇတင်း တၢင်း ဢၼ် ၸၢင်ႈ ၸၵ်း ၽႄ ၵူႈၸိူဝ်ႉၵူႈပိူင် ယူႇ လႄႈ၊- 10ႁႂ်ႈ သူ ၸၢင်ႈ လိူၵ်ႈ ဢဝ် လွင်ႈ ဢၼ် လီ သေပိူၼ်ႈ ၸိူဝ်း ၼၼ်ႉ ယူႇ၊ဢိၵ်ႇတင်း ႁႂ်ႈ သူ တၵ်း မီး ႁူဝ်ၸႂ် ဢၼ် ၶၢဝ်ၸၢင်ႇ သေလႄႈ ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ၼႂ်း မိုဝ်ႉ ဝၼ်း ဢၼ် ၸဝ်ႈ ၶရိၸ်ႈ၊တၵ်း မႃး ၼၼ်ႉ ယူႇ သေယဝ်ႉ၊- 11ႁႂ်ႈ သူ တၵ်း ပျေႉၸုမ်ႇ တင်း တၢင်းၵမ် တၢင်းၵျၢင်ႉ ဢၼ် သိုဝ်ႈတေႃႇ မဵဝ်း ဢၼ် ၸၢင်ႈ ပဵၼ် မႃး ၵႃႈတီႈ ၸဝ်ႈ ယေႇသု ၶရိၸ်ႈ၊ၼၼ်ႉ ယူႇ၊ၼင်ႇ ႁိုဝ် တၵ်း လႆႈ ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ ၸိုင်၊ၵဝ် သူးတွင်း ဢေႃႈ။ 12ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ႁု ဝႃႈ၊ၵႃႈ ဢၼ် ပဵၼ် မႃး ၼိူဝ် ၵဝ် ၼႆႉ ပဵၼ် လွင်ႈတၢင်း ဢၼ် တႄႇႁဵတ်း ႁႂ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၸွတ်ႇတူဝ်ႈ ၵႂႃႇ လၢႆ တီႈ လၢႆ တၢင်း ၼၼ်ႉ ဢေႃႈ။- 13ၵွပ်ႈပိူဝ်ႈ ပဵၼ် ၸိူဝ်ႉ ၼင်ႇ ၼႆ လႄႈ၊လွင်ႈ ဢၼ် ဝႃႈ ၵဝ် လႆႈ ၶၢမ်ႇ တူၵ်းထွင်ႇ ဝႆႉ ၼႆႉ ပဵၼ် ၵွပ်ႈပိူဝ်ႈ ဢၼ် ၵဝ် ပွင် ႁဵတ်းၵၢၼ် ၸဝ်ႈ ၶရိၸ်ႈ၊ၼၼ်ႉ ထၢင်ႇသႃး ၸွတ်ႇတူဝ်ႈ ၵႂႃႇ ၵႃႈၼႂ်း ႁေႃၶမ်း ယဝ်ႉ ဢမ်ႇၵႃး၊ထၢင်ႇသႃး ၵူႈတီႈၵူႈလႅၼ် ယူႇ ဢေႃႈ။- 14ၼႆႉ ၵူၺ်းဢမ်ႇၵႃး၊တၢင်း ဢၼ် ၵဝ် လႆႈ ၶၢမ်ႇ တူၵ်းထွင်ႇ ၼႆႉ ႁဵတ်း ႁႂ်ႈ ပီႈၼွင်ႉ ၼႂ်း ၸဝ်ႈၽြႃး ၼမ်ၼႃႇ မီး တၢင်း ဢၼ် ယုမ်ႇယမ် တမ်းၸႂ် ၼႂ်း ၸဝ်ႈၽြႃး မႃး ဢိၵ်ႇတင်း ႁႂ်ႈ ၶဝ် ဢမ်ႇ ၵူဝ် ဢမ်ႇ ႁႄ၊ယဵင်ႈၶႅၼ်း ႁတ်း ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ မႃး ဢေႃႈ။ 15ၵမ်ႈၽွင်ႈ ၵူၺ်း ၶႂ်ႈ သီႈၵေႉ ႁဵတ်း တၢင်း ဢၼ် ၽိတ်း ၵၼ် လႄႈ ႁေႃးလၢတ်ႈ တြႃး ၸဝ်ႈ ၶရိၸ်ႈ၊ဢေႃႈ။ ၵူၺ်းၵႃႈ၊ၵမ်ႈၽွင်ႈ တိုၼ်း မီး ၸႂ် ၸေႇတၼႃႇ သေလႄႈ ႁေႃး ဢေႃႈ။- 16ၸုမ်း ဢၼ် ဝႃႈ မႃး ပႃႈ လိုၼ်း ၼႆႉ ႁု လွင်ႈ ဢၼ် ၽြႃးပဵၼ်ၸဝ်ႈ ပၼ် ၵၢၼ် ႁႂ်ႈ ၵဝ် လႆႈ ၵႅတ်ႇၶႄ ႁႄႉၵင်ႈ ၶၢဝ်ႇတြႃးသိူဝ်းပျေႃႇ ၸဝ်ႈ လႄႈ ၶဝ် မီး ၸႂ် မႅတ်ႈတႃႇ ႁေႃးလၢတ်ႈ တြႃး ၸဝ်ႈ ဢေႃႈ။- 17ၸုမ်း ဢၼ် ဝႃႈ မႃး ဢွၼ်တၢင်း ၼၼ်ႉ ၸမ်ႉ၊မီး ၸႂ်သၽေႃး ဢၼ် ဢမ်ႇ သိုဝ်ႈ လႄႈ ႁေႃးလၢတ်ႈ ဢေႃႈ။ ၶဝ် ၵူၺ်း မီး ၸႂ် ဢၼ် ဢမ်ႇၼႃႇလူဝ်ႇ လႄႈ ၶႂ်ႈႁႂ်ႈ ၵဝ် ယဵင်ႈၶႅၼ်း ၶၢၼ်ၸႂ် ၼႃႇ ၼႂ်း တၢင်း ဢၼ် ၵဝ် လႆႈ တူၵ်းထွင်ႇ ၼႆႉ ၵူၺ်း ဢေႃႈ။ 18ယႃႇမၼ်းတႃႉ။ ၽူႈလႂ် မီး ၸႂ် ဢၼ် ႁဵတ်း ႁၢင်ႈ လႄႈ ႁေႃးလၢတ်ႈ သေဢမ်ႇဝႃႈ၊မီး ၸႂ် ဢၼ် ၸိုဝ်ႈၸႂ်ႈ လႄႈ ႁေႃးလၢတ်ႈ သေဢမ်ႇဝႃႈ၊သမ်ႉ မီး သၽေႃး ၸိူဝ်ႉ ၼင်ႇ ႁိုဝ် လႄႈ ႁေႃးလၢတ်ႈ သေဢမ်ႇဝႃႈ၊ပဵၼ် ဢၼ် မၼ်း ႁေႃးလၢတ်ႈ တြႃး ၸဝ်ႈ ၶရိၸ်ႈ၊ၵူၺ်း လႄႈ ၵဝ် ၸူမ်းသိူဝ်း ဢေႃႈ။- 19ၵဝ် တၵ်း လႆႈ ၸူမ်းသိူဝ်း တႄႉ ဢေႃႈ။ လွင်ႈ မၼ်း ၸမ်ႉ၊ၵဝ် လႆႈ ႁုႁၼ် လွင်ႈ ဢၼ် ၵဝ် တၵ်း လႆႈ ၶၢမ်ႇ တၢင်း ဢၼ် ၵႄႇသႄႇ ပွႆႇလွတ်ႈ ၵွပ်ႈပိူဝ်ႈ ဢၼ် သူ သူးတွင်း၊ဢိၵ်ႇတင်း ၵွပ်ႈပိူဝ်ႈ ဢၼ် ဝိၺိၺ်ႇ ၸဝ်ႈ ယေႇသု ၶရိၸ်ႈ၊ၸွႆႈထႅမ် ၼၼ်ႉ ဢေႃႈ။- 20လွင်ႈတၢင်း ဢၼ် ၵဝ် မီး ဢလူဝ်ႇ လႄႈ မုင်ႈမွင်း ၸမ်ႉ၊ၼင်ႇ ႁိုဝ် ၵဝ် တၵ်း ဢမ်ႇ လႆႈ ဢူၵ်း လႆႈ ဢၢႆ ၵွပ်ႈပိူဝ်ႈ လွင်ႈ သေ ၸိူဝ်ႉ သေ ပိူင် လႄႈ၊မိူဝ်ႈလဵဝ် ၼႆႉ ၵဝ် တၵ်း တဵမ် ဝႆႉ တင်း ၸႂ် ဢၼ် ႁတ်းႁၢၼ် ယူႇ၊ၵဝ် ဢသၢၵ်ႈလိပ်း သေဢမ်ႇဝႃႈ၊ၵဝ် တၢႆ သေဢမ်ႇဝႃႈ၊ႁႂ်ႈ မုၼ်ၵုင်ႇ ၸဝ်ႈ ၶရိၸ်ႈ၊ထၢင်ႇသႃး ယူႇ ၼႂ်း တူဝ် ၶၼ်ႇထႃႇ ၵဝ် တႃႇသေႇ ဢမ်ႇထၢတ်ႇ ၼၼ်ႉ ဢေႃႈ။- 21လွင်ႈ မၼ်း ၸမ်ႉ၊ပုၼ်ႈ ၵဝ် ၸိုင်၊တၢင်း ဢၼ် ဢသၢၵ်ႈလိပ်း ၼႆႉ ပဵၼ် ၸဝ်ႈ ၶရိၸ်ႈ၊ဢေႃႈ။ သမ်ႉ တၢႆ ၵႂႃႇ သေၵေႃႈ တၵ်း မီး ဢၵျူဝ်း ဢေႃႈ။- 22ၼႂ်းဝႃႈၼၼ် သေၵေႃႈ ပေႃး ၵဝ် ယင်း မီး ဢသၢၵ်ႈ ယူႇ ၼႂ်း တူဝ် ၶၼ်ႇထႃႇ ၸိုင်၊ၵဝ် တၵ်း လႆႈ ယဵင်ႈၶႅၼ်း ပွင် ႁဵတ်းၵၢၼ်ငၢၼ်း ဢၼ် မီး ဢၵျူဝ်း ယႂ်ႇ ၼႃႇ ဢေႃႈ၊ဝႃႈၼႆ သေၵေႃႈ၊ၵဝ် တေ လိူၵ်ႈ ဢဝ် ဢၵျူဝ်း ဢၼ် လႂ် ဝႃႈၼႆ ၵဝ် ဢမ်ႇ ပႆႇ ႁု။- 23ၵဝ် လႆႈ တူၵ်းၵၢင်ၸႂ် ယူႇ ၼႂ်း ဝူင်ႈၵၢင် ဢၵျူဝ်း သွင် ပိူင် ၼႆႉ ဢေႃႈ။ ၵဝ် မီး ၸႂ် ဢၼ် ၶႂ်ႈ ပူၼ်ႉ သေ ၸၢတ်ႈၼႆႉ လႄႈ ယူႇ လူၺ်ႈ ၵၼ် တင်း ၸဝ်ႈ ၶရိၸ်ႈ၊ဢၼ် ယဵင်ႈၶႅၼ်း လီ ၸူမ်းသိူဝ်း ၼႃႇ ၼၼ်ႉ ဢေႃႈ။- 24ၵူၺ်းၵႃႈ၊တၢင်း ဢၼ် ယင်း မီး ယူႇ ၼႂ်း တူဝ် ၶၼ်ႇထႃႇ ၼႆႉ ယဵင်ႈၶႅၼ်း ပဵၼ် ဢၵျူဝ်း ယႂ်ႇ ၼႃႇ ပုၼ်ႈတႃႇ သူ ဢေႃႈ။- 25ထွၵ်ႈလူၺ်ႈ လွင်ႈတၢင်း ၼႆႉ လႄႈ ၵဝ် ႁု ဝႃႈ ၵဝ် ထုၵ်ႇလီ မီး ယူႇ သေလႄႈ ႁဵတ်းၵေႃႉသႄႈ သူ ၵႃႈမီး တင်းသဵင်ႈတင်းလူင် ယူႇ ပုၼ်ႈ လွင်ႈ ၼင်ႇ ႁိုဝ် သူ တၵ်း ၶိုၼ်ႈယႂ်ႇမႂ်ႇသုင် မႃး ဢိၵ်ႇတင်း ၼင်ႇ ႁိုဝ် သူ တၵ်း လႆႈ ၸူမ်းသိူဝ်း ၼႂ်း တၢင်းယုမ်ႇမၢတ်ႈ ဢေႃႈ။- 26ၵွပ်ႈၼၼ် လႄႈ၊သူ တၵ်း လႆႈ ဢိင်ပိုင်ႈ ၸဝ်ႈ ယေႇသု ၶရိၸ်ႈ၊သေလႄႈ ယဵင်ႈၶႅၼ်း လႆႈ သိူဝ်းပျေႃႇ လူၺ်ႈ လွင်ႈ ၵဝ်၊ၵွပ်ႈပိူဝ်ႈ ၵဝ် တၵ်း သမ်ႉ ၶိုၼ်း မႃး တီႈ သူ ထႅင်ႈ ပွၵ်ႈ ၼိုင်ႈ ၼၼ်ႉ ဢေႃႈ။ 27ဢွၼ်ၵၼ် ၵမ်ၵျၢင်ႉ သၢင်ႈ ႁဵတ်း ဢၼ် ထုၵ်ႇမႅၼ်ႈ တင်း ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၼၼ်ႉ ၵူၺ်း တႃႉ။ ပိၵ်ႉသမ်ႉ ၵဝ် ႁွတ်ႈ ၵႂႃႇ လႄႈ ထူပ်း ႁၼ် သူ လႆႈ သေဢမ်ႇဝႃႈ၊ဢမ်ႇ ပဵၼ် ၵႂႃႇ လႆႈ သေဢမ်ႇဝႃႈ၊ၵဝ် တၵ်း လႆႈ ႁု လႆႈ ငိၼ်း လွင်ႈ ဢၼ် သူ ၸုၵ်း ၶၢမ်ႇ တႄႇ ယူႇ ၼႂ်း ၸႂ်သၽေႃး ဢၼ်လဵဝ် ၵူၺ်း လႄႈ ၽွမ်ႉၸႂ် ၵၼ် ၵႆႉ ၶတ်းၸႂ် ပုၼ်ႈ တၢင်းယုမ်ႇမၢတ်ႈ ၼႂ်း ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ။- 28လွင်ႈတၢင်း ဢၼ် သူ ယင်း ဢမ်ႇ ၵူဝ် ဢမ်ႇ သၼ်ႇ ၵွပ်ႈ ရၢၼ်ႇသူႇ တင်းလၢႆ လႃးလႃး ၼၼ်ႉ ပဵၼ် ၼိမိၵ်ႈ လၢၵ်ႈၶၼႃႇ တၢင်း ဢၼ် လု သုမ်း ပုၼ်ႈ ၶဝ် ဢေႃႈ။ ပုၼ်ႈ သူ ၸမ်ႉ၊ပဵၼ် ၼိမိၵ်ႈ လၢၵ်ႈၶၼႃႇ တၢင်း ဢၼ် ၵႄႇၶျွတ်ႈ ဢဝ် ဢၼ် လႆႈ မႃး ၵႃႈတီႈ ၽြႃးပဵၼ်ၸဝ်ႈ ဢေႃႈ။- 29ထွၵ်ႈလူၺ်ႈ ၸဝ်ႈ ၶရိၸ်ႈ၊လႄႈ သူ လႆႈ ဢၶႂၢင်ႉ ဢၼ် သူ ယုမ်ႇမၢတ်ႈ မၼ်းၸဝ်ႈ ၵူၺ်းဢမ်ႇၵႃး၊လႆႈ ဢၶႂၢင်ႉ ဢၼ် တၵ်း လႆႈ ၶၢမ်ႇ တုၵ်ႉၶႃႉ ပုၼ်ႈ မၼ်းၸဝ်ႈ ၼၼ်ႉ ဢေႃႈ။- 30ၼင်ႇ ၼၼ် လႄႈ သူ လႆႈ ၶဝ်ႈပႃး ႁူမ်ႈ လူၺ်ႈ ၵဝ် ၼႂ်း တၢင်း ဢၼ် တိုၵ်းတေႃး ဢၼ် သူ လႆႈ ႁၼ် ၵဝ် ယၢမ်ႈ တိုၵ်းတေႃး မိူဝ်ႈ ဢွၼ် ၼႆႉ လႄႈ၊ဢၼ် တေႃႈလဵဝ် ၼႆႉ ၵေႃႈ သူ လႆႈ ငိၼ်း ၵဝ် ယင်း တိုၵ်ႉ တိုၵ်းတေႃး ယူႇ ၼၼ်ႉ ဢေႃႈ။


text: 1လိုၼ်း ၼၼ်ႉ၊သြႃႇ ပေႃးလု၊တင်း သီႇလႃႉ၊သိုပ်ႇ ၶၢဝ်းတၢင်း ၵႂႃႇၸူး ဝဵင်း ဢမ်ႇၽိပေႃးလိ၊တင်း ဝဵင်း ဢႃႇပေႃႇလေႃႇၼိ၊လႄႈ ႁွတ်ႈထိုင် ၵႂႃႇ ၵႃႈတီႈ ဝဵင်း ထိတ်ႉသႃႇလေႃးၼိၵ်ႈ၊တီႈ ဢၼ် မီး ၸရွပ်ႈ ႁေႃးတြႃး ၵျူး၊ၶဝ် ၼၼ်ႉ ဢေႃႈ။- 2ၵႃႈ ၼင်ႇ ဢၼ် သြႃႇ ပေႃးလု၊ယၢမ်ႈ ႁဵတ်း ၼၼ်ႉ၊မၼ်း ၶဝ်ႈ ၵႃႈၼႂ်း ၸရွပ်ႈ ႁေႃးတြႃး သေယဝ်ႉ၊တီႈ ၼၼ်ႈ ဝၼ်းၵမ်သိၼ် သၢမ် သိၼ် တဵမ်တဵမ်၊မၼ်း ဢဝ် ၵႂၢမ်း ၼႂ်း ၵျၢမ်းလိၵ်ႈ ဢုပ်ႇ ၵၼ် တင်း ၵူၼ်း တင်းလၢႆ လႄႈ၊- 3ၽုၺ်ႇၼႄ ဢၼၢၵ်ႈ ဢထိၵ်ႈပႄႇ မၼ်း သေလႄႈ ၶၢမ်ႇသၢၵ်ႈသေႇ လွင်ႈ ဢၼ် ၸဝ်ႈ ၶရိၸ်ႈ၊တၵ်း လႆႈ ၶၢမ်ႇတၢႆ သေယဝ်ႉ၊တၵ်း လႆႈ လုၵ်ႉ ၶိုၼ်းလိပ်း မႃး ၼၼ်ႉ ယဝ်ႉ ၸင်ႇ၊လၢတ်ႈ လႄႈ ဝႃႈ၊ "ၸဝ်ႈ ယေႇသု၊ဢၼ် ၵဝ် ႁေႃး လၢတ်ႈၼႄ သူ ၼႆႉ ယဝ်ႉ ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ႁေႃးလၢတ်ႈ လႅင်း လႅင်း ဢေႃႈ။- 4ၼႂ်း ၶဝ် ၼၼ်ႉ ၵမ်ႈၽွင်ႈ ယုမ်ႇမၢတ်ႈ လႄႈ ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း သြႃႇ ပေႃးလု၊တင်း သီႇလႃႉ၊ဢေႃႈ။ မိူၼ်ၼင်ႇ ၼၼ် ၵူၼ်း မဵဝ်း ၵရိၵ်ႉ၊ၼမ်ၼႃႇ ၸိူဝ်း ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ၊ဢိၵ်ႇတင်း မႄႈယိင်း ဢၼ် မီး သရေႇ ၼႃႈ တႃ ၶဝ် ၼမ်ၼႃႇ ၸိူဝ်း ၼၼ်ႉ ၵေႃႈ ယုမ်ႇမၢတ်ႈ ဢေႃႈ။ 5ၵူၺ်းၵႃႈ၊ၵူၼ်း ၵျူး၊ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ၊ႁဵတ်း သီႈၵေႉႁေႈတႃ သေလႄႈ ႁွင်ႉ ဢဝ် ၵူၼ်း ဢၼ် မဝ်မၢင် ႁၢႆႉမိူၵ်ႈ ဢၼ် မီး ၸွမ်း တႃႈ ၸွမ်း တၢင်း ၸိူဝ်း ၼၼ်ႉ သေလႄႈ တင်ႈ ႁဵတ်း မုၵ်ႉ ႁဵတ်း ၸုမ်း ယဝ်ႉ ၸင်ႇ၊ႁဵတ်း ဢူၼ် ႁဵတ်း မေႃး ၵႃႈၼႂ်း ဝဵင်း ၼၼ်ႉ ဢေႃႈ။ ၶဝ် ၵႂႃႇ ယႃႉ ႁိူၼ်း ယႃႇသုၼ်ႇ၊သွၵ်ႈႁႃ သြႃႇ ပေႃးလု၊တင်း သီႇလႃႉ၊ႁႂ်ႈလႆႈ တိုတ်ႉၸၼ် ဢွၵ်ႇ ၸူး ၽၢႆႇၼႃႈ ၵူၼ်း တင်းလၢႆ ဢေႃႈ။- 6မိူဝ်ႈ ဢၼ် ဢမ်ႇ ထူပ်း ႁၼ် ၶဝ် သွင် ၵေႃႉ ၼၼ်ႉ ၸိုင်၊ၶဝ် တိုတ်ႉၸၼ် ယႃႇသုၼ်ႇ၊တင်း တပႄးၸဝ်ႈ ၵမ်ႈၽွင်ႈ၊ဢဝ် ၵႂႃႇ ၵႃႈတီႈ ၶုၼ် ဢႃႇၼႃႇ ဝဵင်း လႄႈ ႁွင်ႉသႅၼ်ႇ ဝႃႈ၊ "ၵူၼ်း ၸိူဝ်း ၼႆႉ ယႃႉ ၵဝ်း ၵူႈတီႈၵူႈလႅၼ် လႄႈ တေႃႈလဵဝ် ၶဝ် ႁွတ်ႈထိုင် မႃး ၵႃႈတီႈ ဝဵင်း ႁဝ်းၶႃႈ ၼႆႉ ယဝ်ႉ။- 7ယႃႇသုၼ်ႇ၊ၵေႃႈ ႁပ်ႉတုင်း ဢဝ် ၶဝ် သွင် ၵေႃႉ ၼႆႉ ၶႃႈ ယဝ်ႉ။ ၶဝ် တင်းသဵင်ႈတင်းလူင်၊သၢၼ် ၶတ်း ဢုပတေႇ ၶုၼ်ႁေႃၶမ်း ၵေႇသႃႇ၊လႄႈ လၢတ်ႈ ဝႃႈ၊မီး ၶုၼ်ႁေႃၶမ်း တၢင်ႇ ပႃး ဢၼ် လႆႈ ၸိုဝ်ႈ ယေႇသု၊ၼၼ်ႉ ဝႃႈၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 8ၵႂၢမ်း ၸိူဝ်း ၼၼ်ႉ၊ယႃႉယုၵ်ႉ ႁူဝ်ၸႂ် ၵူၼ်း ဢၼ် ၸု ဢၼ် တုမ် တင်းလၢႆ၊ဢိၵ်ႇတင်း ၶုၼ် ဢႃႇၼႃႇ ဝဵင်း ၸိူဝ်း ၼၼ်ႉ ဢေႃႈ။- 9မိူဝ်ႈ ၼၼ်ႉ၊ၶုၼ် ဢႃႇၼႃႇ ဝဵင်း ၸိူဝ်း ၼၼ်ႉ မႂ် ဢဝ် ငိုၼ်း တီႈ ယႃႇသုၼ်ႇ၊ဢိၵ်ႇတင်း တီႈ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ သေလႄႈ ပွႆႇ ၶဝ် ၵႂႃႇ ဢေႃႈ။ 10ၼႂ်း ၶမ်ႈ ၼၼ်ႉ ၵမ်းလဵဝ်၊တပႄးၸဝ်ႈ တင်းလၢႆ ပွႆႇၸႂ်ႉ သြႃႇ ပေႃးလု၊တင်း သီႇလႃႉ၊ၵႂႃႇ ၵႃႈတီႈ ဝဵင်း ပေႇရိ၊ပုၼ်ႉ လႄႈ မိူဝ်ႈ ဢၼ် ၶဝ် ႁွတ်ႈထိုင် ၸိုင်၊ၶဝ်ႈ ၵႃႈၼႂ်း ၸရွပ်ႈ ႁေႃးတြႃး ၵျူး၊ၶဝ် ၵႂႃႇ ဢေႃႈ။- 11ၵူၼ်း မဵဝ်း ၵျူး၊ဝဵင်း ၼၼ်ႉ ၸႂ်လီ သေၵူၼ်း ဝဵင်း ထိတ်ႉသႃႇလေႃးၼိၵ်ႈ၊လႄႈ ၶဝ် ပႃးၸႂ် ပႃး ၶေႃး ထွမ်ႇဢဝ် ၼုၵ်ႈၵပၢတ်ႈ တြႃး ၸဝ်ႈ ယူႇ သေလႄႈ ၽတ်းဢၢၼ်ႇ ၵျၢမ်းလိၵ်ႈ ၵူႈဝၼ်း၊ႁႂ်ႈလႆႈ ႁု လွင်ႈ ဢၼ် သြႃႇ ပေႃးလု၊ႁေႃးလၢတ်ႈ ၼၼ်ႉ ၸႂ်ႈ ႁိုဝ် ဢမ်ႇၸႂ်ႈ ႁိုဝ် ၼၼ်ႉ ယူႇ ဢေႃႈ။- 12ၵူၼ်း မဵဝ်း ၵျူး၊ၸိူဝ်း ၼၼ်ႉ ၼမ်ၼႃႇ ယုမ်ႇမၢတ်ႈ ဢေႃႈ။ မႄႈယိင်း ၵူၼ်း မဵဝ်း ၵရိၵ်ႉ၊ၸိူဝ်း ဢၼ် မီး သရေႇ ၼႃႈ တႃ၊ဢိၵ်ႇတင်း ၵူၼ်းၸၢႆး ၵရိၵ်ႉ၊တင်းလၢႆ ယုမ်ႇမၢတ်ႈ ဢေႃႈ။- 13ၵူၺ်းၵႃႈ၊မိူဝ်ႈ ဢၼ် ၵူၼ်း မဵဝ်း ၵျူး၊ဝဵင်း ထိတ်ႉသႃႇလေႃးၼိၵ်ႈ၊ၶဝ် လႆႈ ငိၼ်း ဝႃႈ၊သြႃႇ ပေႃးလု၊ယင်း ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ယူႇ ၵႃႈၼႂ်း ဝဵင်း ပေႇရိ၊ၼၼ်ႉ ၸိုင်၊ၶဝ် သမ်ႉ မႃး ၵႃႈတီႈ ဝဵင်း ၼၼ်ႉ တိုၵ်းယူင်း ၸူဝ်း ဢဝ် ၵူၼ်း တင်းလၢႆ ဢေႃႈ။- 14မိူဝ်ႈ ၼၼ်ႉ၊ပီႈၼွင်ႉ ၸိူဝ်းၸဝ်ႈ တင်းလၢႆ သူင်ႇ သြႃႇ ပေႃးလု၊ၵႂႃႇၸူး ၽင်ႇ ပၢင်ႇလၢႆႇ ၵမ်းလဵဝ် ဢေႃႈ။ သီႇလႃႉ၊တင်း တိမေႃးသေႇ၊ၸမ်ႉ၊ၵိုတ်းသဝ်း ယူႇ တီႈ ဝဵင်း ပေႇရိ၊ဢေႃႈ။- 15ၶဝ် ၸိူဝ်း ၼၼ်ႉ၊ၸွမ်း သူင်ႇ သြႃႇ ပေႃးလု၊ၵႂႃႇ၊တေႃႇထိုင်ႁွတ်ႈ ဝဵင်း ဢႃႇထိၼ်ႇ၊လႄႈ မိူဝ်ႈ ဢၼ် ၶဝ် ပွၵ်ႈ ၶိုၼ်း မႃး ၼၼ်ႉ၊သြႃႇ ပေႃးလု၊သင်ႇ ဝႃႈ၊ႁႂ်ႈ ၶဝ် မွၵ်ႇလၢတ်ႈ တီႈ သီႇလႃႉ၊တင်း တိမေႃးသေႇ၊ၸဵဝ်း ၵႂႃႇ ၶိုတ်း ၵၼ် တင်း မၼ်း ဢေႃႈ။ 16ၼႂ်း မိူဝ်ႈ ဢၼ် သြႃႇ ပေႃးလု၊ယင်း ပႂ်ႉထႃႈ သီႇလႃႉ၊တင်း တိမေႃးသေႇ၊ၵႃႈတီႈ ဝဵင်း ဢႃႇထိၼ်ႇ၊ယူႇ ၼၼ်ႉ ၸိုင်၊ႁၼ် ဝဵင်း ၼၼ်ႉ တဵမ် ဝႆႉ တင်း ႁုၼ်ႇႁၢင်ႈသၢင်းထု ၼမ်ၼႃႇ လႄႈ မၼ်း မီး တၢင်း ဢၼ် မႆႈၸႂ် ၵွပ်ႈ ၼႃႇ လူင်လၢင် ဢေႃႈ။- 17ပိူဝ်ႈ ၼႆ လႄႈ မၼ်း တိူင်ႇပၢင်ႇ လၢတ်ႈၸႃ ၵၼ် တင်း ၵူၼ်း မဵဝ်း ၵျူး၊ၶဝ်၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ ၵႃႈၼႂ်း ၸရွပ်ႈ ႁေႃးတြႃး၊ဢိၵ်ႇတင်း ၵႃႈတီႈ ၵၢင် ၵၢတ်ႇ ၵေႃႈ မၼ်း ဢုပ်ႇၵုမ် လူၺ်ႈ ၵၼ် တင်း ၶဝ် ၸိူဝ်း ဢၼ် ၵၢႆ ၵႂႃႇ ၵၢႆ မႃး ၼၼ်ႉ ၵူႈဝၼ်း ဢေႃႈ။- 18သြႃႇ ၵိူင်း ဢေးပိၵုရု၊ၶဝ် တင်း သြႃႇ ၵိူင်း သတေႃးဢိၵ်ႉ၊ၶဝ် ၵေႃႈ မႃး လၢတ်ႈ ၶဵင်ႇ ၵၼ် တင်း မၼ်း ဢေႃႈ။ ၵမ်ႈၽွင်ႈ ဝႃႈ၊ "ၵူၼ်း ဢၼ် ဢမ်ႇ လႆႈ လွင်ႈ ၼႆႉ၊တၵ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ ၵမ်ႈၽွင်ႈ ၵေႃႈ ဝႃႈ၊ "မိူၼ်ၼင်ႇ ႁၢင်ႈ မၼ်း ႁေႃးလၢတ်ႈ လွင်ႈ ၽြႃး တၢင်ႇ ဝၢၼ်ႈ တၢင်ႇ မိူင်း၊" ဝႃႈ ၼင်ႇ ၼႆ ဢေႃႈ။ ၶဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ သြႃႇ ပေႃးလု၊ႁေႃးလၢတ်ႈ တြႃး လွင်ႈ ၸဝ်ႈ ယေႇသု၊ဢိၵ်ႇတင်း တြႃး တၢင်း ဢၼ် လုၵ်ႉ ၶိုၼ်းလိပ်း ၼၼ်ႉ ဢေႃႈ။- 19ပိူဝ်ႈ ၼႆ လႄႈ ၶဝ် ၽိတ်ႈပၢင်း သြႃႇ ပေႃးလု၊ၵႂႃႇ ၵႃႈတီႈ ၵွင်း ပၢင်ၵုမ် ဢႃႇရေႇ၊သေယဝ်ႉ၊လၢတ်ႈ လႄႈ ဝႃႈ၊- 20"ႁဝ်း ၶႂ်ႈ ႁု ထုင်းတြႃး ဢၼ် မႂ်ႇ ဢၼ် မႂ်း ႁေႃးလၢတ်ႈ ၼႆႉ ပဵၼ် ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။ ၵႂၢမ်း ဢၼ် မႂ်း လၢတ်ႈ ၼၼ်ႉ မၢင် ၶေႃႈ ႁဝ်း ဢမ်ႇ တွၼ်ႉ ႁု တွၼ်ႉ ငိၼ်း သေပွၵ်ႈ။ လွင်ႈတၢင်း ၸိူဝ်း ၼႆႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ် ႁဝ်း ၶႂ်ႈ ႁု ဢေႃႈ၊" ဝႃႈ ၼင်ႇ ၼႆ ဢေႃႈ။- 21ၵူၼ်း ဝဵင်း ဢႃႇထိၼ်ႇ၊ဢိၵ်ႇတင်း ၶႅၵ်ႇ ၼွၵ်ႈမိူင်း ဢၼ် မီး ၵႃႈၼႂ်း ဝဵင်း ယူႇ ၼၼ်ႉ၊ၶႂ်ႈ မွၵ်ႇ ၶႂ်ႈ လၢတ်ႈ၊ဢိၵ်ႇတင်း ၶႂ်ႈ ထွမ်ႇ ၶႂ်ႈ ငိၼ်း လွင်ႈတၢင်း ဢၼ် မႂ်ႇ ယူႇ ႁႂ်ႈ မၼ်း သုတ်းဝၼ်း ၵႂႃႇ ဢေႃႈ။ 22သြႃႇ ပေႃးလု၊ၵေႃႈ လုၵ်ႉၸုၵ်း ၵႃႈၼႂ်း ၵႄႈၵၢင် ပၢင်ၵုမ် ဢႃႇရေႇ၊သေယဝ်ႉ၊လၢတ်ႈ လႄႈ ဝႃႈ၊ "ၵူၼ်း ဝဵင်း ဢႃထိၼ်ႇ၊ၶဝ်႟။ ၵဝ် လႆႈ ႁု လွင်ႈ ဢၼ် သူ ၸၢင်ႈ ပဵၼ် ၵူၼ်း ဢၼ် ႁႃ ၽြႃး တြႃး၊ၼႂ်း လွင်ႈတၢင်း ၵႃႈမီး တင်းသဵင်ႈတင်းလူင် ၼႃႇ လူင်လၢင် ဢေႃႈ။- 23မိူဝ်ႈ ဢၼ် ၵဝ် ပႆ ၸွမ်း တၢင်း လႄႈ လူတူၺ်း တီႈ ဢၼ် သူ ႁဵတ်းဝၢတ်ႈ ၵူဝ်းၵႂၢႆႇ ၼၼ်ႉ ၸိုင်၊ၵဝ် ထူပ်း ႁၼ် ၶဵင်ႇ ၽြႃး ဢၼ် ၼိုင်ႈ၊တႅမ်ႈ သႂ်ႇ တူဝ်လိၵ်ႈ ဝႆႉ လႄႈ ဝႃႈ၊ 'ပုၼ်ႈ ၽြႃးပဵၼ်ၸဝ်ႈ ဢၼ် ႁဝ်း ဢမ်ႇ ႁု ၼၼ်ႉ ဢေႃႈ၊' ဝႃႈၼႆ ဝႆႉ ၼၼ်ႉ ဢေႃႈ။ ၽြႃးပဵၼ်ၸဝ်ႈ ဢၼ် သူ ယင်း ဢမ်ႇ ႁု လႄႈ ၵူဝ်းၵႂၢႆႇ ၼၼ်ႉ၊တေႃႈလဵဝ် ၵဝ် တၵ်း ႁေႃးလၢတ်ႈ လွင်ႈ မၼ်းၸဝ်ႈ တီႈ သူ ဢေႃႈ။- 24ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ၸႃႉၸဵမ် လေႃးၵထၢတ်ႈ တင်း ၵႃႈ ဢၼ် မီး ၼႂ်း မၼ်း ၼႆႉ ၼၼ်ႉ၊ပဵၼ် ၸဝ်ႈ ဢၼ် ဢုပ်ႉပိူင်ႇ ၵၢင်ႁၢဝ် တင်း လိၼ်မိူင်း ဢေႃႈ။ မၼ်းၸဝ်ႈ ဢမ်ႇ ယူႇ ၼႂ်း ၵျွင်း ပိၵ်ႈမၢၼ်ႇ ဢၼ် ဢဝ် တင်း မိုဝ်း ၵူၼ်း ႁဵတ်း။- 25ဢမ်ႇ ၶၢမ်ႇ ဢဝ် တၢင်း ဢၼ် မိုဝ်း ၵူၼ်း ႁဵတ်းလဵင်ႉ ႁဵတ်း လူ ၸိူဝ်ႉ ၼင်ႇ ဢၼ် မၼ်းၸဝ်ႈ မီး ဢလူဝ်ႇ ၶႂ်ႈလႆႈ သေ ၸိူဝ်ႉ သေ ပိူင် ၼၼ်ႉ။ လွင်ႈ မၼ်း ၸမ်ႉ၊မၼ်းၸဝ်ႈ ပဵၼ် ၸဝ်ႈ ဢၼ် ပၼ် ၸီႇဝႃႉ ဢသၢၵ်ႈ၊ဢိၵ်ႇတင်း တၢင်း ဢၼ် ထူၺ်ႈၸႂ် ၶဝ်ႈ ထူၺ်ႈၸႂ် ဢွၵ်ႇ၊ဢိၵ်ႇတင်း ၵႃႈမီး ၵူႈၸိူဝ်ႉၵူႈပိူင် တီႈ ၵူၼ်း ၵူႈၵေႃႉၵူႈၵူၼ်း ဢေႃႈ။- 26မၼ်းၸဝ်ႈ ဢဝ် တင်း ၵူၼ်း ၵေႃႉ ၼိုင်ႈ ၽၢၼ်ႇသၢင်း ႁဵတ်း ပဵၼ် ၵူၼ်း ၵူႈၸိူဝ်ႉၵူႈၶိူဝ်း၊ႁႂ်ႈလႆႈ ယူႇ ၵႃႈၼိူဝ် လိၼ်မိူင်း လေႃးၵႃႉ ၼႆႉ ၸွတ်ႇတူဝ်ႈ ၵႂႃႇ ဢေႃႈ။ ၸဵမ်မိူဝ်ႈ ဢွၼ်တၢင်း ၼၼ်ႉ၊ၶိင်ႇၵႃႇလႃႉ ဢၼ် တႅပ်းတတ်း ဝႆႉ လႄႈ သင်၊တီႈ ယူႇ တီႈ သဝ်း လႅၼ်လိၼ် ဢၼ် ၶၼ်ႈ ဝႆႉ ၶႅၼ်ႈ ဝႆႉ လႄႈ သင်၊တူဝ် မၼ်းၸဝ်ႈ မၢတ်ႈမၢႆ ဝႆႉ၊ပုၼ်ႈ ၵူၼ်း ႁဝ်း ဢေႃႈ။- 27မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ၵူၼ်း ႁဝ်း တၵ်း ၸၢမ်း ႁႃ ၽြႃးပဵၼ်ၸဝ်ႈ လႄႈ မီး လွင်ႈ ဢၼ် ၸၢင်ႈၶႄး တၵ်း ထူပ်း ဢေႃႈ။ ၼႂ်းဝႃႈၼၼ် သေၵေႃႈ၊မၼ်းၸဝ်ႈ ဢမ်ႇ မီး ၵႆ ၵၼ် တင်း ႁဝ်း သေၵေႃႉသေၵူၼ်း။- 28မႅၼ်ႈ ၸွမ်း ၵႃႈ ၼင်ႇ ဢၼ် ထုင်း ၵႂၢမ်း မီး ဝႆႉ လႄႈ ဝႃႈ၊ "'ၵွပ်ႈပိူဝ်ႈ မၼ်းၸဝ်ႈ လႄႈ ႁဝ်း ၼႆႉ လိပ်း ယူႇ၊တူင်ႉၼိုင် ယူႇ၊ပဵၼ် ယူႇ ဢေႃႈ။' ဝႃႈ ၼင်ႇ ၼႆ လႄႈ သင်၊ဢိၵ်ႇတင်း ၵႂၢမ်း ဢၼ် သြႃႇ လၢင်ႇၵႃႇ သူ ၸၢပ်ႈ ဝႆႉ လႄႈ ဝႃႈ၊ 'ႁဝ်း ၼႆႉ၊ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။' ဝႃႈ ၼင်ႇ ၼႆ ၼၼ်ႉ ဢေႃႈ။- 29ၸွမ်း လူၺ်ႈ ႁဝ်း ပဵၼ် လုၵ်ႈလၢင်း ၽြႃးပဵၼ်ၸဝ်ႈ ၼၼ်ႉ လႄႈ ႁဝ်း ဢမ်ႇ ထုၵ်ႇလီ ထၢင်ႇ ၸႃႇတိ ၽြႃးပဵၼ်ၸဝ်ႈ မိူၼ် ၵၼ် တင်း ႁုၼ်ႇႁၢင်ႈသၢင်းထု ၶမ်း၊ႁုၼ်ႇႁၢင်ႈသၢင်းထု ငိုၼ်း၊ႁုၼ်ႇႁၢင်ႈသၢင်းထု မၢၵ်ႇႁိၼ် ဢၼ် ၵူၼ်း ႁဝ်း ဢဝ် တင်း ပိင်ႇၺႃႇ ၶႆႈၸႂ် လႄႈ တွင်ႈ ႁဵတ်း ဝႆႉ ၼၼ်ႉ။- 30ၽြႃးပဵၼ်ၸဝ်ႈ ဢမ်ႇ ဝႆႉ ဢမု၊ၸွမ်း ၶိင်ႇၵႃႇလႃႉ မိူဝ်ႈ ဢၼ် ၵူၼ်း ႁဝ်း ဢမ်ႇ ပႆႇ ႁု မၼ်းၸဝ်ႈ ၼၼ်ႉ သေၵေႃႈ တေႃႈလဵဝ် ၼႆႉ မၼ်းၸဝ်ႈ ပိင်းၺၢပ်ႈ ၵူၼ်း တင်းသဵင်ႈတင်းလူင်၊ၵူႈတီႈၵူႈလႅၼ် လႄႈ ဝႃႈ၊ၶုၵ်းၸႂ်လႆႈ မႆႈၸႂ် ဢပျတ်ႈ တူဝ်ၸဝ်ႈၵဝ်ႇ လႄႈ ပိၼ်ႇၸႂ် သူ တႃႉ၊ဝႃႈ ၼင်ႇ ၼႆ ယဝ်ႉ။- 31လွင်ႈ မၼ်း ၸမ်ႉ၊မၼ်းၸဝ်ႈ ၶဵၼ်း ဝၼ်း ဝၼ်း ၼိုင်ႈ၊ဢၼ် မၼ်းၸဝ်ႈ တၵ်း ဢဝ် ၵူၼ်း ၵေႃႉ ၼိုင်ႈ၊ၵေႃႉ ဢၼ် မၼ်းၸဝ်ႈ လိူၵ်ႈ ဢဝ် ဝႆႉ ယဝ်ႉ ၼၼ်ႉ လႄႈ ႁႂ်ႈ ၸီႇယၢင်ႇ ၵူၼ်းလေႃးၵီႇ တင်းလၢႆ၊ၸွမ်းၼင်ႇ တြႃး ဢၼ် သိုဝ်ႈတေႃႇ ၼၼ်ႉ ဝႆႉ ယဝ်ႉ။ မၼ်းၸဝ်ႈ ၼႄပျႃး သၢၵ်ႈသေႇ ဢၼ် လီ ယုမ်ႇ၊တီႈ ၵူၼ်း တင်းသဵင်ႈတင်းလူင် ၼႂ်း တၢင်း ဢၼ် ႁႂ်ႈ ၵူၼ်း ၵေႃႉ ၼၼ်ႉ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ သြႃႇ ပေႃးလု၊ႁေႃးလၢတ်ႈ ဢေႃႈ။ 32မိူဝ်ႈ ဢၼ် ၶဝ် ငိၼ်း သြႃႇ ပေႃးလု၊လၢတ်ႈ လွင်ႈ ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ ၸိုင်၊ၵမ်ႈၽွင်ႈ ၶူဝ် ဢေႃႈ။ ၵူၺ်းၵႃႈ၊ၵမ်ႈၽွင်ႈ ဝႃႈ၊ "ႁဝ်း ၶႂ်ႈ ထွမ်ႇ လွင်ႈ ဢၼ် ႁေႃးလၢတ်ႈ ၼႆႉ ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 33သြႃႇ ပေႃးလု၊ၵေႃႈ ဢွၵ်ႇ သေ ၵႃႈၼႂ်း ပၢင်ၵုမ် ၼၼ်ႉ ၵႂႃႇ ဢေႃႈ။- 34ၵူၼ်း ၵမ်ႈၽွင်ႈ ၸပ်းၸွမ်း ၵႃႈတီႈ သြႃႇ ပေႃးလု၊လႄႈ ႁွတ်ႈထိုင် တၢင်း ဢၼ် ယုမ်ႇမၢတ်ႈ ဢေႃႈ။ ၼႂ်း ၶဝ် ၼၼ်ႉ၊ပႃး တယေႃႇၼုသိ၊ၵူၼ်းလူင် ၼႂ်း မူႇ ပၢင်ၵုမ် ၵွင်း ဢႃႇရေႇ၊ၼၼ်ႉ ၵေႃႉ ၼိုင်ႈ တင်း မႄႈယိင်း ဢၼ် လႆႈ ၸိုဝ်ႈ တမႃႇရိ၊ၵေႃႉ ၼိုင်ႈ၊ဢိၵ်ႇတင်း ၵူၼ်း တၢင်ႇၵေႃႉ တၢင်ႇ ၵူၼ်း ၵမ်ႈၽွင်ႈ ဢေႃႈ။


text: 1ၸဝ်ႈ ယေႇသု၊လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၶိူင်ႈ ဢၼ် ၶီႈလိုတ်း ဢၼ် ႁဵတ်း ႁႂ်ႈ ၽိတ်းပိူင်ႈ တြႃး ၵႂႃႇ ၼၼ်ႉ တၵ်း ပဵၼ် မႃး ဢေႃႈ။ ၵူၺ်းၵႃႈ၊ၵေႃႉ ဢၼ် ႁဵတ်း ႁႂ်ႈ ၶီႈလိုတ်း ၼၼ်ႉ႟။ မႂ်း မီး ဢႃႉမၢင်ႇၵလႃႇ ဢေႃႈ။- 2တီႈ ၵေႃႉ ၼၼ်ႉ ပေႃး ဢဝ် မၢၵ်ႇႁိၼ် လူၺ် မတ်ႉ ႁွႆႈ ၶေႃး မၼ်း လႄႈ ဢဝ် ထိမ်ႈ တူၵ်း ၵႃႈၼႂ်း ၼမ်ႉ ပၢင်ႇလၢႆႇ တီႈ ဢၼ် လိုၵ်ႉ ၼၼ်ႉ ၸိုင်၊ယဵင်ႈၶႅၼ်း တေ လီ သေၵေႃႉ ဢၼ် ႁႂ်ႈ လုၵ်ႈဢွၼ်ႇ ၸိူဝ်း ၼႆႉ သေၵေႃႉသေၵူၼ်း ၶီႈလိုတ်း လႄႈ လႆႈ ႁဵတ်း ဢပျတ်ႈ ၼၼ်ႉ ဢေႃႈ။- 3ႁဵတ်း သတိ တီႈ တူဝ်ၸဝ်ႈၵဝ်ႇ တႃႉ။ "ပေႃး ပီႈၼွင်ႉ မႂ်း ႁဵတ်း တၢင်းၽိတ်း တေႃႇ မႂ်း ၸိုင်၊သင်ႇ သွၼ် သုင်းမႃႉ မၼ်း တႃႉ။ ပေႃး မၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၸိုင်၊ပွႆႇ ၶႂၢင်း ပၼ် တၢင်းၽိတ်း မၼ်း တႃႉ။- 4ပေႃး မၼ်း မႃး ၽိတ်း မႂ်း ၸဵတ်း ပွၵ်ႈ ၼႂ်း ဝၼ်း လဵဝ် ၵူၺ်း လႄႈ မၼ်း သမ်ႉ မႃး လၢတ်ႈ ဝႃႈ၊ 'ၵဝ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ယဝ်ႉ၊' ဝႃႈၼႆ ပွၵ်ႈ လႂ် ပွၵ်ႈ ၼၼ်ႉ ၸိုင်၊မႂ်း တၵ်း လႆႈ ပွႆႇ ၶႂၢင်း ပၼ် တၢင်းၽိတ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 5တမၢၼ်ႇၸဝ်ႈ တင်းလၢႆ လၢတ်ႈ တီႈ ၸဝ်ႈၽြႃး လႄႈ ဝႃႈ၊ "ၶႅၼ်းတေႃႈ ႁဵတ်း ႁႂ်ႈ တၢင်းယုမ်ႇမၢတ်ႈ ႁဝ်းၶႃႈ ၼမ် ၵိုၼ်း မႃး သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈၽြႃး ၶိုၼ်း လၢတ်ႈ လႄႈ ဝႃႈ၊ "ပေႃး တၢင်းယုမ်ႇမၢတ်ႈ သူ မီး ထၢၼ်ႇ မဵတ်ႉ ၽၼ်း ၽၵ်းၵၢတ်ႇ မဵတ်ႉ ၼိုင်ႈ ၵူၺ်း ၵေႃႈ ပေႃး သူ လၢတ်ႈ တီႈ တူၼ်ႈ မၢၵ်ႇလိူဝ်ႇ လႄႈ ဝႃႈ၊ 'ထူၺ်ႈ ဢဝ် ၸဵမ် ႁၢၵ်ႈ မႂ်း လႄႈ ၵႂႃႇ ပၵ်း ယူႇ ၵႃႈၼႂ်း ၼမ်ႉ ပၢင်ႇလၢႆႇ ပုၼ်ႉ တႃႉ၊' ဝႃႈ ၼင်ႇ ၼႆ ၸိုင်၊တူၼ်ႈ ၼၼ်ႉ တၵ်း ထွမ်ႇဢဝ် ၵႂၢမ်း သူ ဢေႃႈ။ 7"ၼႂ်း သူ ၼႆႉ မီး လုၵ်ႈၸၢင်ႈ ဢၼ် ထႆ ၼႃး ယူႇ၊ဢမ်ႇၼၼ် ၵေႃႈ လဵင်ႉ သူဝ်း ယူႇ ဝႃႈၼႆ လူးၵွၼ်ႇ တႃႉ။ မိူဝ်ႈ ဢၼ် မၼ်း ပွၵ်ႈ ၼႃး မႃး ၼၼ်ႉ ၸိုင်၊ၸွင်ႇ သူ လၢတ်ႈ တီႈ မၼ်း လႄႈ ဝႃႈ၊ 'မႃး ၵိၼ် ၶဝ်ႈ မႂ်း ၵမ်းလဵဝ် တႃႉ၊' ဝႃႈ ၼင်ႇ ၼႆ ႁိုဝ်း။- 8သူ ဢမ်ႇ ဝႃႈ ၸိူဝ်ႉ ၼင်ႇ ၼႆ ၵူၺ်းဢမ်ႇၵႃး၊သူ ၸၢင်ႈ လၢတ်ႈ တီႈ မၼ်း လႄႈ ဝႃႈ၊ 'ႁႅၼ်း ၽိူၼ်ၶဝ်ႈ ပၼ် ၵဝ် လူး။ ဢဝ် ၽႃႈ ႁတ်ႉဢႅဝ် လႄႈ ပႂ်ႉ ထႅမ် ၶဝ်ႈ ထႅမ် ၽၵ်း ၵဝ် တေႃႇ ႁွတ်ႈ ၵဝ် ၵိၼ် ယဝ်ႉ တႃႉ။ လိုၼ်း ၼၼ်ႉ မႂ်း ၸင်ႇ ႁႅၼ်း ၵိၼ် တႃႉ၊' ဝႃႈ ၼင်ႇ ၼႆ ဢမ်ႇၸႂ်ႈ ႁိုဝ်း။- 9လုၵ်ႈၸၢင်ႈ ၼၼ်ႉ ပိူဝ်ႈ ဢၼ် ႁဵတ်း ၸွမ်း ၵႃႈ ဢၼ် ပေႃႈလဵင်ႉ မၼ်း ၸႂ်ႉ ႁဵတ်း ၼၼ်ႉ လႄႈ လႆႈ ၶၢမ်ႇ ဢဝ် ၵႂၢမ်း ဢၼ် ပေႃႈလဵင်ႉ မၼ်း တၢင်ႇၵျေးၸူး ႁိုဝ်း။ ၵဝ် ဢမ်ႇ ထၢင်ႇ ၵူၺ်း။- 10သူ ၵေႃႈ၊မိူၼ် ၵၼ် ယဝ်ႉ။ မိူဝ်ႈ ဢၼ် သူ ႁဵတ်း ၵႃႈ ဢၼ် ၸဝ်ႈ သူ ၸႂ်ႉ ႁဵတ်း ၼၼ်ႉ ယဝ်ႉ တူဝ်ႈ လီ ငၢမ်း ယဝ်ႉ ၸိုင်၊သူ လၢတ်ႈ ဝႃႈ၊ 'ႁဝ်း ပဵၼ် ၵူၼ်းၸႂ်ႉ ၵူၼ်းသွႆ ယူဝ်း ယူဝ်း လႄႈ ႁဝ်း ႁဵတ်း ႁႂ်ႈ ၼႃႈၵၢၼ် ႁဝ်း ယဝ်ႉ တူဝ်ႈ ၵူၺ်း ဢေႃႈ၊' ဝႃႈၼႆ ႁပ်ႉတုင်း ဢဝ် တႃႉ၊" မၼ်းၸဝ်ႈ ဝႃႈ ၼင်ႇ ၼႆ ဢေႃႈ။ 11ၼႂ်း ၶၢဝ်းတၢင်း ဢၼ် ၸဝ်ႈ ယေႇသု၊ပႆ ၵႂႃႇၸူး ဝဵင်း ယေႇရုသလႅမ်ႇ၊ၼၼ်ႉ၊မၼ်းၸဝ်ႈ ပႆ ၽႃႇ ၸွမ်း လႅၼ် လိၼ်မိူင်း သမႃႇရိ၊တင်း မိူင်း ၵႃႇလိလႄး၊ၵႂႃႇ ဢေႃႈ။- 12မိူဝ်ႈ ဢၼ် မၼ်းၸဝ်ႈ ၸမ် တေ ၶဝ်ႈ ဝၢၼ်ႈ ဝၢၼ်ႈ ၼိုင်ႈ ၼၼ်ႉ ၸိုင်၊ၵူၼ်းတုတ်ႈ သိပ်း ၵေႃႉ ၸုၵ်း ယူႇ ၵႃႈတီႈ ဢၼ် ၵႆ သေလႄႈ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 13ၶဝ် ႁွင်ႉ ပၢဝ်ႇ လႄႈ ဝႃႈ၊ "ယေႇသု၊ၸဝ်ႈႁဝ်း တီႈၶႃႈ။ ၶႅၼ်းတေႃႈ ဢဵတ်း လူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 14ၸဝ်ႈ ယေႇသု၊ႁၼ် ၶဝ် လႄႈ လၢတ်ႈ တီႈ ၶဝ် ဝႃႈ၊ "ၵႂႃႇ ၵႃႈတီႈ ယဵၸ်ႈပရေႃးႁဵၵ်ႈ လႄႈ၊ႁႂ်ႈ ၶဝ် ၸႅတ်ႈ တူၺ်း ယေႃးၵႃႇ သူ တႃႉ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ဢၼ် ၶဝ် ယင်း တိုၵ်ႉ ၵႂႃႇ ယူႇ ၼၼ်ႉ ၸိုင်၊ၶဝ် လႆႈ ႁွတ်ႈထိုင် တၢင်း ဢၼ် မူတ်းသႂ် ဢေႃႈ။- 15ၼႂ်း ၶဝ် ၼၼ်ႉ ၵေႃႉ ၼိုင်ႈ၊လႆႈ ႁၼ် တုတ်ႈ မၼ်း မူတ်းသႂ် ယဝ်ႉ ၼၼ်ႉ လႄႈ ၶိုၼ်း ပွၵ်ႈ မႃး သေယဝ်ႉ၊ယွင်ႈယေႃး ၽြႃးပဵၼ်ၸဝ်ႈ လူၺ်ႈ တင်း သဵင် ဢၼ် ယႂ်ႇ ၼႃႇ ဢေႃႈ။- 16မၼ်း ၶုပ်ႉမူပ်ႇ ႁိမ်း တိၼ် ၸဝ်ႈ ယေႇသု၊လႄႈ လၢတ်ႈ ဝႃႈ၊ "ၵျေးၸူး ၸဝ်ႈႁဝ်း ယႂ်ႇ ၼႃႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ၵေႃႉ ၼၼ်ႉ ပဵၼ် ၵူၼ်း မဵဝ်း သမႃႇရိ၊ဢေႃႈ။- 17ၸဝ်ႈ ယေႇသု၊ၵေႃႈ ထၢမ် လႄႈ ဝႃႈ၊ "ၵူၼ်း သိပ်း ၵေႃႉ လႆႈ ႁွတ်ႈထိုင် တၢင်း ဢၼ် မူတ်းသႂ် ဢမ်ႇၸႂ်ႈ ႁိုဝ်း။ ၵဝ်ႈ ၵေႃႉ ၼၼ်ႉ မီး ၵႃႈတီႈလႂ်။- 18လိူဝ် သေၵူၼ်း တၢင်ႇၸိူဝ်ႉတၢင်ႇၶိူဝ်း ၼႆႉ ဢမ်ႇ မီး ၵေႃႉ ဢၼ် တေ ၶိုၼ်း ပွၵ်ႈ မႃး ယွင်ႈယေႃး ၵျေးၸူး ၽြႃးပဵၼ်ၸဝ်ႈ သေၵေႃႉသေၵူၼ်း ယဝ်ႉ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 19သမ်ႉ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "လုၵ်ႉ လႄႈ မိူဝ်း ၵႂႃႇ တႃႉ။ တၢင်းယုမ်ႇမၢတ်ႈ မႂ်း ႁဵတ်း ႁႂ်ႈ တၢင်းၶႆႈတၢင်းပဵၼ် မႂ်း ႁၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 20ၵူၼ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ လဝ်ႈထၢမ် ၸဝ်ႈ ယေႇသု၊လူၺ်ႈ လွင်ႈ မိူင်းၽြႃးပဵၼ်ၸဝ်ႈ တၵ်း တႄႇပဵၼ် မႃး မိူဝ်ႈလႂ် ၼၼ်ႉ လႄႈ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ ၸမ်ႉ၊ "မိူင်းၽြႃးပဵၼ်ၸဝ်ႈ တၵ်း တႄႇပဵၼ် ၵႃႈတီႈ ဢၼ် တႃ ၵူၼ်း ႁၼ် လႆႈ ဢမ်ႇၸႂ်ႈ။- 21'တူၺ်း ၵႃႈတီႈ ၼႆႈ တႃႉ၊' 'တူၺ်း ၵႃႈတီႈ ၼၼ်ႈ တႃႉ၊' ဝႃႈၼႆ ဢမ်ႇ မီး တီႈ ဢၼ် တၵ်း ၸိၼႄ လႆႈ။ ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊မိူင်းၽြႃးပဵၼ်ၸဝ်ႈ မီး ယူႇ ၵႃႈၼႂ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 22မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "မိူဝ်းၼႃႈ ထႃႈ လိုၼ်း သူ တၵ်း ၸႂ်ထိုင် ၶႂ်ႈ ႁၼ် ဝၼ်း လုၵ်ႈၵူၼ်း၊သေ ဝၼ်း ၼိုင်ႈ ၵေႃႈ တၵ်း ဢမ်ႇ လႆႈ ႁၼ် မၼ်း ယဝ်ႉ။- 23တၵ်း မီး ၵူၼ်း ၸိူဝ်း ဢၼ် လၢတ်ႈ လႄႈ ဝႃႈ၊ 'တူၺ်း ၵႃႈတီႈ ၼႆႈ တႃႉ၊' 'တူၺ်း ၵႃႈတီႈ ၼၼ်ႈ တႃႉ၊' ဝႃႈ ၼင်ႇ ၼႆ ၼၼ်ႉ ဢေႃႈ။ ၵူၺ်းၵႃႈ၊ယႃႇပေ ၸွမ်း ၵႂႃႇ တူၺ်း။- 24ဝၼ်း လုၵ်ႈၵူၼ်း၊ၼၼ်ႉ တၵ်း ပဵၼ် မႃး မိူၼ် ၸိူဝ်ႉ ၼင်ႇ ၽႃႉမႅပ်ႈ ဢၼ် မၢပ်ႈ ၵႃႈတီႈ ၸဵင်ႇ တွင်ႉၽႃႉ ၸဵင်ႇ ၼိုင်ႈ ႁိူဝ်ႈလႅင်း ႁွတ်ႈ ၵႂႃႇ ထိုင် ၸဵင်ႇ ၼိုင်ႈ ၼၼ်ႉ ဢေႃႈ။- 25ၵူၺ်းၵႃႈ၊ၸူဝ်ႈ ဢၼ် လွင်ႈတၢင်း ၸိူဝ်း ၼႆႉ ဢမ်ႇ ပႆႇ ပဵၼ် ၼၼ်ႉ မၼ်းၸဝ်ႈ တၵ်း လႆႈ ၶၢမ်ႇ ဝူၺ်ႇတၼႃႇ လူင်လၢင်၊ဢိၵ်ႇတင်း တၢင်း ဢၼ် ၵူၼ်း ၸူဝ်ႈပၢၼ် ၼႆႉ ပႄႇပႅတ်ႈ မၼ်းၸဝ်ႈ ၼၼ်ႉ ဢွၼ်တၢင်း ဢေႃႈ။- 26ၸိူဝ်ႉ ၼင်ႇ ဢၼ် ပဵၼ် ယဝ်ႉ ၼႂ်း ၸူဝ်ႈပၢၼ် ၼူဝ်းဢႃႇ၊ၼၼ်ႉ၊တၵ်း ပဵၼ် ၼႂ်း ဝၼ်း လုၵ်ႈၵူၼ်း၊ဢေႃႈ။- 27ၵူၼ်း တင်းလၢႆ ဢွၼ်ၵၼ် ၵိၼ် ယူႇ၊ဢဝ်ၽူဝ် ဢဝ်မေး တေႃႇထိုင်ႁွတ်ႈ ဝၼ်း ဢၼ် ၼူဝ်းဢႃႇ၊ၶဝ်ႈ ႁိူဝ်းသၢင်းၽေႃး သေယဝ်ႉ၊ၼမ်ႉ ထူမ်ႈ မိူင်း လႄႈ ဢဝ်တၢႆ ၶဝ် တင်းသဵင်ႈတင်းလူင် ၼၼ်ႉ ဢေႃႈ။- 28ပိူင်လဵဝ် ၵၼ် တၵ်း ပဵၼ် မိူၼ် ၸိူဝ်ႉ ၼင်ႇ ဢၼ် ပဵၼ် ယဝ်ႉ ၼႂ်း ၸူဝ်ႈပၢၼ် လေႃးတႃႉ၊ၼၼ်ႉ ဢေႃႈ။ ၵူၼ်း တင်းလၢႆ ၵိၼ် ယူႇ၊သိုဝ်ႉ ယူႇ ၶၢႆ ယူႇ၊ၽုၵ်ႇ ယူႇ သွမ်ႈ ယူႇ၊တႄႇတင်ႈ ႁဵတ်း ႁိူၼ်း ယူႇ ဢေႃႈ။- 29ၼႂ်း ဝၼ်း ဢၼ် လေႃးတႃႉ၊ဢွၵ်ႇ ဝဵင်း သေႃးတုမ်ႇ၊ၼၼ်ႉ ၽူၼ် ၽႆး ဢၼ် လေႃး ၵၼ် တင်း ၵၢၼ်ႉ လုၵ်ႉ သေ ၵႃႈၼိူဝ် တွင်ႉၽႃႉ တူၵ်း လူင်း မႃး လႄႈ မႆႈ ၶဝ် တင်းသဵင်ႈတင်းလူင် တၢႆ ပႅတ်ႈ ၼၼ်ႉ ဢေႃႈ။- 30ၼႂ်း ဝၼ်း ဢၼ် လုၵ်ႈၵူၼ်း၊ပေႃႇမႃး ၼၼ်ႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ။ 31"ၼႂ်း ဝၼ်း ၼၼ်ႉ ၵူၼ်း ၵေႃႉ ဢၼ် မီး ယူႇ ၵႃႈၼိူဝ် လင်ၶႃးႁိူၼ်း ၼၼ်ႉ တၵ်း ဢမ်ႇ လႆႈ လူင်း မႃး ဢဝ် ၶူဝ်းလဵင်း မၼ်း ဢၼ် မီး ၵႃႈၼႂ်း ႁိူၼ်း၊ပိူင်လဵဝ် ၵၼ်၊ၵေႃႉ ဢၼ် ဢွၵ်ႇ ၵႂႃႇ မီး ယူႇ ၵႃႈတီႈ တူင်ႈၼႃး ၵေႃႈ တၵ်း ဢမ်ႇ လႆႈ ပွၵ်ႈ မႃး ၸူး တီႈ ႁိူၼ်း မၼ်း။- 32ဝူၼ်ႉၸႂ် တူၺ်း လူၺ်ႈ လွင်ႈ မေး လေႃးတႃႉ၊ၼၼ်ႉ လူး။- 33ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ ၵေႃႉ ၼၼ်ႉ တၵ်း သုမ်း ဢသၢၵ်ႈ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် သုမ်း ဢသၢၵ်ႈ ၼၼ်ႉ ၵေႃႉ ၼၼ်ႉ တၵ်း ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ဢေႃႈ။- 34ၵဝ် ဝႃႈ တီႈ သူ ၸမ်ႉ၊ၼႂ်း ၶိုၼ်း ၼၼ်ႉ ၵူၼ်း သွင် ၵေႃႉ ၼွၼ်း ယူႇ ၵႃႈၼိူဝ် ၵူႇ ဢၼ် လဵဝ် ၵၼ် ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ ၵေႃႉ ၼိုင်ႈ လႄႈ တၵ်း ဝႆႉ ၵိုတ်း ယူႇ ၵေႃႉ ၼိုင်ႈ ဢေႃႈ။- 35မႄႈယိင်း သွင် ၵေႃႉ တၵ်း လူၺ် ၶဝ်ႈ ၸွမ်း ၵၼ် ယူႇ ဢေႃႈ။ ၵေႃႉ ၼိုင်ႈ တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ လႄႈ ၵေႃႉ ၼိုင်ႈ တၵ်း ၵိုတ်းၵျၢၼ်ႇ ဝႆႉ ယူႇ ဢေႃႈ။- 36[ၵူၼ်းၸၢႆး သွင် ၵေႃႉ တၵ်း ႁဵတ်းၵၢၼ် ယူႇ ၵႃႈၼႂ်း တူင်ႈၼႃး ဢေႃႈ။ တၵ်း သိမ်းဢဝ် ၵႂႃႇ ၵေႃႉ ၼိုင်ႈ လႄႈ တၵ်း ဝႆႉ ၵိုတ်း ယူႇ ၵေႃႉ ၼိုင်ႈ ဢေႃႈ၊]" ဝႃႈ ၼင်ႇ ၼႆ ဢေႃႈ။ 37မိူဝ်ႈ ၼၼ်ႉ၊တပႄးၸဝ်ႈ တင်းလၢႆ လဝ်ႈထၢမ် လႄႈ ဝႃႈ၊ "တၵ်း ပဵၼ် မႃး ၵႃႈတီႈလႂ် ၶႃႈ၊ၸဝ်ႈ၊" ဝႃႈ ၼင်ႇ ၼႆ လႄႈ၊ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "တီႈ ဢၼ် တူဝ်တၢႆ မီး ၼၼ်ႉ လၢင်းတႃႉ တင်းလၢႆ ၸုတုမ် ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ၵဝ် ၵေႃႉ ဢၼ် ဢသၢၵ်ႈ ယႂ်ႇ ၼႆႉ၊တႅမ်ႈ ပၼ် ၵႂႃႇ တီႈ ၸဝ်ႈၼၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ်၊ဢိၵ်ႇတင်း လုၵ်ႈလၢင်း မၼ်း တင်းလၢႆ၊ၸိူဝ်း ဢၼ် ၵဝ် ႁၵ်ႉ ၼႃႇ တႄႉတႄႉ ဝႃႈ ဝႃႈ၊ဢၼ် ၵဝ် ၵေႃႉလဵဝ် ၵူၺ်းဢမ်ႇၵႃး၊ၸႃႉၸဵမ် ၸိူဝ်း ဢၼ် ႁု သဵတ်ႈၸႃႇ တြႃး တင်းသဵင်ႈတင်းလူင် ၵေႃႈ၊ႁၵ်ႉပႅင်း သူ ယူႇ၊- 2ၵွပ်ႈပိူဝ်ႈ သဵတ်ႈၸႃႇ တြႃး တႄႇ ဝႆႉ၊မီး ယူႇ ၼႂ်း ႁဝ်း လႄႈ သမ်ႉ တၵ်း မီး ယူႇ လူၺ်ႈ ၵၼ် တင်း ႁဝ်း တႃႇသေႇ ဢမ်ႇထၢတ်ႇ ၼၼ်ႉ ဢေႃႈ။ 3ၶႅၼ်းတေႃႈ ႁႂ်ႈ ၽြႃး ပေႃႈၸဝ်ႈ တင်း ၸဝ်ႈ ယေႇသု ၶရိၸ်ႈ၊လုၵ်ႈ ပေႃႈၸဝ်ႈ ၼၼ်ႉ၊ပၼ် ၵျေးၸူး၊ဢိၵ်ႇတင်း ၵရုၼႃႇ၊ဢိၵ်ႇတင်း တၢင်းၼိမ် တီႈ ႁဝ်း သေလႄႈ ႁႂ်ႈ လွင်ႈတၢင်း ၸိူဝ်း ၼႆႉ ပဵၼ် ပုၼ်ႈ ႁဝ်း ၵႃႈၼႂ်း သဵတ်ႈၸႃႇ တြႃး၊ဢိၵ်ႇတင်း မႅတ်ႈတႃႇ တြႃး သေၵမ်း လူၺ်ႈ။ 4မိူဝ်ႈ ဢၼ် ၵဝ် ထူပ်း ႁၼ် လုၵ်ႈလၢင်း ၸဝ်ႈၼၢင်း ၵမ်ႈၽွင်ႈ ၵမ်ၵျၢင်ႉ ၸွမ်း သဵတ်ႈၸႃႇ တြႃး ၸွမ်းၼင်ႇ ပေႃႈၸဝ်ႈ ဝႆႉ ပိင်းၺၢပ်ႈ ၸဝ်ႈ တီႈ ႁဝ်း ၼၼ်ႉ ၸိုင်၊ၵဝ် သိူဝ်းပျေႃႇ ၼႃႇ လူင်လၢင် ဢေႃႈ။- 5ပိူဝ်ႈ ၼႆ လႄႈ ၸဝ်ႈၼၢင်း႟။ ႁဝ်း ၼင်ႇ ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ၊ဢွၼ်ၵၼ် ႁၵ်ႉပႅင်း ၵၼ် တႃႉ ႁဝ်း။ ၼႆႉ ၸမ်ႉ၊ပဵၼ် ပိင်းၺၢပ်ႈ မႂ်ႇ လႄႈ ၵဝ် တႅမ်ႈ ပၼ် သူ ၵႂႃႇ ဢမ်ႇၸႂ်ႈ။ ပဵၼ် ပိင်းၺၢပ်ႈ ဢၼ် ႁဝ်း လႆႈ ဝႆႉ၊ၸဵမ်မိူဝ်ႈ ႁူဝ်ပိုင်း ၼၼ်ႉ ၵူၺ်း ဢေႃႈ။- 6မႅတ်ႈတႃႇ တြႃး ဢၼ် ၵဝ် လၢတ်ႈ ဝႃႈ ၼႆႉ၊ပဵၼ် တၢင်း ဢၼ် ႁဝ်း ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ၽြႃးပဵၼ်ၸဝ်ႈ ဢေႃႈ။ ပိင်းၺၢပ်ႈတြႃး ၸဝ်ႈ ၼႆႉ၊ပဵၼ် ဢၼ် သူ လႆႈ ငိၼ်း ၸဵမ်မိူဝ်ႈ ႁူဝ်ပိုင်း ၼၼ်ႉ သေလႄႈ ပဵၼ် တၢင်း ဢၼ် ႁဝ်း ၵမ်ၵျၢင်ႉ ၸွမ်း မႅတ်ႈတႃႇ တြႃး ဢေႃႈ။ 7ၵူၼ်း ပႅတ်ႉ ၵူၼ်း လႅၼ် ၼမ်ၼႃႇ ၵႂႃႇၸူး ၵႃႈတီႈ လေႃးၵႃႉ ၵူႈတီႈၵူႈလႅၼ် ယဝ်ႉ ဢေႃႈ။ ၶဝ် ၸိူဝ်း ၼၼ်ႉ၊ပဵၼ် ၵူၼ်း ဢၼ် ဢမ်ႇ ၶၢမ်ႇ ႁပ်ႉ ဢဝ် လွင်ႈတၢင်း ဢၼ် ၸဝ်ႈ ယေႇသု ၶရိၸ်ႈ၊မႃး ၵိူတ်ႇ ၼႂ်း ၸႃႇတိ ၵူၼ်း ၼၼ်ႉ လႄႈ ၵေႃႉ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် ၵူၼ်း ပႅတ်ႉ ၵူၼ်း လႅၼ် လႄႈ ပဵၼ် ရၢၼ်ႇသူႇ ၸဝ်ႈ ၶရိၸ်ႈ၊ဢၼ် ဝႃႈ၊ဢၼ်ႇတိ ၶရိၸ်ႈ ဢေႃႈ။- 8ပိူဝ်ႈ ၼႆ လႄႈ ၼင်ႇ ႁိုဝ် လွင်ႈတၢင်း ဢၼ် ႁဝ်း သူ ပွင်ႁဵတ်း မႃး တၵ်း ဢမ်ႇ လု ဢမ်ႇ ႁၢႆ လႄႈ တၵ်း လႆႈ ဢၵျူဝ်း ပျေႉပျေႉၸုမ်ႇၸုမ်ႇ ၸိုင်၊သူ ဢွၼ်ၵၼ် ႁဵတ်း သတိ တီႈ တူဝ်ၸဝ်ႈၵဝ်ႇ တႃႉ။ 9ၵေႃႉ ဢၼ် ဢမ်ႇ တႄႇ ယူႇ ၼႂ်း တေႇသၼႃႇ ၸဝ်ႈ ၶရိၸ်ႈ၊လႄႈ ယင်း ပူၼ်ႉလိူဝ် ၼၼ်ႉ မၼ်း ဢမ်ႇ မီး ၽြႃးပဵၼ်ၸဝ်ႈ။ ၵေႃႉ ဢၼ် တႄႇ ယူႇ ၼႂ်း တေႇသၼႃႇ ၸဝ်ႈ ၼၼ်ႉ ၸမ်ႉ၊မၼ်း မီး ပေႃႈၸဝ်ႈ တင်း လုၵ်ႈၸဝ်ႈ ဢေႃႈ။- 10ပေႃး သေၵေႃႉသေၵူၼ်း ဢမ်ႇ ပႃး ဢဝ် တင်း တေႇသၼႃႇ ၸဝ်ႈ ၼႆႉ မႃး ၵႃႈတီႈ သူ ၸိုင်၊သူ ယႃႇပေ ႁပ်ႉတွၼ်ႈ ဢဝ် မၼ်း ၵႃႈၼႂ်း ႁိူၼ်း သူ။ ယႃႇပေ တၵ်ႉလၢတ်ႈ မၼ်း လႄႈ ဝႃႈ၊ "ႁႂ်ႈ မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ။- 11ပေႃး တၵ်ႉလၢတ်ႈ ၵေႃႉ ၼၼ်ႉ လႄႈ ဝႃႈ၊ "ႁႂ်ႈ မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ ၸိုင်၊သူ ပဵၼ် ၵေႃႉ ဢၼ် သိူၵ်ႈသမ်ႇ ၵၼ် တင်း တၢင်းၵမ် တၢင်းၵျၢင်ႉ ဢၼ် ႁၢႆႉမိူၵ်ႈ မၼ်း တင်းလၢႆ ၼၼ်ႉ ဢေႃႈ။ 12ပိၵ်ႉသမ်ႉ ၵဝ် မီး လွင်ႈ ဢၼ် လီ တႅမ်ႈ ပၼ် တီႈ သူ ၵႂႃႇ ၼမ်ၼႃႇ သေၵေႃႈ၊ၵဝ် ဢမ်ႇ ၶႂ်ႈ ဢဝ် ၼမ်ႉမိုၵ်ႉ တႅမ်ႈ သႂ်ႇ ၵႃႈၼိူဝ် ၸေႈ လႄႈ ၵဝ် မုင်ႈမွင်း ႁႂ်ႈလႆႈ ၵႂႃႇလႄႇ ထိုင် တီႈ သူ သေယဝ်ႉ၊ဢုပ်ႇၵုမ် ၵၼ် ပုၼ်ႈ လွင်ႈ ၼင်ႇ ႁိုဝ် တၢင်း သိူဝ်းပျေႃႇ ႁဝ်း တၵ်း တဵမ်ထူၼ်ႈ ဢေႃႈ။ 13လုၵ်ႈလၢင်း ၼွင်ႉယိင်း၊ၸဝ်ႈၼၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဝႆႉ ၸိူဝ်း ၼႆႉ၊တၵ်ႉၼၢႆ မႂ်း ၼၢင်း ယူႇ ဢေႃႈ။


text: 1ၸရၢင်း ၸိူဝ်ႉၶိူဝ်း ပူႇ ပေႃႈ ၸဝ်ႈ ယေႇသု ၶရိၸ်ႈ၊ဢၼ် သိုပ်ႇ လူင်း မႃး ၵႃႈတီႈ ၶုၼ်လူင် တႃႇဝိတ်ႈ၊ဢၼ် ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၼၼ်ႉ ၸမ်ႉ။ 2- 5ဢႃႇပြႃႇႁၢမ်ႇ၊မီး လုၵ်ႈၸၢႆး ဢိၸၢၵ်ႈ၊ ဢိၸၢၵ်ႈ၊မီး လုၵ်ႈၸၢႆး ယႃႇၵုပ်ႈ၊ ယႃႇၵုပ်ႈ၊မီး လုၵ်ႈၸၢႆး ၸႃႉၸဵမ် ယုတႃႉ၊တင်း ပီႈၼွင်ႉ မၼ်း တင်းလၢႆ၊ယုတႃႉ၊မီး လုၵ်ႈၸၢႆး ၽေးရိတ်ႉ၊တင်း ၸေးရႃႉ၊ (ပဵၼ် လုၵ်ႈၸၢႆး ၼၢင်း တႃႇမႃႇ၊ၼၼ်ႉ) ၽေးရိတ်ႉ၊မီး လုၵ်ႈၸၢႆး ႁေႇၸရုၼ်ႇ၊ ႁေႇၸရုၼ်ႇ၊မီး လုၵ်ႈၸၢႆး ဢႃႇရမ်ႇ၊ ဢႃႇရမ်ႇ၊မီး လုၵ်ႈၸၢႆး ဢမိၼတပ်ႉ၊ ဢမိၼတပ်ႉ၊မီး လုၵ်ႈၸၢႆး ၼႃႇသုၼ်ႇ၊ ၼႃႇသုၼ်ႇ၊မီး လုၵ်ႈၸၢႆး သႃႇလမုၼ်ႇ၊ သႃႇလမုၼ်ႇ၊တင်း မေး မၼ်း ရႃႇၶပ်ႉ၊မီး လုၵ်ႈၸၢႆး ပေႃႇၸႃႉ၊ ပေႃႇၸႃႉ၊တင်း မေး မၼ်း ရုထႃႉ၊မီး လုၵ်ႈၸၢႆး ဢူဝ်းပိတ်ႉ၊ ဢူဝ်းပိတ်ႉ၊မီး လုၵ်ႈၸၢႆး ယေႇသႄး၊ ယေႇသႄး၊မီး လုၵ်ႈၸၢႆး ၶုၼ်လူင် တႃႇဝိတ်ႈ၊ဢေႃႈ။ 6ၶုၼ်လူင် တႃႇဝိတ်ႈ၊တင်း မေး မၼ်း ဢၼ် ဢွၼ်တၢင်း ယၢမ်ႈ ပဵၼ် မေး ဢုရိယႃး၊မႃး ၼၼ်ႉ မီး လုၵ်ႈၸၢႆး သေႃးလမုၼ်ႇ၊- 7သေႃးလမုၼ်ႇ၊မီး လုၵ်ႈၸၢႆး ရူဝ်းပုမ်ႇ၊ ရူဝ်းပုမ်ႇ၊မီး လုၵ်ႈၸၢႆး ဢပိယႃႉ၊ ဢပိယႃႉ၊မီး လုၵ်ႈၸၢႆး ဢႃႇသႃႉ၊- 8ဢႃႇသႃႉ၊မီး လုၵ်ႈၸၢႆး ယူဝ်းသၽတ်ႉ၊ ယူဝ်းသၽတ်ႉ၊မီး လုၵ်ႈၸၢႆး ယူဝ်းရမ်ႇ၊ ယူဝ်းရမ်ႇ၊မီး လုၵ်ႈၸၢႆး ဢူဝ်းၸိယႃႉ၊- 9ဢူဝ်းၸိယႃႉ၊မီး လုၵ်ႈၸၢႆး ယူဝ်းထမ်ႇ၊ ယူဝ်းထမ်ႇ၊မီး လုၵ်ႈၸၢႆး ဢႃႇၶတ်ႉ၊ ဢႃႇၶတ်ႉ၊မီး လုၵ်ႈၸၢႆး ႁေႇၸၵိ၊- 10ႁေႇၸၵိ၊မီး လုၵ်ႈၸၢႆး မၼႃႇသေႇ၊ မၼႃႇသေႇ၊မီး လုၵ်ႈၸၢႆး ဢႃႇမုၼ်ႇ၊ ဢႃႇမုၼ်ႇ၊မီး လုၵ်ႈၸၢႆး ယူဝ်းသိယႃႉ၊သေယဝ်ႉ၊- 11မိူဝ်ႈ ဢၼ် ၵူၼ်း မဵဝ်း ဢိသရေး၊ဢမ်ႇ ပႆႇ လႆႈ ၶၢမ်ႇ တိဢဝ် သိမ်းဢဝ် ၵႂႃႇ တီႈ မိူင်း ပႃႇပုလုၼ်ႇ၊ပုၼ်ႉ ၸိုင်၊ယူဝ်းသိယႃႉ၊မီး လုၵ်ႈၸၢႆး ယေႇၶေႃးၼိ၊တင်း ၼွင်ႉၸၢႆး မၼ်း လႂ် ဢေႃႈ။ 12ဝၢႆးသေ ဢၼ် လႆႈ ၶၢမ်ႇ တၢင်း ဢၼ် တိဢဝ် ၵႂႃႇ မိူင်း ပႃႇပုလုၼ်ႇ၊ယဝ်ႉ ၼၼ်ႉ၊ယေႇၶေႃးၼိ၊မီး လုၵ်ႈၸၢႆး သႃႇလထိဢေးလႃႉ၊ သႃႇလထိဢေးလႃႉ၊မီး လုၵ်ႈၸၢႆး ၸေႇရုပႃႉပေႇလႃႉ၊- 13ၸေႇရုပႃႉပေႇလႃႉ၊မီး လုၵ်ႈၸၢႆး ဢပျုတ်ႉ၊ ဢပျုတ်ႉ၊မီး လုၵ်ႈၸၢႆး ဢေးလျႃႇၵိမ်း၊ ဢေးလျႃႇၵိမ်း၊မီး လုၵ်ႈၸၢႆး ဢႃႇၸေႃႇ၊- 14ဢႃႇၸေႃႇ၊မီး လုၵ်ႈၸၢႆး ၸႃႇတုၵ်ႉ၊ ၸႃႇတုၵ်ႉ၊မီး လုၵ်ႈၸၢႆး ဢၶိမ်ႇ၊ ဢၶိမ်ႇ၊မီး လုၵ်ႈၸၢႆး ဢေးလျုတ်ႉ၊- 15ဢေးလျုတ်ႉ၊မီး လုၵ်ႈၸၢႆး ဢေးလႃႇၸႃႇ၊ ဢေးလႃႇၸႃႇ၊မီး လုၵ်ႈၸၢႆး မတ်ႉထၼ်ႇ၊မတ်ႉထၼ်ႇ၊မီး လုၵ်ႈၸၢႆး ယႃႇၵုပ်ႈ၊- 16ယႃႇၵုပ်ႈ၊မီး လုၵ်ႈၸၢႆး ယူဝ်းသႅပ်ႈ၊ၽူဝ် ၼၢင်း မႃႇရိ၊လႄႈ၊ၵႃႈတီႈ ၼၢင်း မႃႇရိ၊ၼၼ်ႉ ၵိူတ်ႇလဵင်ႉ မႃး ၸဝ်ႈ ယေႇသု၊ဢၼ် လႆႈ ႁွင်ႉ ႁဵၵ်ႈ ဝႃႈ၊ ၸဝ်ႈ ၶရိၸ်ႈ၊ၼၼ်ႉ ဢေႃႈ။ 17ပိူဝ်ႈ ၼႆ လႄႈ ၸိူဝ်ႉၶိူဝ်း ဢႃႇပြႃႇႁၢမ်ႇ၊သိုပ်ႇ လူင်း တေႃႇထိုင် ၶုၼ်လူင် တႃႇဝိတ်ႈ၊မီး သိပ်း သီႇ သိုပ်ႇ။ လုၵ်ႉ တီႈ ၶုၼ်လူင် တႃႇဝိတ်ႈ၊တေႃႇထိုင် ၶိင်ႇ ဢၼ် လႆႈ ၶၢမ်ႇ တိဢဝ် ၵႂႃႇ မိူင်း ပႃႇပုလုၼ်ႇ၊မီး သိပ်း သီႇ သိုပ်ႇ။ ၸႃႉၸဵမ် ၶၢမ်ႇ တိ ၵႂႃႇ တီႈ မိူင်း ပႃႇပုလုၼ်ႇ၊တေႃႇထိုင် ၸဝ်ႈ ယေႇသု ၶရိၸ်ႈ၊မီး သိပ်း သီႇ သိုပ်ႇ ဢေႃႈ။ 18လွင်ႈတၢင်း ဢၼ် ၸဝ်ႈ ယေႇသု၊ၵိူတ်ႇလဵင်ႉ မႃး ၸမ်ႉ၊ မႄႈၸဝ်ႈ မႃႇရိ၊ၼၼ်ႉ၊မႆ မၼ်ႈ ၵၼ် ဝႆႉ တင်း ယူဝ်းသႅပ်ႈ၊ဢေႃႈ။ ၵူၺ်းၵႃႈ၊မိူဝ်ႈ ဢၼ် ၶဝ် သွင် ၵေႃႉ ယင်း ဢမ်ႇ ပႆႇ လႆႈ တိူဝ်ႉ လႆႈ ထုၵ်ႇၵၼ် ၼၼ်ႉ၊မႃႇရိ၊ပႃး ပတိၵ်ႈသၼ်ႇထေႇ မႃး ၵွပ်ႈပိူဝ်ႈ ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။- 19ယူဝ်းသႅပ်ႈ၊ဢၼ် ပဵၼ် ၽူႈမၢႆ မၼ်း ၼၼ်ႉ၊ပဵၼ် ၵူၼ်းလီ ၵူၼ်း ငၢမ်း လႄႈ၊ဢမ်ႇ ၶႂ်ႈႁႂ်ႈ သရေႇ မႃႇရိ၊လႆႈ လု ၽၢႆႇၼႃႈ ၵူၼ်း ၼၼ်ႉ ၸင်ႇ၊ၵျၢမ်ႇ ဢၢင်ႈ လွမ် ယႃႉ သဵတ်ႈၸႃႇ ၶဝ် သွင် ၵေႃႉ ပႅတ်ႈ တဵတ်ႇတဵတ်ႇ ဢေႃႈ။- 20ယၢမ်း မိူဝ်ႈ ဢၼ် မၼ်း ယင်း ၵျၢမ်ႇ ဢၢင်ႈ ၶႂ်ႈ ႁဵတ်း ၸိူဝ်ႉ ၼင်ႇ ၼၼ် ၼၼ်ႉ တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး တီႈ မၼ်း ၼႂ်း တၢင်း ၼွၼ်းၽၼ် လႄႈ လၢတ်ႈ ဝႃႈ၊ "ယူဝ်းသႅပ်ႈ၊ၸိူဝ်ႉၶိူဝ်း တႃႇဝိတ်ႈ၊႟၊ယႃႇပေ ၵူဝ်ႁႄ ပုၼ်ႈ ဢၼ် တၵ်း သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မႂ်း။ ပတိၵ်ႈသၼ်ႇထေႇ ဢၼ် တႄႇပဵၼ် ၼႂ်း မၼ်း ၼၼ်ႉ၊ပဵၼ် ၵွပ်ႈပိူဝ်ႈ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢေႃႈ။- 21မၼ်း တၵ်း ၵိူတ်ႇလဵင်ႉ လုၵ်ႈၸၢႆး မႃး လႄႈ၊မႂ်း တၵ်း လႆႈ ႁွင်ႉ ႁဵၵ်ႈ ၸိုဝ်ႈ ယေႇသု၊ဝႃႈၼႆ၊ၵွပ်ႈပိူဝ်ႈ မၼ်း ၼၼ်ႉ တၵ်း ၵႄႇၶျွတ်ႈ ဢဝ် ၵူၼ်း မဵဝ်း မၼ်း ဢွၵ်ႇ သေ ၵႃႈၼႂ်း ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22လွင်ႈတၢင်း ၸိူဝ်း ၼႆႉ၊ၼင်ႇ ႁိုဝ် ပျႃႇတိၵ်ႈ တေႃႇ ထႃႇဝရႃႉ ၽြႃး ဢၼ် ဢဝ် တင်း ပရေႃးၽႅတ်ႈ ႁေႃးလၢတ်ႈ ဝႆႉ ဝႃႈ၊- 23"တူၺ်း လူး၊သၢဝ် ၵၼ်ႇၺႃႇ တၵ်း ပႃး ပတိၵ်ႈသၼ်ႇထေႇ လႄႈ၊ ၵိူတ်ႇလဵင်ႉ လုၵ်ႈၸၢႆး မႃး ဢေႃႈ။ လုၵ်ႈၸၢႆး ၼၼ်ႉ တၵ်း လႆႈ ႁွင်ႉ ႁဵၵ်ႈ ၸိုဝ်ႈ ဢေႇမႃႇၼူၺ်ႇလႃႉ၊ဢေႃႈ၊" ဝႃႈၼႆ မီး မႃး ၼၼ်ႉ၊တၵ်း ပျေႉၸုမ်ႇ ၸိုင်၊ၸင်ႇ ပဵၼ် ဢေႃႈ။ ဢေႇမႃႇၼူၺ်ႇလႃႉ၊ၼႆႉ၊ၶႂ်ႈဝႃႈ၊ "ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း ႁဝ်း၊" ဝႃႈၼႆ ဢေႃႈ။ 24မိူဝ်ႈ ဢၼ် ယူဝ်းသႅပ်ႈ၊တိုၼ်ႇ မႃး ၼၼ်ႉ၊မၼ်း ႁဵတ်း ၸွမ်း ၵႃႈ ၼင်ႇ ဢၼ် ထႃႇဝရႃႉ ၽြႃး သင်ႇ လၢတ်ႈ ဝႆႉ ၼၼ်ႉ လႄႈ ၸင်ႇ သွင်ႇ မၢင်ႇၵလႃႇ သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မၼ်း ဢေႃႈ။- 25ၵူၺ်းၵႃႈ၊ၸူဝ်ႈ ဢၼ် ဢမ်ႇ ပႆႇ ၵိူတ်ႇလဵင်ႉ မႃး လုၵ်ႈႁူဝ်သၢဝ် ၼၼ်ႉ ၸိုင်၊ယူဝ်းသႅပ်ႈ၊ယင်း ဢမ်ႇ ႁဵတ်း မေႇထုင်ႇ ဢၼ် သိူၵ်ႈသမ်ႇ ၵၼ် တင်း မႃႇရိ၊လႃးလႃး လႄႈ ယူႇ ဢေႃႈ။ ယူဝ်းသႅပ်ႈ၊ၵေႃႈ၊ပၼ် ၸိုဝ်ႈ ပၼ် သဵင် လုၵ်ႈၸၢႆး ၼၼ်ႉ လႄႈ ဝႃႈ၊ "ယေႇသု၊" ဢေႃႈ။


text: 1ၵဝ် လႆႈ ႁၼ် တူဝ်ထိူၼ်ႇႁၢႆႉ တူဝ် ၼိုင်ႈ၊ဢွၵ်ႇ သေ ၵႃႈတီႈ ပၢင်ႇလၢႆႇ မႃး ဢေႃႈ။ မၼ်း ၼၼ်ႉ မီး ႁူဝ် ၸဵတ်း ႁူဝ်၊ဢိၵ်ႇတင်း မီး ၶဝ် သိပ်း လႅမ်ႈ လႄႈ၊ၵႃႈၼိူဝ် ၶဝ် ယေႈ လႅမ်ႈ ၼၼ်ႉ တိုဝ်း သရၽူႇ ဝႆႉ ယေႈ ဢၼ် သေ၊ၵႃႈၼိူဝ် ႁူဝ် ယေႈ ႁူဝ် သမ်ႉ တႅမ်ႈ ဝႆႉ ၸိုဝ်ႈသဵင် ဢၼ် ယႃႉသရေႇ ၽြႃးပဵၼ်ၸဝ်ႈ ၼၼ်ႉ ဢေႃႈ။- 2တူဝ်ထိူၼ်ႇႁၢႆႉ ၼၼ်ႉ မိူၼ် ၸိူဝ်ႉ ၼင်ႇ သိူဝ်ၸုမ်ႈ လႄႈ တိၼ် မၼ်း မိူၼ် ၸိူဝ်ႉ ၼင်ႇ တိၼ် မီ ဝႆႉ၊သူပ်း မၼ်း ၵေႃႈ မိူၼ် ၸိူဝ်ႉ ၼင်ႇ သူပ်း သၢင်ႇသီႈ ဢေႃႈ။ ၼၵႃး ၼၼ်ႉ ဢဝ် တၼ်းၶူဝ်း တူဝ်ၸဝ်ႈၵဝ်ႇ၊ဢိၵ်ႇတင်း ဢဝ် ပလၢင်ႇ တူဝ်ၸဝ်ႈၵဝ်ႇ၊ဢိၵ်ႇတင်း ဢဝ် ဢႃႇၼႃႇ တူဝ်ၸဝ်ႈၵဝ်ႇ ဢၼ် ယႂ်ႇ ၼႃႇ ၼၼ်ႉ ဢၢပ်ႈပၼ် တီႈ တူဝ်ထိူၼ်ႇႁၢႆႉ ၼၼ်ႉ ဢေႃႈ။- 3ၵႃႈၼႂ်း ၵွၵ်းႁူဝ် တူဝ်ထိူၼ်ႇႁၢႆႉ ၼၼ်ႉ ႁူဝ် ၼိုင်ႈ၊မိူၼ် ၸိူဝ်ႉ ၼင်ႇ ႁၢင်ႈ မီး ႁွႆး ၸဵပ်း ဢၼ် ၸၢင်ႈ ႁႂ်ႈ ထိုင် တၢႆ လႆႈ ၼၼ်ႉ ဢေႃႈ။ ၵူၺ်းၵႃႈ၊ႁွႆး ၸဵပ်း ၼၼ်ႉ လႆႈ ယႃ ႁၢႆ ဝႆႉ ယဝ်ႉ ဢေႃႈ။ ၵူၼ်းလေႃးၵီႇ တင်းသဵင်ႈတင်းမူတ်း မီး တၢင်း ဢၼ် ဢၢမ်း ၼႃႇ လူင်လၢင် လႄႈ ၸွမ်း ၽၢႆႇလင် တူဝ်ထိူၼ်ႇႁၢႆႉ ၼၼ်ႉ ၵႂႃႇ ဢေႃႈ။- 4ၵူၼ်း တင်းလၢႆ ဢွၼ်ၵၼ် ဝႆႈ ၼၵႃး ၼၼ်ႉ ၵွပ်ႈပိူဝ်ႈ မၼ်း ဢဝ် ဢႃႇၼႃႇ မၼ်း ဢၢပ်ႈပၼ် ဝႆႉ တီႈ တူဝ်ထိူၼ်ႇႁၢႆႉ ၼၼ်ႉ ဢေႃႈ။ တီႈ တူဝ်ထိူၼ်ႇ ႁၢႆႉ ၼၼ်ႉ ၵေႃႈ ၶဝ် ဝႆႈ သေလႄႈ လၢတ်ႈ ဝႃႈ၊ "ၽူႈလႂ် တၵ်း မိူၼ် တူဝ်ထိူၼ်ႇႁၢႆႉ ၼႆႉ။ ၽူႈလႂ် တၵ်း တိုၵ်းတေႃး ၵၼ် တင်း မၼ်း လႆႈ၊" ဝႃႈ ၼင်ႇ ၼႆ ယူႇ ဢေႃႈ။ 5တူဝ်ထိူၼ်ႇႁၢႆႉ ၼၼ်ႉ မီး ၸႂ် ဢၼ် ၽႅၼ်သုင် လႄႈ လၢတ်ႈ ၵႂၢမ်း ဢၼ် ယႃႉသရေႇ ၽြႃးပဵၼ်ၸဝ်ႈ၊ဢိၵ်ႇတင်း လႆႈ ၶႂၢင်ႉ ဢၼ် မီး ဢႃႇၼႃႇ တၼ်းၶူဝ်း သီႇ သိပ်း ပၢႆ သွင် လိူၼ် တဵမ်တဵမ် ဢေႃႈ။- 6မၼ်း ၼၼ်ႉ ၵေႃႈ တႄႇၸႃႉ သႄႉသွမ်း တၢင်ႇ ဢပျတ်ႈ ၽြႃးပဵၼ်ၸဝ်ႈ လႄႈ ၽိတ်းပိူင်ႈ ၸိုဝ်ႈသဵင် မၼ်းၸဝ်ႈ၊ဢိၵ်ႇတင်း တီႈ ထႃႇၼႃႉ မၼ်းၸဝ်ႈ၊ဢိၵ်ႇတင်း ၶဝ် ၸိူဝ်း ဢၼ် ယူႇ ၵႃႈတီႈ ၵၢင်ႁၢဝ် ၼၼ်ႉ ဢေႃႈ။- 7မၼ်း လႆႈ ဢၶႂၢင်ႉ ဢၼ် တၵ်း တိုၵ်းတေႃး ၵၼ် တင်း ၵူၼ်း ၽြႃးပဵၼ်ၸဝ်ႈ တင်းလၢႆ လႄႈ လႆႈ ပႄႉၼႅင်ႇ ၼၼ်ႉ သေယဝ်ႉ၊လႆႈ ဢၶႂၢင်ႉ ဢၼ် လႆႈ ဢုပ်ႉပိူင်ႇ ၵႃႈၼိူဝ် ၵူၼ်း ၵူႈၶိူဝ်းၶိူဝ်း၊ၵႃႈၼႂ်း ၵူႈ မိူင်း မိူင်း ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း ၼၼ်ႉ ဢေႃႈ။- 8ၵူၼ်း ဢၼ် ဢသၢၵ်ႈလိပ်း ယူႇ ၵႃႈၼိူဝ် လိၼ်မိူင်း တင်းသဵင်ႈတင်းမူတ်း ၸိူဝ်း ဢၼ် ၸိုဝ်ႈသဵင် ၶဝ် ဢမ်ႇ ပႆႇ လႆႈ တႅမ်ႈ မၢႆ ဝႆႉ ၵႃႈၼႂ်း ၽိုၼ်လိၵ်ႈ ဢသၢၵ်ႈ သူဝ်းဢွၼ်ႇ ၸဝ်ႈ၊ဢၼ် ၶၢမ်ႇတၢႆ ၸႃႉၸဵမ် မိူဝ်ႈ ငဝ်ႈ ၵမ်ႇၽႃႇ ဢမ်ႇ ပႆႇ တႄႇပဵၼ် မႃး ၼၼ်ႉ၊ဢွၼ်ၵၼ် ဝႆႈ တူဝ်ထိူၼ်ႇႁၢႆႉ ၼၼ်ႉ ဢေႃႈ။ 9- 10"ပိူဝ်ႈ ၼႆ လႄႈ ၽူႈလႂ် မီး ႁူ ၵေႃႈ ထွမ်ႇငိၼ်း ဢဝ် တႃႉ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၽြႃးပဵၼ်ၸဝ်ႈ တႅပ်းတတ်း ဝႆႉ၊ပုၼ်ႈတႃႇ တေ လႆႈ ၶၢမ်ႇ တိဢဝ် ၵႂႃႇ ပဵၼ် ၶႃႈ ၼၼ်ႉ ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ဢၼ် တိဢဝ် ၵႂႃႇ ပဵၼ် ၶႃႈ တႄႉ ဢေႃႈ။ ၵေႃႉ ဢၼ် ဢဝ် လၢပ်ႇ ၽၼ်း ပိူၼ်ႈ တၢႆ ၼၼ်ႉ ၵေႃႈ တၵ်း လႆႈ ၶၢမ်ႇ တၢင်း ဢၼ် ၽၼ်း တၢႆ လူၺ်ႈ လၢပ်ႇ ဢေႃႈ။ ၼႆႉ ၸမ်ႉ၊ပဵၼ် လွင်ႈတၢင်း ဢၼ် ယိူၼ်ႉၶၢမ်ႇ၊ပဵၼ် လွင်ႈတၢင်း ဢၼ် ယုမ်ႇမၢတ်ႈ ဢၼ် ၵူၼ်း ၽြႃးပဵၼ်ၸဝ်ႈ တင်းလၢႆ၊တၵ်း လႆႈ မီး ဢေႃႈ။" 11ၵမ်း ၼၼ်ႉ ၵဝ် လႆႈ ႁၼ် တူဝ်ထိူၼ်ႇႁၢႆႉ တၢင်ႇ တူဝ် ပေႃႇ ဢွၵ်ႇ ၵႃႈၼိူဝ် လိၼ်မိူင်း မႃး ၼၼ်ႉ ဢေႃႈ။ မၼ်း ၼၼ်ႉ၊မီး ၶဝ် သွင် လႅမ်ႈ ဢၼ် မိူၼ် ၸိူဝ်ႉ ၼင်ႇ ၶဝ် သူဝ်းဢွၼ်ႇ ၸဝ်ႈ သေလႄႈ မၼ်း လၢတ်ႈ ၵႂၢမ်း မိူၼ် ၸိူဝ်ႉ ၼင်ႇ ၼၵႃး လၢတ်ႈ ၵႂၢမ်း ၼၼ်ႉ ဢေႃႈ။- 12မၼ်း ယၢမ်ႈ ၸႂ်ႉ ဢႃႇၼႃႇ တၼ်းၶူဝ်း တူဝ်ထိူၼ်ႇႁၢႆႉ တူဝ် ဢွၼ်တၢင်း ၼၼ်ႉ သိုဝ်ႈ ၼႃႈ တႂ်ႈတႃ မၼ်း လႄႈ တဵၵ်းငႅၼ်း ႁႂ်ႈ ၵူၼ်းမိူင်း လေႃးၵီႇ တင်းလၢႆ ဝႆႈ တူဝ်ထိူၼ်ႇႁၢႆႉ ဢၼ် မီး ႁွႆး ၸဵပ်း ဢၼ် ၸၢင်ႈ ႁႂ်ႈ ထိုင် တၢႆ လႆႈ၊ဢၼ် သမ်ႉ ပေႃး ယႃ ႁၢႆ ဝႆႉ ယဝ်ႉ ၼၼ်ႉ ဢေႃႈ။- 13မၼ်း ၼၼ်ႉ၊ယင်း ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇလၢႆး ၼမ်ၼႃႇ ထၢၼ်ႈပေႃး ႁႂ်ႈ ၽႆး လုၵ်ႉ သေ ၵႃႈၼိူဝ် ၵၢင်ႁၢဝ် တူၵ်း လူင်း မႃး ၵႃႈၼိူဝ် လိၼ်မိူင်း သိုဝ်ႈ ၼႃႈ တႂ်ႈတႃ ၵူၼ်း တင်းလၢႆ ဢေႃႈ။- 14ၵွပ်ႈ လူၺ်ႈ လွင်ႈ ၼိမိၵ်ႈ လၢၵ်ႈၶၼႃႇ ဢၼ် မၼ်း လႆႈ ဢၶႂၢင်ႉ သေ ၼႄပျႃး ၽၢႆႇၼႃႈ တူဝ်ထိူၼ်ႇႁၢႆႉ တူဝ် ဢွၼ်တၢင်း ၼၼ်ႉ လႄႈ မၼ်း ပႅတ်ႉလႅၼ် ဢဝ် ၵူၼ်းလေႃးၵီႇ တင်းလၢႆ ၸႂ်ႉ ႁႂ်ႈ ၶဝ် ႁဵတ်း ႁုၼ်ႇႁၢင်ႈ တူဝ်ထိူၼ်ႇႁၢႆႉ၊ဢၼ် လႆႈ ၶၢမ်ႇတၢမ်ႇ ႁွႆး ၸဵပ်း ဢၼ် လႆႈ ၶၢမ်ႇ တၢင်း ဢၼ် လႅဝ်း ၽၼ်း လႄႈ ဢသၢၵ်ႈ ယင်း လိပ်း ယူႇ ၼၼ်ႉ ဢေႃႈ။- 15မၼ်း ၼၼ်ႉ မီး ဢၶႂၢင်ႉ ဢၼ် လႆႈ သႂၢင်း ပၼ် ဢသၢၵ်ႈ တီႈ ႁုၼ်ႇႁၢင်ႈ တူဝ်ထိူၼ်ႇႁၢႆႉ တူဝ် ဢွၼ်တၢင်း ၼၼ်ႉ၊ႁႂ်ႈ လၢတ်ႈ ၵႂၢမ်း လႆႈ၊ဢိၵ်ႇတင်း ႁႂ်ႈ ဢဝ်တၢႆ ၶဝ် ၸိူဝ်း ဢၼ် ဢမ်ႇ ဝႆႈ ႁုၼ်ႇႁၢင်ႈသၢင်းထု ၼၼ်ႉ ဢေႃႈ။- 16မၼ်း သမ်ႉ တဵၵ်းငႅၼ်း ႁႂ်ႈ ၵူၼ်း ၼႃႈယႂ်ႇ လႄႈ ၼႃႈလဵၵ်ႉ၊ၵူၼ်းၽၢၼ် လႄႈ ၵူၼ်း မီး၊ၶႃႈ လႄႈ ၵူၼ်း လွတ်ႈ ၵႃႈမီး တင်းသဵင်ႈတင်းလူင် ၼၼ်ႉ ႁႂ်ႈ ဢဝ် တၼ်းသိၵ်ႈ တွၵ်ႇ ဝႆႉ ၵႃႈတီႈ မိုဝ်း ၽၢႆႇၶႂႃ ဢမ်ႇၼၼ် ၵႃႈတီႈ ၼႃႈၽၢၵ်ႇ ၶဝ် ဝႆႉ ဢေႃႈ။- 17ၽူႈလႂ် သေဢမ်ႇဝႃႈ၊ပေႃး ယင်း ဢမ်ႇ မီး ႁွႆး တၼ်းသိၵ်ႈ ၼၼ်ႉ ၸိုင်၊မၼ်း ဢမ်ႇ မီး ဢၶႂၢင်ႉ ဢၼ် လႆႈ သိုဝ်ႉ လႆႈ ၶၢႆ သေ ၸိူဝ်ႉ သေ ပိူင်။ ႁွႆး တၼ်းသိၵ်ႈ ၼၼ်ႉ၊ပဵၼ် ၸိုဝ်ႈသဵင် တူဝ်ထိူၼ်ႇႁၢႆႉ ၼၼ်ႉ ဢေႃႈ။ ဢမ်ႇၼၼ် ပဵၼ် ၼၢမ်ႇ ပၢတ်ႈ ဢၼ် တၢင်တူဝ် ၸိုဝ်ႈသဵင် မၼ်း ၼၼ်ႉ ဢေႃႈ။ 18လွင်ႈ ဢၼ် ၼႆႉ ၸမ်ႉ၊ႁႂ်ႈ မီး ၺၢၼ်ႇ ပိင်ႇၺႃႇ ဢၼ် လီ တႃႉ။ ပေႃႈ ၽူႈလႂ် မီး ပိင်ႇၺႃႇ ၸိုင်၊ႁႂ်ႈ မၼ်း ၼပ်ႉဢၢၼ်ႇ တႂၢၵ်ႈ ဢဝ် ဢၼၢၵ်ႈ ဢထိၵ်ႈပႄႇ ၼၢမ်ႇ ပၢတ်ႈ ၸိုဝ်ႈ တူဝ်ထိူၼ်ႇႁၢႆႉ ၼၼ်ႉ တႃႉ။ လွင်ႈ မၼ်း ၸမ်ႉ၊ၼၢမ်ႇ ပၢတ်ႈ ၼၼ်ႉ ပဵၼ် ၼၢမ်ႇ ပၢတ်ႈ ဢၼ် တႅၼ်း ၸိုဝ်ႈသဵင် ၵူၼ်း ၵေႃႉ ၼိုင်ႈ ဢေႃႈ။ ၼၢမ်ႇ ပၢတ်ႈ ၼၼ်ႉ ၸမ်ႉ၊ပဵၼ် ႁူၵ်း ပၢၵ်ႇ ႁူၵ်း သိပ်း ႁူၵ်း ဢေႃႈ။


text: 1ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ႁု လွင်ႈ ၵျေးၸူး ၽြႃးပဵၼ်ၸဝ်ႈ ဢၼ် မႅင်ႇ ပၼ် ၵႃႈၼိူဝ် ၸိူဝ်းၸဝ်ႈ တင်းလၢႆ ဢၼ် မီး ၼႂ်း မိူင်း မႃႇၵေႇတေႃးၼိ၊ၼၼ်ႉ ဢေႃႈ။- 2ၸိူဝ်းၸဝ်ႈ၊ၸိူဝ်း ၼၼ်ႉ ပိၵ်ႉသမ်ႉ လႆႈ ၶၢမ်ႇ တၢင်း ဢၼ် ၽေး တုၵ်ႉၶႃႉ ၸႅတ်ႈ ၸၢမ်းတူၺ်း ၼမ်ၼႃႇ လူင်လၢင် သေၵေႃႈ၊ၶဝ် ယင်း မီး တၢင်း ဢၼ် သိူဝ်းပျေႃႇ ၼႃႇ၊ဢိၵ်ႇတင်း ပိၵ်ႉသမ်ႉ ယၢၵ်ႈၽၢၼ် ၼႃႇ သေၵေႃႈ ၶဝ် ယင်း မီး ၸႂ် ၸေႇတၼႃႇ ဢၼ် ၽေးၸွၼ်း ယိုၼ်ႈ မႅင်ႇ ၼမ်ၼႃႇ ဢေႃႈ။- 3ၶဝ် လူႇတၢၼ်း ၵႃႈ ၼင်ႇ ဢၼ် ၶဝ် တၢတ်ႈၼိူင်ႇ လႆႈ ဢမ်ႇၵႃး၊ၵဝ် ၶၢမ်ႇသၢၵ်ႈသေႇ လွင်ႈ ဢၼ် ၶဝ် ယင်း လူႇတၢၼ်း ၼမ်ၼႃႇ သေ ၼၼ်ႉ လူးၵွၼ်ႇ ဢေႃႈ။ ၵႃႈ ၼင်ႇ ဢၼ် ၶဝ် မီး ၸေႇတၼႃႇ ၼၼ်ႉ၊- 4ၶဝ် တိုၵ်းယူင်း တွင်းပၢၼ်ႇ ႁႂ်ႈ ႁဝ်း ႁပ်ႉတုင်း ဢဝ် တႃႇၼႃႉ တၢင်းလူႇ ၶဝ်၊ၼင်ႇ ႁိုဝ် ၶဝ် တၵ်း လႆႈ ၶဝ်ႈပႃး ၼႂ်း တၢင်း ဢၼ် ၸွႆႈထႅမ် ၽေးၸွၼ်း ယိုၼ်ႈ မႅင်ႇ ပၼ် တီႈ ၵူၼ်း ၸဝ်ႈၽြႃး ၼင်ႇ ၵၼ် ဢၼ် မီး ယူႇ ၵႃႈတီႈ မိူင်း ယုတႃႉ၊ပုၼ်ႉ ၼၼ်ႉ ဢေႃႈ။- 5တၢင်း ဢၼ် ၶဝ် လူႇတၢၼ်း ၼၼ်ႉ ၼမ်ၼႃႇ သေ ဢၼ် ႁဝ်း မုင်ႈမွင်း ၼၼ်ႉ ဢေႃႈ။ ၶဝ် ဢဝ် တူဝ် ၶဝ် သၢၵ်ႈလူႇ တီႈ ၽြႃးပဵၼ်ၸဝ်ႈ ဢွၼ်တၢင်း ယဝ်ႉ ၸင်ႇ၊ဢၢပ်ႈပၼ် တီႈ ႁဝ်း ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မီး ၼၼ်ႉ ဢေႃႈ။- 6ပိူဝ်ႈ ၼႆ လႄႈ၊ႁဝ်း တိုၵ်းယူင်း သြႃႇ တိတု၊ၵေႃႉ ဢၼ် တႄႇၸႃႉ ႁဵတ်းၵၢၼ် တႃႇၼႃႉ တၢင်းလူႇ ၼႆႉ ၼၼ်ႉ ႁႂ်ႈ မၼ်း ၵႂႃႇ ၸွႆႈ သူ ႁဵတ်းၵၢၼ် တၢင်းႁၵ်ႉ မႅတ်ႈတႃႇ ၼႆႉ၊တေႃႇ ပေႃး ယဝ်ႉ တူဝ်ႈ ဢေႃႈ။- 7ၸိူဝ်ႉ ၼင်ႇ ဢၼ် သူ မီး တၢင်းယုမ်ႇမၢတ်ႈ ယႂ်ႇ ၼႃႇ၊မေႃ ႁေႃးတြႃး၊မီး တၢင်း ႁု တၢင်း ႁၼ်၊မီး ၸႂ် ၸေႇတၼႃႇ ၶႂ်ႈ ၸွႆႈထႅမ်၊ဢိၵ်ႇတင်း မီး ၸႂ် ႁၵ်ႉ မႅတ်ႈတႃႇ ၼိူဝ် ႁဝ်း ၸိူဝ်း ၼႆႉ၊လိူဝ်တွၼ်း ၼႃႇ သေပိူၼ်ႈ ၼၼ်ႉ၊ႁဝ်း မီး ဢလူဝ်ႇ ၶႂ်ႈႁႂ်ႈ သူ၊တၵ်း တေ မီး ၸႂ် ၸေႇတၼႃႇ ဢၼ် ႁဵတ်း ၼႃႈၵၢၼ် တႃႇၼႃႉ တၢင်းႁၵ်ႉ မႅတ်ႈတႃႇ ၼႆႉ၊လိူဝ်တွၼ်း ၼႃႇ သေပိူၼ်ႈ ဢေႃႈ။ 8ၵဝ် လၢတ်ႈ ၸိူဝ်ႉ ၼင်ႇ ဢၼ် ပၼ် ဢမိင်ႉ ဢမ်ႇၸႂ်ႈ။ ၵူၺ်းၵႃႈ၊ၵဝ် ဢဝ် တင်း တၢင်း ဢၼ် ပိူၼ်ႈ ႁဵတ်း တႃႇၼႃႉ တၢင်းလူႇ ၼၼ်ႉ လၢတ်ႈၼႄ သူ၊ႁႂ်ႈ တၢင်းႁၵ်ႉ မႅတ်ႈတႃႇ သူ ယႂ်ႇ ၵႃႈႁိုဝ် ၼၼ်ႉ လႆႈ ထၢင်ႇသႃး မႃး ဢေႃႈ။- 9သူ ႁု လွင်ႈ ဢၼ် ၵျေးၸူး ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊ယႂ်ႇ ၼႃႇ ၵႃႈႁိုဝ် ၼၼ်ႉ ယူႇ ဢေႃႈ။ ပိၵ်ႉသမ်ႉ မၼ်းၸဝ်ႈ မၢၵ်ႈမီး သေၵေႃႈ၊မၼ်းၸဝ်ႈ ၶၢမ်ႇ ယၢၵ်ႈၽၢၼ် ပုၼ်ႈ သူ၊ၵွပ်ႈပိူဝ်ႈ ႁၼ် ထိုင် ပုၼ်ႈ ဢၵျူဝ်း သူ တင်းလၢႆ၊ၼင်ႇ ႁိုဝ် သူ တၵ်း လႆႈ မၢၵ်ႈမီး ၵွပ်ႈ လူၺ်ႈ တၢင်း ၽၢၼ် မၼ်းၸဝ်ႈ ၼၼ်ႉ ဢေႃႈ။ 10ၸွမ်းၼင်ႇ ဢၼ် ၵဝ် ႁၼ် ၼၼ်ႉ ၸမ်ႉ၊ၵၢၼ် ဢၼ် သူ တႄႇၸႃႉ မိူဝ်ႈ ပီၵၢႆ ၼၼ်ႉ ႁဵတ်း ႁႂ်ႈ ယဝ်ႉ တေႃႈလဵဝ် ၸိုင်၊ယဵင်ႈၶႅၼ်း လီ သေပိူၼ်ႈ ဢေႃႈ။ သူ ပဵၼ် ၵေႃႉ ဢၼ် ၵဵပ်း ငိုၼ်းလူႇ ဢွၼ်တၢင်း ပိူၼ်ႈ ဢမ်ႇၵႃး၊ၸႂ် ဢၼ် ၶႂ်ႈ ၸွႆႈထႅမ် ၼၼ်ႉ ၵေႃႈ သူ မီး ၸႂ် ဢွၼ်တၢင်း ပိူၼ်ႈ ယဝ်ႉ။- 11ပိူဝ်ႈ ၼႆ လႄႈ ၶတ်းၸႂ် ပွင်ႁဵတ်း ၵႃႈ ဢၼ် သူ ၶိုင် ပွင် မႃး ၼၼ်ႉ လူၺ်ႈ တင်း ၸႂ် ၸေႇတၼႃႇ ဢၼ် မိူၼ် မိူဝ်ႈ ၼၼ် ၼၼ်ႉ လႄႈ တေႃႈလဵဝ် ၼႆႉ ၵေႃႈ ၵႃႈ ၼင်ႇ ဢၼ် သူ တၢတ်ႈၼိူင်ႇ လႆႈ ၼၼ်ႉ၊ႁဵတ်း ႁႂ်ႈ ယဝ်ႉ တူဝ်ႈ တႃႉ။- 12ပေႃး သူ မီး ၸႂ် ၸေႇတၼႃႇ ၸိုင်၊ၽြႃးပဵၼ်ၸဝ်ႈ ႁပ်ႉတုင်း ဢဝ် တႃႇၼႃႉ တၢင်းလူႇ သူ ၸွမ်းၼင်ႇ ဢၼ် သူ မီး ၼၼ်ႉ လႄႈ မၼ်းၸဝ်ႈ ဢမ်ႇ ၶႂ်ႈလႆႈ မဵဝ်း ဢၼ် သူ ဢမ်ႇ မီး ၼၼ်ႉ ဢေႃႈ။ 13ၵဝ် ဢမ်ႇ လႆႈ မီး ၸႂ် ဝႃႈ၊ႁႂ်ႈ ပိူၼ်ႈ လႆႈ သၢၵ်ႈသႃႇ သေလႄႈ ႁႂ်ႈ သူ လႆႈ ႁၢပ်ႇ ၼၵ်း ၼၼ်ႉ ဢေႃႈ။- 14ၼႂ်းဝႃႈၼၼ် သေၵေႃႈ၊ႁႂ်ႈလႆႈ သၢင်ႇထုၵ်ႇ ပုၼ်ႈ တင်း သွင် ၽၢႆႇ သွင် ပႃႈ ၸိုင်၊မိူဝ်ႈလဵဝ် ၼႆႉ၊တၢင်း ဢၼ် သူ မၢၵ်ႈမီး ၼၼ်ႉ သူ ထုၵ်ႇလီ ၸွႆႈထႅမ် ၶဝ် ၸိူဝ်း ဢၼ် လူဝ်ႇ တၢင်း ၸွႆႈထႅမ် ၼၼ်ႉ ဢေႃႈ။ ဝၢႆး ၼၼ်ႉ မႃး၊မိူဝ်ႈ ဢၼ် ၶဝ် မၢၵ်ႈမီး ၼၼ်ႉ၊ၶဝ် တၵ်း ၸွႆႈထႅမ် သူ မိူဝ်ႈ ဢၼ် သူ လူဝ်ႇ တၢင်း ၸွႆႈထႅမ် ၼၼ်ႉ ဢေႃႈ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်း တေ ၽဵင်ႇ ပဵင်း ၵၼ် ဢေႃႈ။- 15မၼ်း ပဵၼ် ဢၼ် မႅၼ်ႈ ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ၵေႃႉ ဢၼ် သိမ်းပႅင်း ဝႆႉ ၼမ် ၼမ် ၼၼ်ႉ၊တၵ်း တေ ဢမ်ႇ လိူဝ် ဝႆႉ ၵႃႈသင် လႄႈ ၵေႃႉ ဢၼ် သိမ်းပႅင်း ၵေႇ ၼၼ်ႉ တၵ်း တေ ဢမ်ႇ ၸုတ်ႈ ဢမ်ႇ လုတ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 16ႁဝ်း တၢင်ႇၵျေးၸူး ၽြႃးပဵၼ်ၸဝ်ႈ ၵွပ်ႈပိူဝ်ႈ ႁဵတ်း ႁႂ်ႈ သြႃႇ တိတု၊မီး ၸႂ် ၸေႇတၼႃႇ ၶႂ်ႈ ၸွႆႈ သူ မိူၼ် ႁဝ်း ၼၼ်ႉ ဢေႃႈ။- 17မၼ်း ထွမ်ႇဢဝ် ၵႂၢမ်း ဢၼ် ႁဝ်း တိုၵ်းယူင်း မၼ်း ၼၼ်ႉ ဢမ်ႇၵႃး၊မၼ်း မီး ၸႂ် ၸေႇတၼႃႇ ႁႅင်း ယႂ်ႇ ၼႃႇ ၶႂ်ႈ ၵႂႃႇၸူး သူ ၸွမ်းၼင်ႇ မီး ၼႂ်း ၸႂ် မၼ်း ဝႆႉ ၼၼ်ႉ ဢေႃႈ။- 18ႁဝ်း တေ ပွႆႇၸႂ်ႉ ၼွင်ႉ ႁဝ်း၊ၵေႃႉ ဢၼ် ၸိူဝ်းၸဝ်ႈ တင်းလၢႆ ယွင်ႈယေႃး မၼ်း လူၺ်ႈ ၼႃႈၵၢၼ် ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ၊ၵႂႃႇ ၸွမ်း သြႃႇ တိတု၊ဢေႃႈ။- 19လိူဝ် သေ ၼၼ်ႉ၊မၼ်း ပဵၼ် ၵေႃႉ ဢၼ် ၸိူဝ်းၸဝ်ႈ တင်းလၢႆ လိူၵ်ႈ ဢဝ် ဝႆႉ၊ႁႂ်ႈလႆႈ ၵႂႃႇ ၸွမ်း ႁဝ်း ၵႃႈၼႂ်း ၼႃႈၵၢၼ် ဢၼ် ႁဵတ်း တၢင်းလူႇ ပုၼ်ႈ ဢၵျူဝ်း ၵုင်ႇသရေႇ ၽြႃးပဵၼ်ၸဝ်ႈ၊ဢိၵ်ႇတင်း ပုၼ်ႈ ဢၼ် တၵ်း ၼႄပျႃး ၸႂ် ၸေႇတၼႃႇ ႁဝ်း တီႈ ၼၼ်ႈ ဢေႃႈ။ 20လွင်ႈ ၼင်ႇ ႁိုဝ် ႁဝ်း တၵ်း ၵၢင်းလွတ်ႈ တင်း တၢင်း ဢၼ် ပိူၼ်ႈ တၢင်ႇ ဢပျတ်ႈ ၼႂ်း တၢင်း ဢၼ် ႁဝ်း ယိပ်းၵမ် ငိုၼ်းလူႇ ငိုၼ်းတၢၼ်း ၸိူဝ်း ၼႆႉ ၸိုင်၊ဢွၼ်ၵၼ် ဝႆႉ သတိ ယူႇ ဢေႃႈ။- 21ႁဝ်း ၵျၢမ်ႇပွင် ႁဵတ်းသၢင်ႈ သိုဝ်ႈ သိုဝ်ႈ တေႃႇ တေႃႇ ၽၢႆႇၼႃႈ ၸဝ်ႈၽြႃး ၵူၺ်းဢမ်ႇၵႃး၊ႁဝ်း ႁဵတ်း သိုဝ်ႈ သိုဝ်ႈ တေႃႇ တေႃႇ ၽၢႆႇၼႃႈ ၵူၼ်း ဢေႃႈ။ 22လိူဝ် သေ ၶဝ် ၼၼ်ႉ၊ႁဝ်း ယင်း တေ ပွႆႇၸႂ်ႉ ၼွင်ႉ ႁဝ်း၊ၵေႃႉ ဢၼ် ႁဝ်း ယၢမ်ႈ လႆႈ ၸၢမ်းတူၺ်း မၼ်း လၢႆ ပွၵ်ႈ ယဝ်ႉ လႄႈ လႆႈ ႁု လွင်ႈ ဢၼ် မၼ်း ၶတ်းၸႂ် ၵႆႉ ပွင် ၼႃႈၵၢၼ် ၵူႈၸိူဝ်ႉၵူႈပိူင် ၼၼ်ႉ ဢေႃႈ။ မိူဝ်ႈလဵဝ် ၼႆႉ မၼ်း မီး တၢင်း ဢၼ် မၼ်ႈ ၸႂ် တူဝ်ၸဝ်ႈၵဝ်ႇ ၼႃႇ လူင်လၢင် လႄႈ မၼ်း ယဵင်ႈၶႅၼ်း ၵႆႉ ၼႃႇ ဢေႃႈ။- 23သြႃႇ တိတု၊ၸမ်ႉ၊ပဵၼ် ၵေႃႉသႄႈ ၵဝ်၊ၵေႃႉ ဢၼ် ပွင်ၵၢၼ် ႁူမ်ႈ လူၺ်ႈ ၵၼ် တင်း ၵဝ် ၼႂ်း တၢင်း ဢၼ် ၸွႆႈထႅမ် သူ ၼၼ်ႉ ဢေႃႈ။ ပီႈၼွင်ႉ ႁဝ်း ၸိူဝ်း ဢၼ် ၵႂႃႇ ၸွမ်း မၼ်း ၸိူဝ်း ၼၼ်ႉ ၸမ်ႉ၊ပဵၼ် ၽူႈတၢင်တူဝ် ၸိူဝ်းၸဝ်ႈ တင်းလၢႆ ဢၼ် ၵႂႃႇ ပွင်ၵၢၼ် ပုၼ်ႈ မုၼ်ၽုင်း ၸဝ်ႈ ၶရိၸ်ႈ၊ၼၼ်ႉ ဢေႃႈ။- 24ၼင်ႇ ႁိုဝ် တၵ်း ၵိုင်ႇ တၢၼ်ႇၵၼ် တင်း ဢၼ် ႁဝ်း လႆႈ ဢုပ်ႇ ဝၢဝ်း လွင်ႈ သူ ၽၢႆႇၼႃႈ ၸိူဝ်းၸဝ်ႈ တင်းလၢႆ ၼၼ်ႉ ၸိုင်၊ဢွၼ်ၵၼ် ၼႄပျႃး တၢင်းႁၵ်ႉ မႅတ်ႈတႃႇ သူ ၵႃႈတီႈ ၶဝ် တင်းလၢႆ တႃႉ။


text: 1ၸဝ်ႈ ၶရိၸ်ႈ၊ပွႆႇ ႁႂ်ႈ ႁဝ်း လွတ်ႈ ယဝ်ႉ။ တႄႇ မၼ်ႈ ယူႇ ၼႂ်း ဢၶႂၢင်ႉ တၢင်း ဢၼ် လွတ်ႈလႅဝ်း ၼၼ်ႉ တႃႉ။ ယႃႇပေ သမ်ႉ ၶိုၼ်း ႁပ်ႉတုင်း ဢဝ် ၵၢၼ်းႁၢပ်ႇ ဢၼ် ဝႃႈ၊ၶၢမ်ႇ ႁဵတ်း ၶႃႈ ၼၼ်ႉ သေၵမ်း။ 2ၵဝ် ပေႃးလု၊လၢတ်ႈ ၼႆႉ ထွမ်ႇဢဝ် သေၵမ်း။ ပေႃး သူ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၸိုင်၊ၸဝ်ႈ ၶရိၸ်ႈ၊တေ ဢမ်ႇ ၸၢင်ႈ ႁဵတ်း မဵဝ်း ဢၼ် မီး ဢၵျူဝ်း ပုၼ်ႈ သူ ၼၼ်ႉ လႆႈ ယဝ်ႉ ဢေႃႈ။- 3ၵဝ် သမ်ႉ ၶၢမ်ႇသၢၵ်ႈသေႇ တီႈ ၶဝ် ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ၵူႈၵေႃႉၵူႈၵူၼ်း လႄႈ ဝႃႈ၊ၶဝ် ၸိူဝ်း ၼၼ်ႉ တၵ်း တေ လႆႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ၵႃႈမီး တင်းသဵင်ႈတင်းမူတ်း ဢေႃႈ။- 4သူ ၸိူဝ်း ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ႁႂ်ႈလႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ ၼၼ်ႉ၊ပဵၼ် တၢင်း ဢၼ် ၽၢတ်ႇ ယၢၼ် ၸဝ်ႈ ၶရိၸ်ႈ၊လႄႈ ပဵၼ် ၶဝ် ၸိူဝ်း ဢၼ် ပိူင်ႈ လွႆး ၵႂႃႇ သေ သု ၵျေးၸူး ၽြႃးပဵၼ်ၸဝ်ႈ ယဝ်ႉ ဢေႃႈ။- 5ႁဝ်း ၼႆႉ ၸမ်ႉ၊ဢိင် လူၺ်ႈ ဝိၺိၺ်ႇ ၸဝ်ႈ၊ဢိၵ်ႇတင်း တၢင်းယုမ်ႇမၢတ်ႈ လႄႈ ပႂ်ႉထႃႈ တၢင်း သိုဝ်ႈတေႃႇ ဢၼ် ႁဝ်း မုင်ႈမွင်း ဝႃႈ၊ႁဝ်း တေ လႆႈ ႁပ်ႉ ဢဝ် ၼၼ်ႉ ဢေႃႈ။- 6ပိူဝ်ႈ ဢၼ် ႁဝ်း ၶဝ်ႈ ႁူမ်ႈ လူၺ်ႈ ၸဝ်ႈ ၶရိၸ်ႈ၊ၼၼ်ႉ၊တၢင်း ဢၼ် ၶၢမ်ႇ မၢင်ႇၵလႃႇ ပၢတ်ႇပၢႆၼင် သေဢမ်ႇဝႃႈ၊ဢမ်ႇ လႆႈ ၶၢမ်ႇ ဢဝ် သေဢမ်ႇဝႃႈ၊ဢမ်ႇ မီး ဢၵျူဝ်း။ တၢင်းယုမ်ႇမၢတ်ႈ ဢၼ် ႁႂ်ႈ ပိူၼ်ႈ ႁၼ် လႄႈ ႁဵတ်းၵၢၼ် လူၺ်ႈ တၢင်းႁၵ်ႉ မႅတ်ႈတႃႇ ၼၼ်ႉ ၵူၺ်း မီး ဢၵျူဝ်း ဢေႃႈ။ 7သူ ဢွၼ်ၵၼ် ၶုၼ်ႇလႅၼ်ႈ လီ လီ ငၢမ်း ငၢမ်း ယူႇ ယဝ်ႉ။ ၽူႈလႂ် ႁႄႉၶႅၼ် သူ ဢမ်ႇ ႁႂ်ႈ ထွမ်ႇဢဝ် လွင်ႈတၢင်း ဢၼ် ၸိုဝ်ႈ ဢၼ် ၸႂ်ႈ ၼၼ်ႉ။- 8တၢင်း ဢၼ် ၸူဝ်း ဢဝ် ၸိူဝ်ႉ ၼင်ႇ ၼၼ် ၼၼ်ႉ၊ဢမ်ႇ လႆႈ ပဵၼ် မႃး ၵႃႈတီႈ မၼ်းၸဝ်ႈ ဢၼ် ႁွင်ႉ ဢဝ် သူ တင်းလၢႆ။- 9"ၸိူဝ်ႉပႅင်ႈ ဢိတ်းဢွၼ်ႇ ၼိုင်ႈ ၵူၺ်း၊ၸၢင်ႈ ႁႂ်ႈ ၶဝ်ႈမုၼ်း လိပ်း တင်း ၵွၼ်ႈ ပွင်း မႃး ဢေႃႈ" ဝႃႈၼႆ မီး ထုင်း ၵႂၢမ်း ဝႆႉ ဢေႃႈ။- 10ၼႂ်းဝႃႈၼၼ် သေၵေႃႈ၊ၵဝ် မၼ်ႈ ၸႂ် ၼႂ်း ၸဝ်ႈၽြႃး လႄႈ ႁု ဝႃႈ သူ တေ ဢမ်ႇ ယုမ်ႇ ဢၼ် ပႅၵ်ႇ ဢၼ် ပိူင်ႈ ဢေႃႈ။ ၵေႃႉ ဢၼ် မႃး ယႃႉ ၵဝ်း သူ ၼၼ်ႉ တေ ပဵၼ် ၽူႈလႂ် သေဢမ်ႇဝႃႈ၊မၼ်း တၵ်း လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ပၼ်တၢမ်ႇ ဢေႃႈ။ 11ပုၼ်ႈ ၵဝ် ၸမ်ႉ၊ပီႈၼွင်ႉ ၶဝ်႟။ ပေႃး ၵဝ် ယင်း ႁေႃးတြႃး တိုၵ်းယူင်း ၸူဝ်း ဢဝ် ႁႂ်ႈ ၶဝ် ပၢတ်ႇပၢႆၼင် ယူႇ ၸိုင်၊ၵွပ်ႈသင် လႄႈ ၵဝ် ယင်း လႆႈ ၶၢမ်ႇ ၼိၵ်ႈၸၢၵ်ႈ ငႅၼ်းသႄး ယူႇ ထႅင်ႈ ၸိူဝ်ႉ ၼင်ႇ ႁိုဝ်။ ပေႃး ပဵၼ် ၸိူဝ်ႉ ၼင်ႇ ၼၼ် ၸိုင်၊သဝ်မႆႉဝႃးမိုဝ်း ၵေႃႈ ဢမ်ႇၸႂ်ႈ ပဵၼ် တီႈ ဢၼ် တိူဝ်ႉ မႅၼ်ႈ လႄႈ လူမ်ႉ ယဝ်ႉ ဢေႃႈ။- 12ၵဝ် ယင်း မီး ၸႂ် ဝႃႈ၊ၶဝ် ၸိူဝ်း ဢၼ် ႁဵတ်း ႁႂ်ႈ သူ မီး တၢင်း ယၢပ်ႇၽိုတ်ႇ ၼၼ်ႉ၊ႁႂ်ႈ ၶဝ် တွၼ် ပႅတ်ႈ တူဝ်ၸဝ်ႈၵဝ်ႇ တႃႉ။ 13ပုၼ်ႈ သူ ၸမ်ႉ၊ပီႈၼွင်ႉ ၶဝ်႟။ သူ လႆႈ ၶၢမ်ႇ တၢင်း ဢၼ် ႁွင်ႉ ဢဝ် ႁႂ်ႈလႆႈ လွတ်ႈလႅဝ်း ယဝ်ႉ။ ယႃႇပေ ဢဝ် တၢင်း ဢၼ် လွတ်ႈ လႅဝ်း သူ ၼၼ်ႉ၊ပဵၼ် ၶိူင်ႈ ၸႂ်ႉ ၶိူင်ႈ တိုဝ်း ပုၼ်ႈ ဢၵျူဝ်း တူဝ် ၼိူဝ်ႉလိူတ်ႈ သူ သေၵမ်း။ ပိူဝ်ႈ ၼႆ လႄႈ သူ ဢွၼ်ၵၼ် ပွင် ဢၵျူဝ်း တီႈ ၵၼ် လူၺ်ႈ တင်း ၸႂ် မႅတ်ႈတႃႇ တႃႉ။- 14လွင်ႈ မၼ်း ၸမ်ႉ၊ၵျၢမ်း ပိင်းၺၢပ်ႈတြႃး တင်းသဵင်ႈတင်းမူတ်း၊ႁုပ်ႈ ၶျုၵ်ႈ ဝႆႉ ၼႂ်း တြႃး ၶေႃႈ လဵဝ် လႄႈ ဝႃႈ ၸမ်ႉ၊ "ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၸိုင်၊ႁႂ်ႈ ႁၵ်ႉ မိူၼ် ၸိူဝ်ႉ ၼင်ႇ တူဝ်ၸဝ်ႈၵဝ်ႇ တႃႉ" ဝႃႈ ၼင်ႇ ၼႆ ဢေႃႈ။- 15ပေႃး ဢမ်ႇၼၼ်၊ပေႃး ၵေႃႉ ၼိုင်ႈ လႄႈ ၵေႃႉ ၼိုင်ႈ ၶူပ်း ၵၼ် ၵၢပ်ႈ ၵၼ် မိူၼ် တူဝ်သတ်း လႂ် ၼၼ်ႉ ၸိုင်၊ဝႆႉ သတိ တႃႉ။ ၵူဝ် ဝႃႈ၊သူ တၵ်း လႆႈ လုလႅဝ် ၸွမ်း ၵၼ် ၵႂႃႇ တင်းသဵင်ႈတင်းမူတ်း ဢေႃႈ။ 16ပိူဝ်ႈ ၼႆ လႄႈ ၵႂၢမ်း ဢၼ် ၵဝ် ဝႃႈ ၸမ်ႉ၊ၵမ်ၵျၢင်ႉ ၸွမ်းၼင်ႇ ဝိၺိၺ်ႇ ၸဝ်ႈ တႃႉ။ ပေႃး ၵမ်ၵျၢင်ႉ ၸိူဝ်ႉ ၼင်ႇ ၼၼ် ၸိုင်၊သူ တၵ်း ဢမ်ႇ ၸွမ်း ဢလူဝ်ႇ ၼိူဝ်ႉလိူတ်ႈ ၵူၼ်း ၼၼ်ႉ ယဝ်ႉ။- 17လွင်ႈ မၼ်း ၸမ်ႉ၊ဢလူဝ်ႇ ၼိူဝ်ႉလိူတ်ႈ ၵူၼ်း ၶတ်းၵၼ် တင်း ဢလူဝ်ႇ ဝိၺိၺ်ႇ ၸဝ်ႈ ဢေႃႈ။ ပိူင်ႈ လဵဝ် ၵၼ် ဢလူဝ်ႇ ဝိၺိၺ်ႇ ၸဝ်ႈ ၵေႃႈ၊ၶတ်းၵၼ် တင်း ဢလူဝ်ႇ ၼိူဝ်ႉလိူတ်ႈ ၵူၼ်း ဢေႃႈ။ ဢလူဝ်ႇ ၸႂ် သွင် သဵၼ်ႈ ၼႆႉ ပဵၼ် ရၢၼ်ႇသူႇ ၵၼ် လႄႈ ထၢၼ်ႈပေႃး ႁႂ်ႈ သူ ဢမ်ႇ ၸၢင်ႈ ၵမ်ၵျၢင်ႉ လႆႈ မဵဝ်း ဢၼ် သူ ၶႂ်ႈ ၵမ်ၵျၢင်ႉ ၼၼ်ႉ ဢေႃႈ။- 18ၼႂ်းဝႃႈၼၼ် သေၵေႃႈ၊ပေႃး ဝိၺိၺ်ႇ ၸဝ်ႈ ဢွၼ်ႁူဝ် သူ ၸိုင်၊သူ လႆႈ လွတ်ႈ သေ တၢင်း ဢၼ် ယူႇ တႂ်ႈ ပိင်းၺၢပ်ႈတြႃး ယဝ်ႉ ဢေႃႈ။ 19တၢင်းႁဵတ်း ဢလူဝ်ႇ ၼိူဝ်ႉလိူတ်ႈ ၵူၼ်း ၼၼ်ႉ ႁၼ် လႆႈ ထၢင်ႇသႃး ဢေႃႈ။ ဢၼ် ၸိူဝ်း ၼၼ်ႉ ၸမ်ႉ၊တၢင်း ဢၼ် ႁဵတ်း ၵႃႇမၵုင်ႇ ဢၼ် ဢမ်ႇတြႃး၊တၢင်း ဢၼ် ၵူတ်ႉ ၽူဝ် ၵူတ်ႉ မေး ပိူၼ်ႈ၊တၢင်း ဢၼ် ႁဵတ်း ၵူဝ်ႈ ႁဵတ်း ၵိူၵ်ႇ၊- 20တၢင်း ဢၼ် ဝႆႈသႃ ႁုၼ်ႇႁၢင်ႈသၢင်းထု၊ဢိၵ်ႇတင်း တၢင်း ဢၼ် ႁဵတ်း ဢတၢတ်ႈ ၽီ မေႃႇ၊မီး ၸႂ် ဢၼ် ငိၼ်းၸင်း ပိူၼ်ႈ၊ၸႂ် ဢၼ် ၶွႆ ပိူၼ်ႈ၊ၸႂ်လမ်သႆႈၵမ်ႇ တေႃႇ ပိူၼ်ႈ၊ၶေႉ ၵၼ် ၶႅင်ႇ ၵၼ် လႄႈ တႅၵ်ႇ ၵၼ် ၽႄ ၵၼ်၊ၽႄ ၵိူင်း ၶႂၢႆး ၵိူင်း ၵၼ်။- 21မီး ၸႂ် ဢၼ် သီႈၵေႉႁေႈတႃ တီႈ ၵၼ်၊ဢဝ် ဢသၢၵ်ႈ ပိူၼ်ႈ တၢႆ လႄႈ ၵိၼ် လဝ်ႈ မဝ်း ၵမ် ယူႇ၊ႁဵတ်း ပွႆး ႁဵတ်း လၢမ်း ယူႇ ဢေႃႈ။ ၸိူဝ်ႉ ၼင်ႇ ဢၼ် ၵဝ် သင်ႇ လၢတ်ႈ သူ မိူဝ်ႈ ဢွၼ် ၼႆႉ ၼၼ်ႉ၊မိူဝ်ႈလဵဝ် ၵဝ် သမ်ႉ ဝႃႈ ထႅင်ႈ ၸမ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ ၸိူဝ်ႉ ၼင်ႇ ၼၼ် ၼၼ်ႉ၊တၵ်း ဢမ်ႇ လႆႈ ၶၢမ်ႇ ဢဝ် ဢမူၺ်ႇ ၵႃႈၼႂ်း မိူင်းၽြႃးပဵၼ်ၸဝ်ႈ ဢေႃႈ။ 22ၵူၺ်းၵႃႈ၊ဢၵျူဝ်း ဝိၺိၺ်ႇ ၸဝ်ႈ ၸမ်ႉ၊မီး ၸႂ် တၢင်း ဢၼ် ၸၢင်ႈ ႁၵ်ႉပႅင်း၊ၸၢင်ႈ မီး ၸႂ် ဢၼ် သိူဝ်းပျေႃႇ၊မီး ၸႂ် ၼိမ် လီ၊မီး ၸႂ်ယႂ်ႇ ၸႂ် ယၢဝ်း၊ၸၢင်ႈ ႁဵတ်း ၵျေးၸူး တီႈ ပိူၼ်ႈ၊ၸၢင်ႈ ႁဵတ်း မဵဝ်း ဢၼ် မျၢတ်ႈ လီ၊ၸၢင်ႈ တႄႇ မၼ်ႈ ၵႃႈၼႂ်း တၢင်းယုမ်ႇမၢတ်ႈ၊- 23ၸၢင်ႈ မီး ၸႂ် ဢၼ် ၶျႃးတႅမ်ႇ လႄႈ ၸၢင်ႈ ၶျုၵ်ႈ ထိင်း တူဝ်ၸဝ်ႈၵဝ်ႇ ဢေႃႈ။ ဢမ်ႇ မီး ပိင်းၺၢပ်ႈ ၸဝ်ႈ ၶေႃႈ လႂ် ႁၢမ်ႈ တၢင်းၵမ် တၢင်းၵျၢင်ႉ ၸိူဝ်ႉ ၼင်ႇ ၼႆ ဢေႃႈ။- 24ၶဝ် ၸိူဝ်း ဢၼ် ပဵၼ် ၵူၼ်း ၸဝ်ႈ ၶရိၸ်ႈ၊ၼၼ်ႉ၊ဢဝ် ဢလူဝ်ႇ ၼိူဝ်ႉလိူတ်ႈ ၵူၼ်း၊ဢိၵ်ႇတင်း ၸႂ် ၵိလေႇသႃႇ ၼၼ်ႉ တွၵ်ႇၸပ်း ဝႆႉ ၵႃႈတီႈ သဝ်မႆႉဝႃးမိုဝ်း ယဝ်ႉ ဢေႃႈ။- 25ပေႃး ႁဝ်း ဢသၢၵ်ႈလိပ်း ၵွပ်ႈ လူၺ်ႈ ဝိၺိၺ်ႇ ၸဝ်ႈ ၵေႃႈ၊ႁႂ်ႈ ဢွၼ်ၵၼ် ၵမ်ၵျၢင်ႉ ၸွမ်း ဝိၺိၺ်ႇ ၸဝ်ႈ တႃႉ ႁဝ်း။- 26ဢွၼ်ၵၼ် ပႄႇပႅတ်ႈ ၸႂ် ဢၼ် ၽႅၼ်သုင်၊ဢိၵ်ႇတင်း ၸႂ် ဢၼ် ဝႆႉ တၢင်းၽိတ်း ယႃႉယုၵ်ႉ ၵၼ်၊ဢိၵ်ႇတင်း ၸႂ် ဢၼ် သီႈၵေႉႁေႈတႃ ၵၼ်၊ၸႂ် ဢၼ် ၶွႆ ၵၼ် ၸိူဝ်း ၼၼ်ႉ တႃႉ ႁဝ်း။


text: 1မဵဝ်း ၵူၼ်း႟။ ဢမ်ႇ ဝႃႈ မႂ်း ပဵၼ် ၽႂ် ၵေႃႈ ပေႃး မႂ်း ၸႅတ်ႈ သေး တႅပ်းတတ်း ပိူၼ်ႈ ၸိုင်၊မႂ်း ဢမ်ႇ ႁူမ်ႇ ဢပျတ်ႈ မႂ်း ဝႆႉ လႆႈ။ လွင်ႈ မၼ်း ၸမ်ႉ၊တၢင်း ဢၼ် မႂ်း တႅပ်းတတ်း ဢပျတ်ႈ ပိူၼ်ႈ ၼၼ်ႉ ပဵၼ် တၢင်း ဢၼ် ၸီႇယၢင်ႇ ပၼ်တၢမ်ႇ တူဝ် မႂ်း ၵူၺ်း၊ၵွပ်ႈပိူဝ်ႈ မႂ်း တႅပ်းတတ်း ဢပျတ်ႈ ပိူၼ်ႈ ၼၼ်ႉ လႄႈ လႆႈ ႁဵတ်း ဢပျတ်ႈ မိူၼ် ၵၼ် တင်း ပိူၼ်ႈ ဢေႃႈ။- 2ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ ၸီႇယၢင်ႇ ဢပျတ်ႈ ၸွမ်းၼင်ႇ တြႃး ၼိူဝ် ၶဝ် ၸိူဝ်း ဢၼ် ၵမ်ၵျၢင်ႉ ၸိူဝ်ႉ ၼင်ႇ ၼႆ ၼၼ်ႉ ဢေႃႈ။- 3ၵူၺ်းၵႃႈ၊မဵဝ်း ၵူၼ်း႟။ မႂ်း တႅပ်းတတ်း ၶဝ် ၸိူဝ်း ဢၼ် ၵမ်ၵျၢင်ႉ ဢမ်ႇလီ ၸိူဝ်ႉ ၼင်ႇ ၼႆ သေလႄႈ တူဝ် မႂ်း ၵေႃႈ ႁဵတ်း မိူၼ် ပိူၼ်ႈ ယူႇ ယဝ်ႉ။ ၸွင်ႇ မႂ်း ထၢင်ႇ တူဝ်ၸဝ်ႈၵဝ်ႇ တၵ်း ၵၢင်းလွတ်ႈ တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ ႁိုဝ်း။- 4ဢမ်ႇၼၼ် ၵေႃႈ လွင်ႈ ဢၼ် ၵရုၼႃႇ ၽြႃးပဵၼ်ၸဝ်ႈ မီး ဝႆႉ ႁႂ်ႈ ၸူဝ်း ဢဝ် မႂ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး ၼၼ်ႉ မႂ်း ဢမ်ႇ ႁု လူင် ပႄႇ။ ၸွင်ႇ မႂ်း လူလၢႆ ၵရုၼႃႇ ၽြႃးပဵၼ်ၸဝ်ႈ ဢိၵ်ႇ လူၺ်ႈ ၸႂ်ယႂ်ႇ ၸႂ် ယၢဝ်း ဢၼ် မၼ်းၸဝ်ႈ ယိူၼ်ႉၶၢမ်ႇ မႂ်း ၼၼ်ႉ ႁိုဝ်း။- 5ၵူၺ်းၵႃႈ၊မႂ်း ၸမ်ႉ၊မီး ႁူဝ်ၸႂ် ဢၼ် တိုဝ် တၼ် ၼႃႇ ဢမ်ႇ ၸၢင်ႈ ပိၼ်ႇၸႂ် မႃး လႄႈ မႂ်း လႆႈ ၵွင် ဝႆႉ သိမ်းဢဝ် တၢင်း ၸႂ်မႆႈ ၸဝ်ႈ ပုၼ်ႈ တူဝ်ၸဝ်ႈၵဝ်ႇ တေႃႇထိုင် ဝၼ်း ဢၼ် ၽြႃးပဵၼ်ၸဝ်ႈ တၵ်း ပွႆႇ တေႃးသႃႉ ႁႅင်း ၼႃႇ လႄႈ ၸီႇယၢင်ႇ ၸွမ်းၼင်ႇ တၢင်း သိုဝ်ႈတေႃႇ ၸဝ်ႈ ထၢင်ႇထၢင်ႇသႃးသႃး ၼၼ်ႉ ဢေႃႈ။- 6လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ တႅၼ်း ပၼ် ဢၵျူဝ်း တီႈ ၵူၼ်း ၵူႈ ၵေႃႉ ၸွမ်းၼင်ႇ ဢၼ် မၼ်း လႆႈ ၵမ်ၵျၢင်ႉ ႁဵတ်း မႃး ၼၼ်ႉ ဢေႃႈ။- 7တီႈ ၶဝ် ၸိူဝ်း ဢၼ် သိုပ်ႇ ၵျူဝ်းၸႃး ၵမ်ၵျၢင်ႉ ဢၼ် လီ ၵူၺ်း လႄႈ သမ်ႉ ၵျၢမ်ႇ ႁႃ မုၼ်ၽုင်း သရေႇ ဢိၵ်ႇတင်း ဢသၢၵ်ႈ ဢၼ် ဢမ်ႇ သုတ်းသဵင်ႈ ၼၼ်ႉ၊မၼ်းၸဝ်ႈ တၵ်း ပၼ် သၢၵ်ႈ ထႃႇဝရႃႉ ဢေႃႈ။- 8ၵူၺ်းၵႃႈ၊တီႈ ၶဝ် ၸိူဝ်း ဢၼ် ၸၢင်ႈ ၶတ်း ၶႅင် ႁႅင်း တႃႉ လႄႈ ထဵင် ပႅတ်ႈ သမ်ႇမႃႇ တြႃး သေ၊သမ်ႉ ထွမ်ႇဢဝ် တၢင်း ႁၢႆႉမိူၵ်ႈ ၼၼ်ႉ တေ လႆႈ ဢၵျူဝ်း ဢၼ် ၸႂ်မႆႈ ၸဝ်ႈ ႁႅင်း ၼႃႇ ဢေႃႈ။- 9ၶဝ် ၸိူဝ်း ဢၼ် ၵမ်ၵျၢင်ႉ တၢင်း ဢၼ် ႁၢႆႉမိူၵ်ႈ ၵူႈၵေႃႉၵူႈၵူၼ်း တၵ်း လႆႈ ထူပ်းၺႃး ၽေး တုၵ်ႉၶႃႉ ဢိၵ်ႇတင်း တၢင်း ဢၼ် တိပ်ႇၸႂ် ၵိၼ်းၸႂ် ဢေႃႈ။ ၸႃႉၸဵမ် ၵူၼ်း မဵဝ်း ၵျူး၊ၶဝ် ဢွၼ်တၢင်း ပိူၼ်ႈ လႄႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဝၢႆး လင် ဢေႃႈ။- 10တီႈ ၶဝ် ၸိူဝ်း ဢၼ် ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် လီ ၵူႈၵေႃႉၵူႈၵူၼ်း ၸမ်ႉ၊ၽြႃးပဵၼ်ၸဝ်ႈ တၵ်း ပၼ် မုၼ်ၽုင်း သရေႇ ဢိၵ်ႇတင်း တၢင်းၼိမ် ၸႂ် ဢေႃႈ။ ၸႃႉၸဵမ် ၵူၼ်း မဵဝ်း ၵျူး၊ၶဝ် ဢွၼ်တၢင်း ပိူၼ်ႈ လႄႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဝၢႆး လင် ဢေႃႈ။- 11ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ၽြႃးပဵၼ်ၸဝ်ႈ ၸီႇယၢင်ႇ တြႃး ပၼ် ၵူၼ်း ၵူႈ ၵေႃႉ ၽဵင်ႇ ပဵင်း ၵၼ် ဢေႃႈ။ 12ၵူၼ်း ၵႃႈ ဢၼ် ယူႇ ၵႃႈ ၼွၵ်ႈ ပိင်းၺၢပ်ႈတြႃး လႄႈ ႁဵတ်း ဢပျတ်ႈ ၼၼ်ႉ တၵ်း လု သုမ်း ၵႃႈ ၼွၵ်ႈ တြႃး၊သမ်ႉ ၵူၼ်း ၵႃႈ ဢၼ် ယူႇ ၼႂ်း ပိင်းၺၢပ်ႈတြႃး လႄႈ ႁဵတ်း ဢပျတ်ႈ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ၸွမ်းၼင်ႇ ပိင်းၺၢပ်ႈတြႃး ၼင်ႇၵဝ်ႇ ဢေႃႈ။- 13လွင်ႈ မၼ်း ၸမ်ႉ၊ၵွပ်ႈပိူဝ်ႈ ထွမ်ႇဢဝ် ပိင်းၺၢပ်ႈတြႃး လၢႆ လၢႆ လႄႈ ၽြႃးပဵၼ်ၸဝ်ႈ မၢတ်ႈ ၶဝ် ပဵၼ် ၵူၼ်း သိုဝ်ႈတေႃႇ ဢမ်ႇၸႂ်ႈ။ ၵွပ်ႈပိူဝ်ႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး ၼၼ်ႉ ၵူၺ်း လႆႈ မၢတ်ႈ ၶဝ် ပဵၼ် ၵူၼ်း သိုဝ်ႈတေႃႇ ဢေႃႈ။- 14ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ ဢမ်ႇ မီး ပိင်းၺၢပ်ႈတြႃး ၸဝ်ႈ သေၵေႃႈ၊ပေႃး ၸွမ်းၼင်ႇ ၸႂ် ဢၼ် ႁု တူဝ်ၸဝ်ႈၵဝ်ႇ သေ ၵမ်ၵျၢင်ႉ ၸွမ်း တြႃး ၸဝ်ႈ ၸိုင်၊ၶဝ် ဢမ်ႇ မီး ပိင်းၺၢပ်ႈတြႃး သေၵေႃႈ၊ၶဝ် မီး တြႃး ၼႂ်း တူဝ်ၸဝ်ႈၵဝ်ႇ ယဝ်ႉ။- 15ၶဝ် ၼၼ်ႉ ၼႄပျႃး ဢၵျူဝ်း တြႃး ၸဝ်ႈ ဢၼ် မၼ်းၸဝ်ႈ တႅမ်ႈ ဝႆႉ ၼႂ်း ႁူဝ်ၸႂ် ၶဝ် ဢေႃႈ။ ၸႂ် ဢၼ် ႁု တူဝ်ၸဝ်ႈၵဝ်ႇ ၶဝ် ၼၼ်ႉ ၵေႃႈ ၶၢမ်ႇသၢၵ်ႈသေႇ ဢၵျူဝ်း တြႃး ၸဝ်ႈ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ၊ပိူဝ်ႈ ဝႃႈ တၢင်းၶႆႈၸႂ် ၵျၢမ်ႇပွင် ၶဝ် မၢင်ပွၵ်ႈ တၢင်ႇ ဢပျတ်ႈ ၶဝ် လႄႈ မၢင်ပွၵ်ႈ ၵႄႈလိတ်ႈ ဢပျတ်ႈ ၶဝ် ယူႇ ၼၼ်ႉ ဢေႃႈ။- 16ၸွမ်းၼင်ႇ ၶၢဝ်ႇတြႃးသိူဝ်းပျေႃႇ ဢၼ် ၵဝ် ႁေႃးလၢတ်ႈ ၼႆႉ ၼၼ်ႉ၊မၼ်း တၵ်း ပဵၼ် မႃး ၼင်ႇ ၼႆ ၼႂ်း မိုဝ်ႉ ဝၼ်း ဢၼ် ၽြႃးပဵၼ်ၸဝ်ႈ တၵ်း ဢဝ် တင်း ၸဝ်ႈ ယေႇသု ၶရိၸ်ႈ၊လႄႈ ၸႅတ်ႈ သေး တၢင်းၵျၢမ်ႇတၢင်းပွင် ၵူၼ်း ဢၼ် ၶဝ် သိူင်ႇ ဝႆႉ ၼၼ်ႉ ဢေႃႈ။ 17မႂ်း ဝႃႈ တူဝ် မႂ်း ပဵၼ် ၵူၼ်း မဵဝ်း ၵျူး၊လႄႈ ဢိင်ပိုင်ႈ ပိင်းၺၢပ်ႈတြႃး ၸဝ်ႈ ယူႇ ႁူဝ်ၸႂ်ၽႅၼ်သုင် ၼႂ်း တၢင်း ဢၼ် မႂ်း ပဵၼ် ၵူၼ်း ၽြႃးပဵၼ်ၸဝ်ႈ ယူႇ၊- 18ၵွပ်ႈပိူဝ်ႈ မႂ်း လႆႈ သွၼ် ဢဝ် တြႃး ၸဝ်ႈ ယဝ်ႉ လႄႈ လႆႈ ႁုႁၼ် ဢလူဝ်ႇ ၸဝ်ႈ ဢိၵ်ႇတင်း လွင်ႈတၢင်း ဢၼ် မျၢတ်ႈ လီ ယူႇ၊- 19မႂ်း ယုမ်ႇ ဝႃႈ မႂ်း ပဵၼ် ၵူၼ်း ဢၼ် ၼႄ တၢင်း ၵူၼ်းတႃမွတ်ႇ သေ ပဵၼ် ဢၼ်လႅင်း ပုၼ်ႈတႃႇ ၶဝ် ၸိူဝ်း ဢၼ် ယူႇ ၼႂ်း လပ်းသိင်ႇ ယူႇ၊- 20ပဵၼ် ၵေႃႉ ဢၼ် သုင်းမႃႉ ၵူၼ်းငိူဝ်ႈ ၶဝ် လႄႈ ပဵၼ် သြႃႇ ၶဝ် ၸိူဝ်း ဢၼ် ဢမ်ႇ မီး ပိင်ႇၺႃႇ တင်းလၢႆ ဝႃႈၼႆ ယဝ်ႉ ဢေႃႈ။ မႂ်း ယုမ်ႇ ဝႃႈ ၼႂ်း ပိင်းၺၢပ်ႈတြႃး ၸဝ်ႈ ၵေႃႈ မႂ်း မီး ပၵ်း မီး ပိူင် တၢင်း ႁု ဢိၵ်ႇတင်း သဵတ်ႈၸႃႇ တြႃး ယူႇ ဝႃႈၼႆ ဢေႃႈ။- 21ပေႃး ပဵၼ် ၼၼ် မႂ်း သင်ႇ သွၼ် ပိူၼ်ႈ လႄႈ သမ်ႉ ဢမ်ႇ သင်ႇ သွၼ် တူဝ်ၸဝ်ႈၵဝ်ႇ ႁိုဝ်း။ မႂ်း ႁေႃးလၢတ်ႈ ဝႃႈ၊ "ယႃႇပေ လၵ်ႉ ၶူဝ်း ပိူၼ်ႈ" ဝႃႈၼႆ သေယဝ်ႉ၊တူဝ် မႂ်း သမ်ႉ ၸၢင်ႈ လၵ်ႉ ပိူၼ်ႈ ႁိုဝ်း။- 22မႂ်း လၢတ်ႈ ဝႃႈ၊ "ယႃႇပေ ၵူတ်ႉ ၽူဝ် ၵူတ်ႉ မေး ပိူၼ်ႈ" ဝႃႈၼႆ သေယဝ်ႉ၊တူဝ် မႂ်း သမ်ႉ ၵူတ်ႉ မေး ပိူၼ်ႈ ႁိုဝ်း။ မႂ်း လီ ႁင်ႈ ႁုၼ်ႇႁၢင်ႈ ၽြႃး ၸိူဝ်း ၼၼ်ႉ လႄႈ မႂ်း သမ်ႉ ၸူၼ် ဢဝ် ၶူဝ်း ၵျွင်း ၶဝ် ႁိုဝ်း။- 23မႂ်း ဢုပ်ႇ ဝၢဝ်း ၼႂ်း ပိင်းၺၢပ်ႈတြႃး ၸဝ်ႈ လႄႈ၊မႂ်း သမ်ႉ ပူၼ်ႉလိူဝ် တြႃး ၼၼ်ႉ သေယဝ်ႉ၊ယႃႉ မုၼ်သရေႇ ၽြႃးပဵၼ်ၸဝ်ႈ ႁိုဝ်း။- 24ၼႂ်း ၵျၢမ်းလိၵ်ႈ ၸင်ႇ တႅမ်ႈ ဝႆႉ လႄႈ ဝႃႈ၊ "ၵွပ်ႈပိူဝ်ႈ မႂ်း ဢၼ် ပဵၼ် ၵူၼ်း မဵဝ်း ၵျူး၊ၼႆႉ လႄႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် သႄႉသွမ်း လၢတ်ႈ ပူၼ်ႉလိူဝ် ၼႃႇမႃႉ ၸိုဝ်ႈသဵင် ၽြႃးပဵၼ်ၸဝ်ႈ ယဝ်ႉ၊" ဝႃႈ ၼင်ႇ ၼႆ ဝႆႉ ဢေႃႈ။ 25ပေႃး မႂ်း ၵမ်ၵျၢင်ႉ ႁဵတ်း ၸွမ်း တြႃး ၸဝ်ႈ ၸိုင်၊တၢင်း ဢၼ် မႂ်း ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ မီး ဢၵျူဝ်း ဢေႃႈ။ ၵူၺ်းၵႃႈ၊ပေႃး မႂ်း ပူၼ်ႉလိူဝ် တြႃး ၸဝ်ႈ ၸိုင်၊တၢင်း ဢၼ် မႂ်း ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ တၵ်း ပဵၼ် ၸိူဝ်ႉ ၼင်ႇ ဢမ်ႇ လႆႈ ၶၢမ်ႇ ဢဝ် ယဝ်ႉ။- 26ၼႄး ၼိုင်ႈ ၸမ်ႉ၊ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ဢမ်ႇ လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင်။ ၼႂ်းဝႃႈၼၼ် သေၵေႃႈ ပေႃး ၶဝ် ၵမ်ၵျၢင်ႉ ၸွမ်း တြႃး ၸဝ်ႈ ၸိုင်၊ၽြႃးပဵၼ်ၸဝ်ႈ တၵ်း မၢတ်ႈ ၶဝ် ပဵၼ် ၸိူဝ်ႉ ၼင်ႇ ၵူၼ်း ၸိူဝ်း ဢၼ် လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ယဝ်ႉ ၼၼ်ႉ ဢမၢၼ်ႇၶၼ်ပဵၼ် ဢေႃႈ။- 27ၵွပ်ႈၼႆ လႄႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ဢၼ် ဢမ်ႇ လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင်၊ၵူၺ်းၵႃႈ၊ၵမ်ၵျၢင်ႉ ႁဵတ်း ၸွမ်း တြႃး ၸဝ်ႈ ယူႇ ၼၼ်ႉ တၵ်း တၢင်ႇ ဢပျတ်ႈ ၵူၼ်း မဵဝ်း ၵျူး၊ၸိူဝ်း ဢၼ် လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် သေ ဢမ်ႇၵႃး၊ယင်း မီး တြႃး ၸဝ်ႈ တႅမ်ႈ ဝႆႉ ၼႂ်း ၵျၢမ်းလိၵ်ႈ ၼၼ်ႉ လႄႈ သမ်ႉ ဢမ်ႇ ၵမ်ၵျၢင်ႉ ၸွမ်း ၼၼ်ႉ ဢေႃႈ။- 28လွင်ႈ မၼ်း ၸမ်ႉ၊တၢင်း ဢၼ် ပဵၼ် ၵူၼ်း မဵဝ်း ၵျူး၊ၽၢႆႇ တၢင်း ၼွၵ်ႈ ၵူၺ်း ၼၼ်ႉ ဢမ်ႇ ပဵၼ် ၵျူး၊ၸႅတ်ႈ ၸႅတ်ႈ။ တၢင်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် တီႈ တူဝ်ၵႃႇယႃႉ ၽၢႆႇ တၢင်း ၼွၵ်ႈ ၵူၺ်း ၼၼ်ႉ ၵေႃႈ ဢမ်ႇၸႂ်ႈ မၢင်ႇၵလႃႇ ပၢတ်ႇပၢႆၼင် ၸႅတ်ႈ ၸႅတ်ႈ ဢေႃႈ။- 29ၵူၼ်း မဵဝ်း ၵျူး၊ၸႅတ်ႈ ၸႅတ်ႈ ဢၼ် ဝႃႈ ၼၼ်ႉ ပဵၼ် ၵူၼ်း မဵဝ်း ၵျူး၊ဢၼ် ၵႃႈၼႂ်း ႁူဝ်ၸႂ် မၼ်း ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၸႅတ်ႈ ၸႅတ်ႈ ဢၼ် ဝႃႈ တၢင်း ဢၼ် ဝိၺိၺ်ႇ ၽြႃးပဵၼ်ၸဝ်ႈ ႁဵတ်း ပၼ် လႄႈ ပဵၼ် မႃး ၵႃႈၼႂ်း ၸႂ် မၼ်း၊ပဵၼ် မႃး ၵွပ်ႈပိူဝ်ႈ တြႃး ၸဝ်ႈ ဢၼ် တႅမ်ႈ ဝႆႉ ဢမ်ႇၸႂ်ႈ ၼၼ်ႉ ဢေႃႈ။ ၵေႃႉ ၸိူဝ်ႉ ၼင်ႇ ၼႆ ၼၼ်ႉ ဢမ်ႇ လူဝ်ႇ တၢင်း ဢၼ် ၵူၼ်း ယွင်ႈယေႃး ၶဝ် လႄႈ ၶဝ် ပႂ်ႉထွမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ယွင်ႈယေႃး ၵူၺ်း ဢေႃႈ။


text:
ၵၢၼ်တၢၼ်းၵထိၼ်ဝတ်ႉၾႃႉဝဵင်းဢိၼ်း သိုၵ်းမၢၼ်ႈဢမ်ႇပၼ်သင်ၶၶဝ်ႈသိမ်ႇ
ၵူၼ်းဝၢၼ်ႈလၵ်းတႅင်ႇ-ပဵင်းလူင် ႁဵတ်းပၢင်ပွႆးတၢၼ်း ၵထိၼ် (သၢင်ႇၵၢၼ်း)
တမ်ႈတီႈဝတ်ႉၾႃႉ ဝဵင်းဢိၼ်း လႅၼ်လိၼ်တႆး-ထႆး၊ မႄႈလဵင်ႉထႆး ၵုင်းထဵပ်ႈ
ပဵၼ်ၸဝ်ႈတႃႇၼလူင်၊ မီးၸၢဝ်းပုတ်ႉလႄႈ ၸၢဝ်းတၢင်ႇၸၢတ်ႈ ၶဝ်ႈႁူမ်ႈတင်းၼမ်။
ၵူၺ်းၵႃႈ သိုၵ်းမၢၼ်ႈႁၢမ်ႈ/ ဢမ်ႇပၼ်သင်ၶၶဝ်ႈသိမ်ႇ ႁဵတ်းသင်ၶၵမ်။
ဝၼ်းထိ 28/11/12 ယၢမ်း 09:00 မူင်း (လိူၼ် 12 မူၼ်း)၊ ဢိင်ၼိူဝ်ၶုၼ်ၵၼ်ၼိၵႃး ၽယႃးၶမ်း (မႄႈလဵင်ႉၵူၼ်းထႆး) ၵုင်းထဵပ်ႈ (မိူင်းၵွၵ်ႇ) ႁပ်ႉပဵၼ်ၸဝ်ႈတႃႇၼလူင်သေ ႁူမ်ႈတၵ်ႈၵႃႇသတ်ႉထႃး ဝၢၼ်ႈလၵ်းတႅင်ႇ-ပဵင်းလူင် ဢွၼ်ၵၼ်ႁဵတ်းပဵၼ်ပၢင်ပွႆး တၢၼ်းသၢင်ႇၵၢၼ်း (ၵထိၼ်)။ မီးၵၢၼ်ႁူမ်ႈ ၵၼ်လဵပ်ႈ (ႁႄႇ)သၢင်ႇၵၢၼ်းၵထိၼ်၊ တူၼ်ႈတၢင်းတၢၼ်း လုၵ်ႉၼႂ်းဝၢၼ်ႈလၵ်းတႅင်ႇ ၶိုၼ်ႈၸူးတမ်ႈ တီႈၵွင်းမူးလူင် မႃရၸိၼၸေၻီ ဢၼ်ႁူဝ်ပဝ်ႈလူင်ၵွၼ်းၸိူင်းဢွၼ်ႁူဝ်ၵေႃႇသၢင်ႈဝႆႉ မိူဝ်ႈပီသႃ သၼႃ 2511 ၊ ဢွၼ်ၵၼ်လဵပ်ႈၵွင်းမူး 3 ႁွပ်ႈ။ ဝၢႆးၼၼ်ႉ သိုပ်ႇမႃးလဵပ်ႈဝိႁၢရ်လူင် 3 ႁွပ်ႈ၊ ၸင်ႇၶဝ်ႈ ႁွမ်းတၢၼ်း ယၢတ်ႇၼမ်ႉၶႂမ်ႈတဝ်ႈ ဢဝ်ပွၼ်းမင်ႇၵလႃႇ။
ၼႂ်းၵၢၼ်တၢၼ်းၽႃႈၵထိၼ်ၼႆႉ ၸဝ်ႈၶူးပၺ်ႇၺႃႇ ၸဝ်ႈၵွၼ်းဝတ်ႉၾႃႉဝဵင်းဢိၼ်း ၵၢဝ်ႇသမုၼိယၵႃ ထႃ ဢၼုမေႃးတၼႃႇဝႃႈ-ၵၢၼ်တၢၼ်းၽႃႈသၢင်ႇၵၢၼ်း ၵထိၼ် လိူၼ် 12 မူၼ်းၼႆႉ ပဵၼ်ၾိင်ႈထုင်း တႆး ႁဵတ်းသၢင်ႈမႃးပၢၼ်သိုပ်ႇပၢၼ်၊ ပဵၼ်ၵႃလတႃႇၼ၊ တႃႇၼတၢၼ်းၸွမ်းၶၢဝ်းယၢမ်း၊ ပဵၼ်မႁႃၵုသူလ်ယႂ်ႇလူင်။ ၵၢၼ်တၢၼ်းၽႃႈသၢင်ႇၵၢၼ်းၵထိၼ်ၼႆႉ ပုတ်ႉထၸဝ်ႈဢၼုၺၢတ်ႈ ပၼ်သေပဵၼ်မႃး။
ၵပ်းၵၢႆႇလွင်ႈၼႆႉ မိူဝ်ႈပၢၼ်ပုတ်ႉၸဝ်ႈ (ၽြႃးပဵၼ်ၸဝ်ႈ) မီးၸဝ်ႈရႁၼ်/ၸဝ်ႈၽိၵ်ႉၶု 30 တူၼ် မိူင်းပႃႇထႃႇၶဝ် ၶႂ်ႈၵႂႃႇၸူးဝႆႈသႃ ၽြႃးပဵၼ်ၸဝ်ႈ ဢၼ်ယူႇသဝ်းတီႈဝတ်ႉၸေတဝၼ် မိူင်းသႃဝတ်ႉထိ။ ၶဝ်ၸဝ်ႈၸင်ႇဢွၼ်ၵၼ် ပႆတၢင်းမိူဝ်းၸူးတီႈမိူင်းသႃဝတ်ႉထိ၊ ၵူၺ်းၵႃႈ ဢမ်ႇတၼ်းထိုင်သေ သမ်ႉမႅၼ်ႈၶၢဝ်းယၢမ်းၶဝ်ႈဝႃႇလိူၼ် 8 မူၼ်း၊ ၸဝ်ႈၽိၵ်ႉၶုၶဝ်ၸင်ႇဢွၼ်ၵၼ်ဢတိတ်ႉထၢၼ်ႇ ဢဝ်ဝႃႇသႃၼႂ်းထိူၼ်ႇ၊ ပေႃးထိုင်ဢွၵ်ႇဝႃႇသႃးမႃးယဝ်ႉ ၸင်ႇဢွၼ်ၵၼ်မိူဝ်းၸူးၽြႃးပဵၼ်ၸဝ်ႈ တီႈဝတ်ႉၸေႇတဝၼ် မႁႃဝိႁႃရ မိူင်းသႃဝတ်ႉထိ။ မိူဝ်ႈလႆႈၶဝ်ႈ ႁူပ်ႉၼၼ်ႉ ၸဝ်ႈၽိၵ်ႉၶုၶဝ်ၵေႃႈ လႆႈလဝ်ႈလၢတ်ႈလွင်ႈယၢပ်ႇၽိုတ်ႇ ၵူႈလွင်ႈလွင်ႈ ပႃးၸဵမ်ၶိူင်ႈ ၼုင်ႈတၢင်းဝႆ ၽွင်းယူႇၼႂ်းထိူၼ်ႇ။ ဢိင်ၼိူဝ်လွင်ႈၼႆႉသေ ၽြႃးပဵၼ်ၸဝ်ႈၸင်ႇဢၼုၺၢတ်ႈ ႁႂ်ႈတၢၼ်းၽႃႈၵထိၼ်၊ ၼၢင်းဝိသႃၶႃပဵၼ် ၵေႃႉတၢၼ်းဢွၼ်တၢင်းသုတ်း။ ၵၢၼ်လႆႈတၢၼ်းသၢင်ႇၵၢၼ် ၽႃႈၵထိၼ်ၼႆႉ ပဵၼ်မႁႃၵုသူလ် တႄႉတႄႉ- ဝႃႈၼႆ။
ၸွမ်းၼင်ႇၼႂ်းဝိၼႆး (ဝိၼယ)တၢင်းပုတ်ႉထသႃသၼႃ မီးဝႆႉဝႃႈ သင်ၶတူၼ်ဢၼ်ႁပ်ႉၽႃႈၵထိၼ် (သၢင်ႇၵၢၼ်းၶိၼ်း)ၼၼ်ႉ၊ ဝၢႆးႁပ်ႉၽႃႈသၢင်ႇၵၢၼ်းၵထိၼ်ယဝ်ႉ တေလႆႈၵႂႃႇႁဵတ်းသၶၵမ် (ၵၢၼ်သင်ၶ) ၼႂ်းသိမ်ႇ မိူၼ်ၼင်ႇၵၢဝ်ႇႁေႃးၵႂၢမ်းယွင်ႈယေႃး၊ ၸုၼ်ႉသၢင်ႇၵၢၼ်းၵဝ်ႇ၊ ဢတိတ်ႉထၢၼ် သၢင်ႇၵၢၼ်းမႂ်ႇ၊ ၵၢဝ်ႇႁေႃးဢၼုမေႃးတၼႃႇယဝ်ႉ တၢင်းၸဝ်ႈတႃႇၼ လႄႈသင်ၶ ၼႂ်းဝတ်ႉဢၼ်ႁပ်ႉ ၵထိၼ် ၸင်ႇလႆႈႁပ်ႉ ၽွၼ်းလီၵထိၼ်တဵမ်ထူၼ်ႈ။
ဝၢႆးတၢၼ်းၵထိၼ်ယဝ်ႉ ပိူဝ်ႈတႃႇႁဵတ်းသင်ၶၵမ်ၼၼ်ႉ သင်ၶၸဝ်ႈတီႈဝတ်ႉၾႃႉဝဵင်းဢိၼ်းၶဝ်ဝႃႈ သိမ်ႇႁဝ်း ၵေႃႈမီးယူႇ၊ ၵွပ်ႈၼႆ ႁဝ်းထုၵ်ႇလီၵႂႃႇၶဝ်ႈသိမ်ႇႁဝ်း၊ ၼႆသေၵႂႃႇယွၼ်းၶဝ်ႈသိမ်ႇၵဝ်ႇ ဝတ်ႉၾႃႉဝဵင်းဢိၼ်း ဢၼ်ယၢၼ်ဝတ်ႉမွၵ်ႈ 10 ဝႃး၊ ၼႂ်းလိၼ် ၾင်ႇမိူင်းတႆး တီႈၼႂ်းတပ်ႉမၢၼ်ႈ ဢၼ်သိုၵ်းမၢၼ်ႈႁုပ်ႈယိုတ်း ဢဝ်တီႈလိၼ်ဝတ်ႉ ပႃးတင်းသိမ်ႇ ႁဵတ်းတပ်ႉလွမ်ႉႁူဝ်ႉဝႆႉလၢႆ လၢႆၸၼ်ႉ ၸဵမ်မိူဝ်ႈ 9-10 ပီပူၼ်ႉမႃး။ သင်ၶၸဝ်ႈၶဝ်ယွၼ်းၶဝ်ႈသိမ်ႇမွၵ်ႈ 30 မိၼိတ်ႉ၊ ၵူၺ်းၵႃႈ သိုၵ်းမၢၼ်ႈၶဝ်ဢမ်ႇပၼ်ၶဝ်ႈလႄႈ လႆႈၵႂႃႇၶဝ်ႈသိမ်ႇ ဝတ်ႉတၢင်ႇတီႈ-ၼႆယဝ်ႉ။
သိမ်ႇ (ဢုပေႃးသထ) ဝတ်ႉၾႃႉဝဵင်းဢိၼ်းၼႆႉ တႄႇၵေႃႇသၢင်ႈမႃးမိူဝ်ႈပီသႃသၼႃ 2525 ။ ထိုင်မႃးၵၢင်ပီ သႃသၼႃ 2545 သိုၵ်းမၢၼ်ႈႁုပ်ႈယိုတ်းဢဝ်တီႈလိၼ်ဝတ်ႉၾႃႉဝဵင်းဢိၼ်း ၼိူဝ်ၵွင်း ၾင်ႇမိူင်းတႆးသေ ၶုတ်းလုၵ်းထႅၼ်ႉ၊ ႁဵတ်းတီႈယူႇ၊ လွမ်ႉႁူဝ်ႉ ဝႆႉလၢႆလၢႆၸၼ်ႉ တေႃႇထိုင်မိူဝ်ႈလဵဝ်။ ၼႂ်းဝၢင်းတီႈလိၼ်ဝတ်ႉ ဢၼ်သိုၵ်းမၢၼ်ႈႁုပ်ႈယိုတ်းႁဵတ်းတပ်ႉၼႆႉ မီးပႃးသိမ်ႇ၊ သႃလႃး (ၸလွပ်ႈ)၊ ႁူင်းၼွၼ်းသင်ၶၸဝ်ႈၸိူဝ်းၼႆႉ။ ၵပ်းၵၢႆႇလွင်ႈၼႆႉ ၵမ်ႈၽွင်ႈဝႃႈလၢႆးႁဵတ်းသိုၵ်းမၢၼ်ႈ ပဵၼ်ၵၢၼ်ယႃႉသႃသၼႃ- ၼႆယဝ်ႉ။
Tags: Culture, News


text: 1လိုၼ်း ၼၼ်ႉ၊ၸဝ်ႈ ယေႇသု၊လိူၵ်ႈၵဵပ်း ဢဝ် တပႄးၸဝ်ႈ တၢင်ႇၵေႃႉ ထႅင်ႈ ၸဵတ်း သိပ်း ပၢႆ သွင် ၵေႃႉ သေယဝ်ႉ၊ပွႆႇၸႂ်ႉ ၶဝ် ယေႈ ၸုမ်း သွင် ၵေႃႉ သွင် ၵေႃႉ၊ၵႂႃႇ ဢွၼ်တၢင်း မၼ်းၸဝ်ႈ ၵႃႈတီႈ ဝၢၼ်ႈ ဝဵင်း ၸိူဝ်း ဢၼ် မၼ်းၸဝ်ႈ တေ ၵႂႃႇ ၵူႈတီႈၵူႈလႅၼ် ၼၼ်ႉ ဢေႃႈ။- 2မၼ်းၸဝ်ႈ သင်ႇ လၢတ်ႈ တီႈ ၶဝ် လႄႈ ဝႃႈ ၸမ်ႉ၊ "ၶဝ်ႈ ဢၼ် လီ ပၢတ်ႇ မီး ၼမ်ၼႃႇ ဢေႃႈ။ ၵူၺ်းၵႃႈ၊ၵူၼ်း ပၢတ်ႇ ၶဝ်ႈ မီး ၵေႇ ၼႃႇ ဢေႃႈ။ ပိူဝ်ႈ ၼႆ လႄႈ လဝ်ႈ ယွၼ်း တီႈ ၸဝ်ႈ ၶဝ်ႈ ႁႂ်ႈ ပွႆႇၸႂ်ႉ ၵူၼ်း ပၢတ်ႈ ၶဝ်ႈ မႃး ၼမ် ၼမ် တႃႉ။- 3ၵႂႃႇ တႃႉ။ ၵဝ် ပွႆႇၸႂ်ႉ သူ ၵႂႃႇ မိူၼ် ၸိူဝ်ႉ ၼင်ႇ ၽုင် သူဝ်း ၶဝ်ႈ ၵႃႈၼႂ်း ၽုင် မႃၼႆး ၼၼ်ႉ ဢေႃႈ။- 4ယႃႇပေ ပႃး ထူင်ငိုၼ်း၊ထူင်ပႃး၊ၶႅပ်းတိၼ် သေ ၸိူဝ်ႉ သေ မဵဝ်း။ ယႃႇပေ ၵိုတ်း လႄႈ တၵ်ႉလၢတ်ႈ တေႃႇ ၽူႈလႂ် သေၵေႃႉသေၵူၼ်း ၸွမ်း တႃႈ ၸွမ်း တၢင်း သူ ၼၼ်ႉ။- 5မိူဝ်ႈ ဢၼ် ၶဝ်ႈ ၵႃႈၼႂ်း ႁိူၼ်း လႂ် သေဢမ်ႇဝႃႈ၊ 'ႁႂ်ႈ ႁိူၼ်း ၼၼ်ႉ မီး မၢင်ႇၵလႃႇ သေၵမ်း လူၺ်ႈ၊' ဝႃႈၼႆ သူင်ႇ ပၼ် မႅတ်ႈတႃႇ ဢွၼ်တၢင်း တႃႉ။- 6ပေႃး ၵူၼ်း ဢၼ် မီး ၵႃႈၼႂ်း ႁိူၼ်း ၼၼ်ႉ ပဵၼ် ၵေႃႉ ဢၼ် ပၼ် တၢင်းၼိမ် တၢင်းလီ ၸိုင်၊မၢင်ႇၵလႃႇ ဢၼ် သူ ပၼ် တီႈ မၼ်း ၼၼ်ႉ၊တၵ်း တႄႇ ယူႇ ၼိူဝ် မၼ်း ဢေႃႈ။ ပေႃး မၼ်း ယင်း ဢမ်ႇ ပဵၼ် ၵူၼ်း ၸိူဝ်ႉ ၼင်ႇ ၼၼ် ၸိုင်၊မၢင်ႇၵလႃႇ ၼၼ်ႉ တၵ်း ၶိုၼ်း မႃး ၸူး သူ ဢေႃႈ။- 7ယူႇသဝ်း ၵႃႈၼႂ်း ႁိူၼ်း ဢၼ် ႁပ်ႉတွၼ်ႈ ဢဝ် သူ ၼၼ်ႉ လႄႈ ၵိၼ် တၢင်းၵိၼ် ဢၼ် ၸဝ်ႈႁိူၼ်း လဵင်ႉလူ သူ ယူႇ တႃႉ။ လွင်ႈ မၼ်း ၸမ်ႉ၊ၵူၼ်း ႁဵတ်းၵၢၼ် ၼၼ်ႉ ထိူၵ်ႈၶၢမ်ႇ ဢဝ် ၵႃႈႁႅင်း ဢၼ် မၼ်း ႁဵတ်း ၼၼ်ႉ ဢေႃႈ။ ယႃႇပေ လႄႇ ၵႂႃႇ ႁိူၼ်း ၼိုင်ႈ ယဝ်ႉ ႁိူၼ်း ၼိုင်ႈ။- 8တီႈ ၼႂ်း ဝဵင်း လႂ် သေဢမ်ႇဝႃႈ၊မိူဝ်ႈ ဢၼ် သူ ၶဝ်ႈ ၵႂႃႇ လႄႈ ၶဝ် ႁပ်ႉတွၼ်ႈ ဢဝ် သူ ၼၼ်ႉ ၵိၼ် တၢင်းၵိၼ် ဢၼ် ၶဝ် တမ်း ပၼ် တီႈ ၽၢႆႇၼႃႈ သူ ၼၼ်ႉ တႃႉ။- 9ႁဵတ်း ႁႂ်ႈ ယေႃးၵႃႇ ၵူၼ်းၶႆႈၵူၼ်းပဵၼ် ၼႂ်း ဝဵင်း ၼၼ်ႉ ၸိုၼ်ႈ ႁၢႆ သေယဝ်ႉ၊ႁေႃးလၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ 'မိူင်းၽြႃးပဵၼ်ၸဝ်ႈ ႁွတ်ႈမႃး ၸမ် ႁိမ်း သူ ယဝ်ႉ၊' ဝႃႈ ၼင်ႇ ၼႆ တႃႉ။- 10ၵူၺ်းၵႃႈ၊တီႈ ၼႂ်း ဝဵင်း လႂ် သေဢမ်ႇဝႃႈ၊မိူဝ်ႈ ဢၼ် သူ ၶဝ်ႈ ၵႂႃႇ လႄႈ ၶဝ် ဢမ်ႇ တွၼ်ႈႁပ်ႉ ဢဝ် သူ ၼၼ်ႉ ၸိုင်၊သူ ဢွၵ်ႇ ၵႂႃႇ ၵႃႈတီႈ ၵၢင်တၢင်း ဝဵင်း ၼၼ်ႉ သေယဝ်ႉ၊- 11လၢတ်ႈ လႄႈ ဝႃႈ၊ 'မုၼ်ႈလိၼ် ဝဵင်း သူ ဢၼ် ၸပ်း တိၼ် ႁဝ်း ၼႆႉ တၵ်း သၼ်ႇ ၽႅတ်း ပႅတ်ႈ ႁႂ်ႈလႆႈ ပဵၼ် တၢင်း ဢၼ် ၶတ်းၵၼ် တင်း သူ ဢေႃႈ။ ၵူၺ်းၵႃႈ၊မိူင်းၽြႃးပဵၼ်ၸဝ်ႈ ႁွတ်ႈမႃး ၸမ် ႁိမ်း သူ ယဝ်ႉ ၼၼ်ႉ ၶုၵ်းၸႂ်လႆႈ တႃႉ၊' ဝႃႈၼႆ လၢတ်ႈ တီႈ ၶဝ် တႃႉ။- 12ၵဝ် ဝႃႈ တီႈ သူ ၸမ်ႉ၊ၼႂ်း ဝၼ်း သုတ်း ပုၼ်ႉ ၼၼ်ႉ ဝဵင်း ၼၼ်ႉ ယဵင်ႈၶႅၼ်း တၵ်း လႆႈ ၶၢမ်ႇ ၼႃႇ သေ ဝဵင်း သေႃးတုမ်ႇ၊ဢေႃႈ။ 13"ဝဵင်း ၶေႃးရၸႅၼ်ႇ၊႟။ မႂ်း မီး ဢႃႉမၢင်ႇၵလႃႇ ဢေႃႈ။ ဝဵင်း ပႅတ်ႉၸေးတႃႉ၊႟။ မႂ်း မီး ဢႃႉမၢင်ႇၵလႃႇ ဢေႃႈ။ တၼ်းၶူဝ်း မဵဝ်း လၢၵ်ႇလၢႆး ဢၼ် ၵဝ် လႆႈ ႁဵတ်း ၼႄ ယဝ်ႉ ၼမ်ၼႃႇ တီႈ မႂ်း ၼႆႉ၊သင် ၵဝ် လႆႈ ႁဵတ်း ၼႄ တီႈ ဝဵင်း တုရု၊တင်း ဝဵင်း ၸိတုၼ်ႇ၊ၸိုင်၊ၵူၼ်း တင်း သွင် ဝဵင်း ၼၼ်ႉ ၸၢင်ႈ တၵ်း ၶုၵ်းၸႂ်လႆႈ မႆႈၸႂ် ဢပျတ်ႈ သေ၊တေ ပိၼ်ႇၸႂ် မႃး လႄႈ ၼုင်ႈ ႁူမ်ႇ ၼင်ပေႃ သေ ၼင်ႈ ယူႇ ၵႃႈၼိူဝ် ၽုၼ်ႇ တဝ်ႈ မႃး ႁိုင် ၼႃႇ ၼၼ်ႉ ယဝ်ႉ။- 14ၼႂ်း ဝၼ်း ၸီႇယၢင်ႇ တြႃး ၼၼ်ႉ သူ တေ လႆႈ ၶၢမ်ႇ ဝူၺ်ႇတၼႃႇ၊ၼႃႇ သေ ဝဵင်း တုရု၊တင်း ဝဵင်း ၸိတုမ်ႇ၊ဢေႃႈ။- 15ဝဵင်း ၵပိူဝ်ႇၼေႇဢုမ်ႇ၊႟။ မႂ်း ၶႂ်ႈ ယုၵ်ႉယွင်ႈ တူဝ် မႂ်း တေႃႇ ႁွတ်ႈထိုင် ၽႃႉၵၢင်ႁၢဝ် ပုၼ်ႉ ႁိုဝ်း။ မႂ်း တၵ်း လႆႈ ၶၢမ်ႇ တၢင်း ဢၼ် ထိမ်ႈ တူၵ်း တေႃႇထိုင်ႁွတ်ႈ မိူင်း မရၼႃႉ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 16မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ထွမ်ႇဢဝ် ၵႂၢမ်း သူ ၼၼ်ႉ ထွမ်ႇဢဝ် ၵႂၢမ်း ၵဝ် ဢေႃႈ။ ၵေႃႉ ဢၼ် ပႄႇပႅတ်ႈ သူ ၼၼ်ႉ ပႄႇပႅတ်ႈ ၵဝ် ဢေႃႈ။ ၵေႃႉ ဢၼ် ပႄႇပႅတ်ႈ ၵဝ် ၼၼ်ႉ ပႄႇပႅတ်ႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 17တပႄးၸဝ်ႈ ၸဵတ်း သိပ်း သွင် ၵေႃႉ ၼၼ်ႉ ဢွၼ်ၵၼ် ပွၵ်ႈ ၶိုၼ်း မႃး ၸူမ်းၸူမ်းသိူဝ်းသိူဝ်း လႄႈ လဝ်ႈလၢတ်ႈ ဝႃႈ၊ "ၸဝ်ႈႁဝ်း၊ၵွပ်ႈပိူဝ်ႈ ၸိုဝ်ႈသဵင် ၸဝ်ႈႁဝ်း ၼၼ်ႉ လႄႈ ၽီႁၢႆႉ တင်းလၢႆ လႂ် ၵေႃႈ ယင်း လႆႈ ထွမ်ႇဢဝ် ဢမိင်ႉ ႁဝ်းၶႃႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 18မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် ႁၼ် ၸႃႇတၢၼ်ႇ လုၵ်ႉ ၵႃႈၼိူဝ် ၵၢင်ႁၢဝ် တူၵ်း လူင်း မႃး မိူၼ် ၸိူဝ်ႉ ၼင်ႇ ၽႃႉမႅပ်ႈ ဢေႃႈ။- 19ထွမ်ႇ တႃႉ။ ၵဝ် ပၼ် ဢၶႂၢင်ႉ ဢႃႇၼႃႇ ဢၼ် ပႄႉ ဢၼ် ၼႅင်ႇ ငူးႁဝ်ႇ၊ဢိၵ်ႇတင်း မႅင်းငေႃး လႂ်၊ဢိၵ်ႇတင်း ဢႃႇၼႃႇ ဢၼ် ပႄႉၼႅင်ႇ ရၢၼ်ႇသူႇ တင်းလၢႆ ၼၼ်ႉ တီႈ သူ ယဝ်ႉ။ ၽေး ဢၼ် လႂ် ၵေႃႈ ဢမ်ႇ လႆႈ တိူဝ်ႉ လႆႈ ထုၵ်ႇ သူ။- 20ၼႂ်းဝႃႈၼၼ် သေၵေႃႈ၊ယႃႇပေ မီး တၢင်း သိူဝ်းပျေႃႇ၊ၵွပ်ႈပိူဝ်ႈ သူ ပႄႉၼႅင်ႇ ၽီႁၢႆႉ တင်းလၢႆ ၼၼ်ႉ။ သိူဝ်းပျေႃႇ လူၺ်ႈ လွင်ႈ ဢၼ် ၸိုဝ်ႈ သူ လႆႈ တႅမ်ႈ ပႃး ၼႂ်း ၸရၢင်း မိူင်းၵၢင်ႁၢဝ် ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 21ၽွင်းယၢမ်း ၼၼ်ႉ ၸဝ်ႈ ယေႇသု၊မီး ႁူဝ်ၸႂ် ဢၼ် ၸူမ်းသိူဝ်း ၼႂ်း ဝိၺိၺ်ႇ ဢၼ် မူတ်းၸၢင်ႇ လႄႈ လၢတ်ႈ ဝႃႈ၊ "ဢူဝ်း ပေႃႈ။ ၸဝ်ႈ ၽုင်ႇၵၢင်ႁၢဝ် တင်း လိၼ်မိူင်း တီႈၶႃႈ။ ၶႃႈၸဝ်ႈ တၢင်ႇၵျေးၸူး တီႈ ၸဝ်ႈႁဝ်း၊ပိူဝ်ႈ ဢၼ် ၸဝ်ႈႁဝ်း ဢဝ် ၶိူင်ႈပိူင် ဢၼ် သိူင်ႇ ဝႆႉ လပ်ႉ ဝႆႉ တီႈ ၵူၼ်း ႁု ၵူၼ်း ၸႅင်ႈ၊ဢိၵ်ႇတင်း တီႈ ၵူၼ်းလၵ်းၵူၼ်းလႅမ် ၸိူဝ်း ၼၼ်ႉ ၽုၺ်ႇၼႄ ႁႂ်ႈ ၵူၼ်းဢွၼ်ႇ လႆႈ ႁၼ် ၼၼ်ႉ ဢေႃႈ။ ၸႂ်ႈ တႄႉ တီႈၶႃႈ ယဝ်ႉ၊ပေႃႈ။ လွင်ႈတၢင်း ၼႆႉ၊ပဵၼ် ၸွမ်း ၵႃႈ ၼင်ႇ ဢလူဝ်ႇ ၸဝ်ႈ မီး ၼၼ်ႉ တီႈၶႃႈ ယဝ်ႉ။ 22"ပေႃႈၸဝ်ႈ ၵဝ်ၶႃႈ ဢဝ် ၵႃႈမီး တင်းသဵင်ႈတင်းလူင် ဢၢပ်ႈပၼ် တီႈ ၵဝ်ၶႃႈ ယဝ်ႉ။ လုၵ်ႈၸဝ်ႈ ပဵၼ် ၽူႈလႂ် ဝႃႈၼႆ၊လိူဝ် သေ ပေႃႈၸဝ်ႈ ၵူၺ်း ၽူႈလႂ် သေၵေႃႉသေၵူၼ်း ဢမ်ႇ ႁု။ ပေႃႈၸဝ်ႈ ပဵၼ် ၽူႈလႂ် ဝႃႈၼႆ၊လိူဝ် သေ လုၵ်ႈၸဝ်ႈ ဢိၵ်ႇတင်း ၵေႃႉ ဢၼ် လုၵ်ႈၸဝ်ႈ ၶႂ်ႈႁႂ်ႈ ႁု ၼၼ်ႉ ၵူၺ်း၊ၽူႈလႂ် သေၵေႃႉသေၵူၼ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊မၼ်းၸဝ်ႈ ဝၢႆႇ တူၺ်း တီႈ တပႄးၸဝ်ႈ တင်းလၢႆ သေလႄႈ လွမ် လၢတ်ႈ တီႈ ၶဝ် တဵတ်ႇတဵတ်ႇ လႄႈ ဝႃႈ၊ "ၸိူဝ်း သူ ဢၼ် လႆႈ ႁၼ် ၵႃႈ ဢၼ် သူ ႁၼ် တင်းသဵင်ႈတင်းလူင် ၼႆႉ သူ မီး မၢင်ႇၵလႃႇ ဢေႃႈ။- 24ၵဝ် ဝႃႈ တီႈ သူ ၸမ်ႉ၊လွင်ႈ ဢၼ် သူ လႆႈ ႁၼ် ၸိူဝ်း ၼႆႉ ပရေႃးၽႅတ်ႈ ၼမ်ၼႃႇ တင်း ၶုၼ်ႁေႃၶမ်း တင်းလၢႆ ၶႂ်ႈ ႁၼ် သေၵေႃႈ ဢမ်ႇ လႆႈ ႁၼ်။ လွင်ႈတၢင်း ဢၼ် သူ လႆႈ ငိၼ်း ၼၼ်ႉ ၶဝ် ၶႂ်ႈ ငိၼ်း သေၵေႃႈ ဢမ်ႇ လႆႈ ငိၼ်း၊" ဝႃႈ ၼင်ႇ ၼႆ ဢေႃႈ။ 25မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၵေႃႉ ၼိုင်ႈ၊ၼင်ႇ ႁိုဝ် တၵ်း လႆႈ ၵၢင် ဢဝ် ၵႂၢမ်း ၸဝ်ႈ ယေႇသု၊ၸိုင်၊လုၵ်ႉၸုၵ်း လႄႈ လဝ်ႈထၢမ် ဝႃႈ၊ "သြႃႇ ၸဝ်ႈ။ ၼင်ႇ ႁိုဝ် ၵဝ်ၶႃႈ တေ လႆႈ ဢသၢၵ်ႈ ထႃႇဝရႃႉ ၸိုင်၊ၵဝ်ၶႃႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ လႄႈ။ 26မၼ်းၸဝ်ႈ ၶိုၼ်း ထၢမ် လႄႈ ဝႃႈ၊ "ၼႂ်း ၵျၢမ်းလိၵ်ႈ ဝႃႈ ဝႆႉ ၸိူဝ်ႉႁိုဝ်။ မႂ်း ၽတ်းဢၢၼ်ႇ မႅၼ်ႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 27ၵေႃႉ ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ ဢၼ် ၵဝ်ၶႃႈ ၽတ်းဢၢၼ်ႇ မႅၼ်ႈ ၼၼ်ႉ ဝႃႈ၊ 'ၽြႃးပဵၼ်ၸဝ်ႈ မႂ်း ၸဝ်ႈ ထႃႇဝရႃႉ ၽြႃး ၼၼ်ႉ၊မႂ်း တၵ်း လႆႈ ပႃး တင်း ႁူဝ်ၸႂ် မႂ်း သဵင်ႈ သဵင်ႈ၊တင်း ၸႂ်ဝိၺိၺ်ႇ မႂ်း သဵင်ႈ သဵင်ႈ၊တင်း ဢဵၼ်ႁႅင်း မႂ်း သဵင်ႈ သဵင်ႈ၊တင်း ၵတ်ႉ ၶၼ် လႄႈ ၺၢၼ်ႇ မႂ်း သဵင်ႈ သဵင်ႈ သေလႄႈ ႁၵ်ႉ ဢေႃႈ၊' ဢိၵ်ႇတင်း၊ 'ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၵေႃႈ မႂ်း တၵ်း လႆႈ ႁၵ်ႉ မိူၼ် ၸိူဝ်ႉ ၼင်ႇ တူဝ်ၸဝ်ႈၵဝ်ႇ ဢေႃႈ၊' ဝႃႈ ၼင်ႇ ၼႆ မီး ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 28"ဢၼ် မႂ်း လၢတ်ႈ ၼႆႉ ၸႂ်ႈ ယဝ်ႉ။ ၵမ်ၵျၢင်ႉ ၸွမ်း တႃႉ။ မႂ်း တၵ်း လႆႈ ဢသၢၵ်ႈ ဢေႃႈ၊" ဝႃႈၼႆ မၼ်းၸဝ်ႈ ၶိုၼ်း လၢတ်ႈ ဢေႃႈ။ 29ၵူၺ်းၵႃႈ၊သြႃႇ မေႃ ၵျၢမ်း ထမ်ႇမႃႉ ၼၼ်ႉ မၢတ်ႈ ၼင်ႇ ႁၢင်ႈ တူဝ်ၸဝ်ႈၵဝ်ႇ ဢမ်ႇ မီး ဢပျတ်ႈ လႄႈ သမ်ႉ လဝ်ႈထၢမ် လႄႈ ဝႃႈ၊ "ၵူၼ်း ဢၼ် ၸၢပ်ႈသႅင်ႇ ၵၼ် တင်း ၵဝ်ၶႃႈ ၼၼ်ႉ ပဵၼ် ၽူႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 30ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မီး ၽဝ်ႇ ၼိုင်ႈ ၵူၼ်း ၵေႃႉ ၼိုင်ႈ လုၵ်ႉ သေ ၵႃႈတီႈ ဝဵင်း ယေႇရုသလႅမ်ႇ၊လူင်း ၵႂႃႇၸူး ဝဵင်း ယေႇရိၶူဝ်း၊လႄႈ ထူပ်း ၸူၼ် ဢေႃႈ။ ၸူၼ် ၸိူဝ်း ၼၼ်ႉ ထွတ်ႇ လွၼ်ႈ ဢဝ် ၶူဝ်းၼုင်ႈ မၼ်း သေယဝ်ႉ၊ပေႃႉ ထုပ်ႉ မၼ်း ထၢၼ်ႈပေႃး တၢႆလိုမ်း ၵႂႃႇ ယဝ်ႉ ၸင်ႇ ပႅတ်ႈ ဝႆႉ သေယဝ်ႉ၊မိူဝ်း ၵႂႃႇ ဢေႃႈ။- 31ၵမ်း ၼၼ်ႉ၊ဢမ်ႇ ထၢင်ႇ ဢမ်ႇ ထိူမ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ ပႆ ၸွမ်း သဵၼ်ႈတၢင်း ၼၼ်ႉ ၵႂႃႇ လႄႈ လႆႈ ႁၼ် ၵူၼ်း ဢၼ် ထူပ်းၺႃး ၸူၼ် ၼၼ်ႉ သေၵေႃႈ၊ဝႄႈ ဢွၵ်ႇ ပႅတ်ႈ ၵႂႃႇ တၢင်ႇ ၽၢႆႇ သေ ဢေႃႈ။- 32မိူၼ်ၼင်ႇ ၼၼ် ၵူၼ်း မဵဝ်း လေႇဝိ၊ၶဝ် ၵေႃႉ ၼိုင်ႈ ၵေႃႈ ၽႅဝ် ၵႂႃႇ ၵႃႈတီႈ ၼၼ်ႈ လႄႈ ဝႄႉ တူၺ်း သေယဝ်ႉ၊ဝႄႈ ၵႂႃႇ ပႅတ်ႈ တၢင်ႇ ၽၢႆႇ သေ ဢေႃႈ။- 33မိူဝ်ႈ ၼၼ်ႉ၊ၵူၼ်း မဵဝ်း သမႃႇရိ၊ၵေႃႉ ၼိုင်ႈ ၵေႃႈ ပႆ ၸွမ်း တၢင်း ၼၼ်ႉ ၵႂႃႇ လႄႈ မိူဝ်ႈ ဢၼ် ႁၼ် ၵူၼ်း ဢၼ် ထူပ်းၺႃး ၸူၼ် ၼၼ်ႉ ၸိုင်၊မၼ်း ဢဵတ်းလူ ၵေႃႉ ၼၼ်ႉ ဢေႃႈ။- 34မၼ်း ၸင်ႇ ၵႂႃႇၸူး ၵေႃႉ ၼၼ်ႉ လႄႈ ဢဝ် ၼမ်ႉမၼ်း တင်း ၼမ်ႉမၢၵ်ႇၸပိတ်ႉ လေႃႇ သႂ်ႇ တႃး ပၼ် ႁွႆး ၸဵပ်း ၸိူဝ်း ၼၼ်ႉ လႄႈ လုမ်းလႃး ပူၵ်ႉႁေႃႇ ပၼ် ယဝ်ႉ ၸင်ႇ ဢဝ် တၢင်ႇ ၵႃႈၼိူဝ် မႃႉလီႈ ဢွၼ်ႇ မၼ်း လႄႈ ၵႂႃႇ သူင်ႇ ၵႃႈတီႈ ႁူင်းလိုဝ်ႈ သဝ်း ၼၼ်ႉ သေယဝ်ႉ၊လုမ်းလႃး ပၼ် ၵႃႈတီႈ ၼၼ်ႈ ဢေႃႈ။- 35ၼႂ်း ဝၼ်း မိူဝ်ႈၽုၵ်ႈ မၼ်း ဢဝ် ငိုၼ်း တေႇၼႃႇရီႇ သွင် ၶႅပ်း ပၼ် တီႈ ၸဝ်ႈ ႁူင်းလိုဝ်ႈ သဝ်း ၼၼ်ႉ သေလႄႈ လၢတ်ႈ ဝႃႈ၊ 'လုမ်းလႃး ၵေႃႉ ၼႆႉ သေၵမ်း။ ၵႃႈ ဢၼ် သဵင်ႈ ၼၼ်ႉ မိူဝ်ႈ ဢၼ် ၵဝ်ၶႃႈ ပွၵ်ႈ မႃး ၸိုင်၊တေ တႅၼ်း ပၼ် ဢေႃႈ၊' ဝႃႈ ၼင်ႇ ၼႆ လႄႈ ဢွၵ်ႇ ၵႂႃႇ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 36မၼ်းၸဝ်ႈ သိုပ်ႇ ထၢမ် လႄႈ ဝႃႈ၊ "ၼႂ်း ၶဝ် သၢမ် ၵေႃႉ ၼႆႉ မႂ်း ထၢင်ႇ ၵေႃႉလႂ် ယဵင်ႈၶႅၼ်း ပဵၼ် ၵေႃႉ ဢၼ် ၸၢပ်ႈသႅင်ႇ ၵၼ် တင်း ၵူၼ်း ဢၼ် ထူပ်းၺႃး ၸူၼ် ၼၼ်ႉ၊" ဝႃႈ ၼင်ႇ ၼႆ ဢေႃႈ။ 37"ပဵၼ် ၵေႃႉ ဢၼ် ၸၢင်ႈႁၵ်ႉ ဢဵတ်းလူ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ သြႃႇ မေႃ ၵျၢမ်း ထမ်ႇမႃႉ ၼၼ်ႉ ၶိုၼ်း လဝ်ႈလၢတ်ႈ ဢေႃႈ။ ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ၵႂႃႇ လႄႈ ႁဵတ်း ၸိူဝ်ႉ ၼင်ႇ ၼၼ် တႃႉ၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ သိုပ်ႇ ၶၢဝ်းတၢင်း ၶဝ်ႈ ၵႂႃႇ ၵႃႈၼႂ်း ဝၢၼ်ႈ ဝၢၼ်ႈ ၼိုင်ႈ ၼၼ်ႉ ၸိုင်၊မႄႈယိင်း ၵေႃႉ ၼိုင်ႈ ဢၼ် လႆႈ ၸိုဝ်ႈ မႃႇထႃႉ၊ၼၼ်ႉ ႁပ်ႉတွၼ်ႈ ဢဝ် မၼ်းၸဝ်ႈ မႃး ပဵၼ် ၶႅၵ်ႇ ၵႃႈၼႂ်း ႁိူၼ်း မၼ်း ဢေႃႈ။- 39မၼ်း မီး ၼွင်ႉ ယိင်း ၵေႃႉ ၼိုင်ႈ ဢၼ် လႆႈ ၸိုဝ်ႈ မႃႇရိ၊ၼၼ်ႉ လႄႈ ၼင်ႈ ယူႇ ၵႃႈတီႈ ႁိမ်း တိၼ် ၸဝ်ႈ သေယဝ်ႉ၊ထွမ်ႇဢဝ် ၵႂၢမ်းသင်ႇ ၵႂၢမ်း သွၼ် မၼ်းၸဝ်ႈ ယူႇ ဢေႃႈ။- 40မႃႇထႃႉ၊ၸမ်ႉ၊ယၢပ်ႇၸႂ် လူၺ်ႈ တၢင်း လဵင်ႉ တၢင်း လူ ၼၼ်ႉ လႄႈ မႃး တီႈ မၼ်းၸဝ်ႈ သေယဝ်ႉ၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၸဝ်ႈႁဝ်း ယင်း ဢမ်ႇ ႁၼ် ထိုင် တီႈ လွင်ႈ ဢၼ် ၼွင်ႉယိင်း ၵဝ်ၶႃႈ ပွႆႇ ပႅတ်ႈ ႁႂ်ႈ ၵဝ်ၶႃႈ ႁဵတ်းၵၢၼ် လဵင်ႉလူ ယူႇ ၵေႃႉလဵဝ် ၵူၺ်း ၼႆႉ ၶႃႈ ႁိုဝ်း။ လၢတ်ႈ ႁႂ်ႈ မၼ်း မႃး ၸွႆႈထႅမ် ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 41ၵူၺ်းၵႃႈ၊ယေႇသု၊ၸဝ်ႈၽြႃး ၶိုၼ်း လၢတ်ႈ တီႈ မၼ်း လႄႈ ဝႃႈ၊ "မႃႇထႃႉ၊႟။ မႃႇထႃႉ။ မႂ်း ယၢပ်ႇၸႂ် လူၺ်ႈ လွင်ႈတၢင်း ၵူႈၸိူဝ်ႉၵူႈပိူင် ၼမ်ၼႃႇ လႄႈ မႆႈၸႂ် ယူႇ ဢေႃႈ။- 42မႂ်း လူဝ်ႇ ထႅင်ႈ ဢၼ် ၼိုင်ႈ လူးၵွၼ်ႇ ဢေႃႈ။ မႃႇရိ၊ၸိုင်၊လိူၵ်ႈ ဢဝ် လွင်ႈ လီ ဝႆႉ ယဝ်ႉ။ လွင်ႈ ၼၼ်ႉ ၸမ်ႉ၊ၽူႈလႂ် သေၵေႃႉသေၵူၼ်း ဢမ်ႇ ႁိမ် ဢဝ် တီႈ မၼ်း လႆႈ၊" ဝႃႈ ၼင်ႇ ၼႆ ဢေႃႈ။